4.  การประกอบธุรกิจในแต่ละสายผลิตภัณฑ์

การดำเนินธุรกิจของบริษัทฯ แบ่งออกเป็น 4 ประเภทหลัก ได้แก่ (1) ธุรกิจระบบขนส่งมวลชน
(2) ธุรกิจ สื่อโฆษณา (3) ธุรกิจอสังหาริมทรัพย์ และ (4) ธุรกิจบริการ

1.  ธุรกิจระบบขนส่งมวลชน

    1.  ธุรกิจให้บริการรถไฟฟ้า

จุดเด่นของรถไฟฟ้าบีทีเอส คือ

-   มีความรวดเร็ว และตรงต่อเวลา

-   มีความสะอาด

-   มีความปลอดภัยสูง เมื่อเทียบกับระบบขนส่งมวลชนอื่นๆ

-   ค่าโดยสารเป็นที่ยอมรับได้ของผู้ใช้บริการ

-   เส้นทางอยู่ย่านศูนย์กลางธุรกิจการค้า
    ซึ่งเป็นจุดหมายในการเดินทางของประชาชนเป็นจำนวนมาก

    1.  เส้นทางการให้บริการเริ่มแรก และอัตราค่าโดยสาร

  เส้นทางการให้บริการเริ่มแรก

บริษัทฯ ประกอบธุรกิจให้บริการรถไฟฟ้าบีทีเอสผ่านบีทีเอสซีซึ่งเป็นบริษัทย่อยที่บริษัทฯ ถือหุ้นใน
สัดส่วนร้อยละ 96.44 ของหุ้นที่จำหน่ายแล้วทั้งหมดของบีทีเอสซี
บีทีเอสซีประกอบธุรกิจให้บริการรถไฟฟ้าบีทีเอสภายใต้สัมปทานจาก กทม.
และเป็นเจ้าของสิทธิในการใช้และให้บริการระบบรถไฟฟ้าบีทีเอสระยะทางรวมทั้งสิ้น 23.5
กิโลเมตร ประกอบด้วย สายสุขุมวิทระยะทาง 17 กิโลเมตร และสายสีลมระยะทาง 6.5
กิโลเมตร ทั้งสองสายมีสถานีรวม 23 สถานี
ซึ่งมีสถานีสยามเป็นสถานีร่วมสำหรับเชื่อมต่อระหว่างสองสาย

-   สายสุขุมวิท เริ่มต้นจาก ถนนสุขุมวิทซอย 77 วิ่งผ่านถนนสายหลัก เช่น สุขุมวิท เพลินจิต
    พระราม 1 พญาไท พหลโยธิน และสิ้นสุดที่หมอชิต รวมทั้งสิ้น 17 สถานี

-   สายสีลม เริ่มต้นจาก สะพานตากสินฝั่งเจริญกรุง วิ่งผ่านถนนสายหลัก เช่น สาทร สีลม
    ราชดำริ พระราม 1 และสิ้นสุดที่สนามกีฬาแห่งชาติใกล้ถนนบรรทัดทอง รวมทั้งสิ้น 7 สถานี

สายสุขุมวิท และ สายสีลม วิ่งขนานกันทั้งหมดเป็นระยะทาง 800 เมตร บนถนนพระราม 1
ซึ่งในเส้นทางบนช่วงนี้มีสถานีเชื่อมต่อระหว่าง 2 สายที่สถานีสยาม ดังแผนที่ที่แสดงไว้นี้
ซึ่งแสดงเส้นทางการเดินรถของระบบรถไฟฟ้าบีทีเอสและการเชื่อมต่อกับระบบการขนส่งสาธารณะอื่นๆ

[]

สำหรับส่วนต่อขยายสายสีลม ต่อจากสถานีสะพานตากสิน ระยะทาง 2.2 กิโลเมตร มีสถานีรวม 2
สถานี ได้แก่ สถานีกรุงธนบุรี และสถานีวงเวียนใหญ่ กทม.
เป็นผู้ลงทุนก่อสร้างงานโครงสร้างระบบ (Civil Works) และระบบไฟฟ้าและเครื่องกล
(Electrical and Mechanical Works) (โปรดดูรายละเอียดตาม ข้อ 4.1.1.2)
รถไฟฟ้าส่วนต่อขยายสายสีลมได้เริ่มเปิดให้บริการประชาชนเมื่อวันที่ 15 พฤษภาคม 2552
โดยบีทีเอสซีได้รับการว่าจ้างจากกรุงเทพธนาคม ให้เป็นผู้ให้บริการเดินรถในส่วนต่อขยายนี้

ในปีบัญชี 2554 ระบบรถไฟฟ้าบีทีเอส ให้บริการผู้โดยสาร 145.2 ล้านคน
คิดเป็นจำนวนผู้โดยสารเฉลี่ย 464,475 คนต่อวันทำงาน
ซึ่งสูงที่สุดตั้งแต่ระบบรถไฟฟ้าบีทีเอสเปิดให้บริการมา ทั้งนี้
ตั้งแต่ระบบรถไฟฟ้าบีทีเอสเริ่มเปิดให้บริการ
จำนวนผู้โดยสารในระบบรถไฟฟ้าบีทีเอสและรายได้ค่าโดยสารได้เพิ่มขึ้นอย่างต่อเนื่อง
(ตามตารางแสดงข้อมูลผู้โดยสารที่แสดงไว้ด้านล่าง)

ในปีบัญชี 2551
เป็นงวดปีบัญชีแรกที่จำนวนผู้โดยสารมีการปรับตัวลดลงนับแต่ระบบรถไฟฟ้าบีทีเอสให้บริการตั้งแต่ปี
2542 โดยส่วนหนึ่งเป็นผลมาจากความไม่แน่นอนทางการเมือง
ซึ่งรวมถึงการทำรัฐประหารในเดือนกันยายน 2549 และเหตุการณ์ระเบิดในกรุงเทพฯ
ในช่วงปลายปี 2549 จำนวนผู้โดยสารในช่วงปีปฏิทิน 2550 (มกราคม 2550 ถึงธันวาคม 2550)
จึงลดลงจากช่วงเวลาเดียวกันในปีก่อนหน้า ทำให้ปีบัญชี 2551 จำนวนผู้โดยสารลดลงร้อยละ 3.9

อย่างไรก็ตามในปีบัญชี 2552 จำนวนผู้โดยสารกลับมาเพิ่มสูงขึ้นอีกครั้ง
โดยจำนวนผู้โดยสารเพิ่มขึ้นร้อยละ 2.1 เมื่อเทียบกับช่วงเวลาเดียวกันในปีบัญชี 2551
ซึ่งเป็นผลมาจากการคลายความกังวลของประชาชนต่อสถานการณ์ไม่ปกติที่เกิดขึ้นในช่วงก่อนหน้านี้
ประกอบกับตลอดแนวเส้นทางรถไฟฟ้าบีทีเอสยังคงมีการพัฒนาโครงการอสังหาริมทรัพย์เพิ่มขึ้น

ส่วนในปีบัญชี 2553 นั้น จำนวนผู้โดยสารเพิ่มขึ้นร้อยละ 6.3 จากงวดเดียวกันในปีบัญชี 2552
เนื่องจากการเปิดให้บริการส่วนต่อขยายสายสีลม

ในปีบัญชี 2554 จำนวนผู้โดยสารเพิ่มขึ้นร้อยละ 2.7 จากงวดเดียวกันของปีก่อน
แม้ว่าบีทีเอสซีได้รับผลกระทบจากปัญหาความไม่สงบทางการเมืองภายในประเทศ
ทำให้รถไฟฟ้าต้องหยุดเดินรถเป็นเวลา 8 วันเต็ม และลดช่วงเวลาการให้บริการลงเป็นจำนวน 19
วัน หากแยกวิเคราะห์งวด 3 เดือน ตั้งแต่วันที่ 1 เมษายน 2553 ถึงวันที่ 30 มิถุนายน 2553
และงวด 9 เดือน ตั้งแต่วันที่ 1 กรกฎาคม 2553 ถึง 31 มีนาคม 2554 จะเห็นว่าในงวด 3
เดือนสิ้นสุด 30 มิถุนายน 2553 จำนวนผู้โดยสารลดลงร้อยละ 16.2 จากงวดเดียวกันในปีก่อน
ส่วนในงวด 9 เดือนสิ้นสุด 31 มีนาคม 2554 เริ่มเข้าสู่ภาวะปกติ
โดยจำนวนผู้โดยสารเพิ่มขึ้นร้อยละ 5.6 จากงวดเดียวกันของปีก่อน

ตารางแสดงข้อมูลผู้โดยสารและอัตราค่าโดยสารเฉลี่ย

[TABLE]

ที่มา: งบการเงินของบีทีเอสซี

หมายเหตุ (1) ไม่นับรวมวันที่ปิดให้บริการ 8 วัน แต่นับรวมวันที่ลดการให้บริการอีก 19 วัน
ในช่วงการชุมนุมระหว่างเดือนเมษายน – พฤษภาคม 2553

อัตราค่าโดยสาร

บีทีเอสซีจัดเก็บค่าโดยสารตามระยะทางของการเดินทาง (Distance Related Fare)
ปัจจุบันอัตราค่าโดยสารที่เรียกเก็บได้ (Effective Fare)
ถูกกำหนดเป็นขั้นบันไดตามจำนวนสถานีที่ผู้โดยสารเดินทาง ซึ่งกำหนดอยู่ระหว่าง 15 ถึง 40 บาท
ดังตารางด้านล่าง โดยบีทีเอสซีอาจให้ส่วนลดตามแผนส่งเสริมการขายเป็นคราวๆ ไป

  ----------------- ------ --- ---- --- ---- --- ---- --- ---- --- ---- ---- -------
                    สถานี                                                     

                    0      1   2    3   4    5   6    7   8    9   10   11   12 ขึ้นไป

  ค่าโดยสาร (บาท)    15         20       25       30       35       40        
  ----------------- ------ --- ---- --- ---- --- ---- --- ---- --- ---- ---- -------

อัตราค่าโดยสารที่บีทีเอสซีเรียกเก็บได้ (Effective Fare) ถูกกำหนดไว้ภายใต้สัญญาสัมปทาน
ซึ่งอนุญาตให้ บีทีเอสซีคิดค่าโดยสารตามระยะทาง
และได้กำหนดเพดานอัตราค่าโดยสารสูงสุดที่อาจเรียกเก็บได้ (Authorized Fare)
ขณะนี้กำหนดไว้ที่ 15-45 บาท อย่างไรก็ตาม
บีทีเอสซีอาจกำหนดค่าโดยสารที่เรียกเก็บได้ต่ำกว่าอัตราเพดานค่าโดยสารสูงสุดที่อาจเรียกเก็บได้
(Authorized Fare) ตามอัตราที่ผู้บริหารของบีทีเอสซี พิจารณาว่าเหมาะสมกับสภาวการณ์

ภายใต้ข้อกำหนดในสัญญาสัมปทาน การปรับขึ้นค่าโดยสารที่เรียกเก็บได้ (Effective Fare)
จะต้องมีระยะเวลาห่างกับการปรับค่าโดยสารที่เรียกเก็บได้ในครั้งก่อนหน้าไม่น้อยกว่า 18 เดือน
โดยบีทีเอสซีสามารถปรับค่าโดยสารที่เรียกเก็บได้ไม่เกินเพดานอัตราค่าโดยสารสูงสุดที่อาจเรียกเก็บได้
(Authorized Fare)
แต่ถ้าบีทีเอสซีต้องการปรับค่าโดยสารที่เรียกเก็บได้ในช่วงเวลาน้อยกว่าระยะเวลา 18 เดือน
บีทีเอสซีต้องได้รับการอนุมัติการปรับจากกทม. ก่อน อนึ่ง ในการปรับราคาค่าโดยสารที่เรียกเก็บได้
บีทีเอสซีจะต้องแจ้งให้กทม.
และประชาชนทั่วไปทราบเป็นลายลักษณ์อักษรถึงค่าโดยสารที่จะเรียกเก็บล่วงหน้าอย่างน้อย 30
วันก่อนวันที่ค่าโดยสารที่เรียกเก็บได้ใหม่นั้นจะมีผลบังคับใช้

ทั้งนี้ตามสัญญาสัมปทาน เพดานอัตราค่าโดยสารสูงสุดที่บีทีเอสซีอาจเรียกเก็บได้ (Authorized
fare) สามารถปรับได้ 2 วิธี คือ

-   การปรับปกติ
    บีทีเอสซีสามารถขอปรับขึ้นเพดานอัตราค่าโดยสารสูงสุดที่เรียกเก็บได้เพิ่มขึ้นไม่เกินร้อยละ 7
    ของอัตราเดิม ในกรณีที่ดัชนีราคาผู้บริโภคชุดประจำเดือนทั่วไปสำหรับเขตกรุงเทพฯ (“ดัชนี”)
    (Consumer Price Index: CPI for Bangkok)
    จากการสำรวจของกระทรวงพาณิชย์เดือนใด มีค่าเท่ากับหรือสูงกว่าร้อยละ 5
    ของดัชนีอ้างอิงของเดือนใดที่ผ่านมาแล้วไม่น้อยกว่า 12 เดือน (ดัชนีอ้างอิง หมายถึง
    ดัชนีที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

-   การปรับกรณีพิเศษ เมื่อเกิดเหตุการณ์ใดเหตุการณ์หนึ่งดังต่อไปนี้

-   ดัชนีของเดือนหนึ่งเดือนใดมีการเปลี่ยนแปลงเพิ่มขึ้นหรือลดลงเกินกว่าร้อยละ 9
    เทียบกับดัชนีอ้างอิงของเดือนใดที่ผ่านมาแล้วไม่น้อยกว่า 12 เดือน

-   อัตราแลกเปลี่ยนระหว่างสกุลเงินบาทและเงินเหรียญสหรัฐ
    สูงหรือต่ำกว่าอัตราแลกเปลี่ยนอ้างอิงเกินกว่าร้อยละ 10 (อัตราแลกเปลี่ยนอ้างอิงหมายถึง
    อัตราแลกเปลี่ยนที่ธนาคารแห่งประเทศไทยประกาศ
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด ซึ่งเท่ากับ 39.884
    บาท ต่อ 1 เหรียญสหรัฐ)

-   อัตราดอกเบี้ยเงินกู้เงินตราต่างประเทศและในประเทศของบีทีเอสซี
    สูงหรือต่ำกว่าอัตราดอกเบี้ยอ้างอิงเกินกว่าร้อยละ 10
    (อัตราดอกเบี้ยในประเทศอ้างอิงหมายถึง
    อัตราดอกเบี้ยโดยเฉลี่ยของอัตราดอกเบี้ยลูกค้าชั้นดีของธนาคารกรุงเทพ ธนาคารกรุงไทย
    ธนาคารกสิกรไทย และธนาคารไทยพาณิชย์
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด
    และอัตราดอกเบี้ยต่างประเทศอ้างอิง หมายถึง
    อัตราดอกเบี้ยสำหรับการกู้เงินระหว่างธนาคารในตลาดเงินในกรุงลอนดอน (LIBOR)
    ที่ใช้ในการปรับเพดานอัตราค่าโดยสารสูงสุดที่อาจเรียกเก็บได้ครั้งหลังสุด)

-   บีทีเอสซีรับภาระค่าไฟฟ้าที่สูงขึ้นหรือลดลงอย่างมาก

-   บีทีเอสซีลงทุนเพิ่มขึ้นมากนอกเหนือขอบเขตของงานที่กำหนดไว้ในสัญญาสัมปทาน

-   บีทีเอสซีมีความเสี่ยงที่เป็นข้อยกเว้น (Exceptional Risk)
    ตามที่ระบุไว้ในสัญญาสัมปทานเกิดขึ้น

ทั้งนี้ การปรับเพดานอัตราค่าโดยสารสูงสุดที่อาจเรียกเก็บได้ในกรณีพิเศษนั้น
คู่สัญญาต้องเห็นชอบด้วยกันทั้งสองฝ่าย แต่ถ้าไม่สามารถตกลงกันได้ภายใน 30 วัน
ให้เสนอเรื่องไปยังคณะกรรมการที่ปรึกษา (Advisory Committee) เป็นผู้วินิจฉัย
คณะกรรมการดังกล่าวประกอบด้วย กรรมการจากบีทีเอสซี 2 ท่าน คณะกรรมการจากกทม. 2 ท่าน
และกรรมการอิสระที่ได้รับแต่งตั้งจากกรรมการทั้ง 4 ท่านดังกล่าว อีก 3 ท่าน
และหากคณะกรรมการที่ปรึกษาเห็นชอบให้ปรับเพดานอัตราค่าโดยสารสูงสุดที่อาจเรียกเก็บได้แล้ว
แต่รัฐบาลมีนโยบายจะตรึงราคาค่าโดยสารเพื่อความเหมาะสมแก่สภาวการณ์
บีทีเอสซีก็จะยังไม่สามารถปรับเพดานอัตราค่าโดยสารสูงสุดที่อาจเรียกเก็บได้
โดยฝ่ายรัฐบาลจะจัดมาตรการทดแทน
ตามความเหมาะสมแก่ความเสียหายที่เกิดขึ้นแก่บีทีเอสซีจากการที่บีทีเอสซีไม่ปรับค่าโดยสารที่เรียกเก็บขึ้น

1.  ส่วนต่อขยายสายสีลม

จากความสำเร็จของระบบรถไฟฟ้าบีทีเอส ทางรัฐบาลและกทม.
ได้มีนโยบายที่จะลงทุนในโครงการก่อสร้างระบบขนส่งมวลชน
เพื่อให้บริการแก่ประชาชนในกรุงเทพฯ และปริมณฑล ซึ่งโครงการลงทุนเหล่านี้
รวมไปถึงส่วนต่อขยายเส้นทางการให้บริการของระบบรถไฟฟ้าบีทีเอส (สายสีเขียว)
โดยส่วนต่อขยายแรกที่แล้วเสร็จและเปิดให้บริการแล้วคือ ส่วนต่อขยายสายสีลมระยะทาง 2.2
กิโลเมตร

ส่วนต่อขยายสายสีลมระยะทาง 2.2 กิโลเมตร
จากสถานีสะพานตากสินข้ามแม่น้ำเจ้าพระยาสู่วงเวียนใหญ่ มีกทม.
เป็นผู้ลงทุนก่อสร้างงานโครงสร้างระบบ (Civil Works) และระบบไฟฟ้าและเครื่องกล
(Electrical and Mechanical Works) ในส่วนต่อขยายสายสีลมมีสถานีรวม 2 สถานี ได้แก่
สถานีกรุงธนบุรีและสถานีวงเวียนใหญ่ ซึ่ง
บีทีเอสซีได้รับผลประโยชน์จากการส่งต่อผู้โดยสารเข้ามายังระบบรถไฟฟ้าบีทีเอส
ทำให้จำนวนผู้โดยสารที่เพิ่มขึ้นตามการขยายเส้นทางในส่วนต่อขยายสายสีลม

นอกจากนี้บีทีเอสซียังได้รับแต่งตั้งจากกรุงเทพธนาคม
ให้ดำเนินการเตรียมความพร้อมในการให้บริการของส่วนต่อขยายสายสีลมไม่ว่าจะเป็นการเตรียมเครื่องมือและอุปกรณ์รวมทั้งรถไฟฟ้า
หรือคัดเลือกและอบรมพนักงาน
บีทีเอสซีได้รับการแต่งตั้งให้ทำการให้บริการเดินรถและซ่อมบำรุงรักษาส่วนต่อขยายสายสีลม
เพื่อการให้บริการเชิงพาณิชย์ โดยได้เข้าทำสัญญาให้บริการเดินรถและซ่อมบำรุงกับกทม. เมื่อวันที่
12 พฤษภาคม 2552 ภายใต้สัญญาดังกล่าว
บีทีเอสซีมีหน้าที่ให้บริการบริหารและบำรุงรักษาส่วนต่อขยายสายสีลมดังกล่าวตามมาตรฐานการให้บริการที่ระบุไว้ในสัญญา

ทั้งนี้บีทีเอสซีจะต้องจัดหารถไฟฟ้ามาให้บริการในส่วนต่อขยายดังกล่าวและจะต้องดูแลรักษาและซ่อมแซมขบวนรถไฟฟ้าเหล่านั้นด้วย
โดยที่บีทีเอสซีจะได้รับค่าตอบแทนสำหรับการให้บริการเป็นเงินจำนวนประมาณ 184.2 ล้านบาทต่อปี
และอาจมีการปรับได้ตามเงื่อนไขที่ระบุไว้ในสัญญา ซึ่งสัญญานี้มีอายุ 28
เดือนโดยเริ่มจากวันที่เริ่มการให้บริการ และบีทีเอสซีสามารถขยายระยะเวลาตามสัญญาให้ถึง 21
ปีตามสัญญาสัมปทาน

ในส่วนค่าโดยสารนั้นจะมีการจัดสรรรายได้ในกรณีที่ผู้โดยสารใช้บริการทั้งในระบบรถไฟฟ้าบีทีเอสและในส่วนต่อขยายของกทม.
โดยจะแบ่งรายได้ตามระยะทางที่ผู้โดยสารใช้บริการจริงและได้มีการลงนามในบันทึกข้อตกลงกับกทม.
เมื่อวันที่ 31 สิงหาคม 2552 ตามบันทึกการจัดสรรค่าโดยสารดังกล่าว
ได้กำหนดรายละเอียดการจัดสรรค่าโดยสารตามสิทธิของคู่สัญญาแต่ละฝ่ายสำหรับผู้โดยสารที่ใช้บริการทั้งระบบรถไฟฟ้าบีทีเอสและส่วนต่อขยายสายสีลม
โดยการคำนวณรายรับค่าโดยสารตามสิทธิของกทม. จะแตกต่างกันตามประเภทของบัตร
โดยใช้หลักการจัดสรรตามระยะทางการเดินทางจริง

2.  ส่วนต่อขยายสายสุขุมวิท (อ่อนนุช – แบริ่ง)

กทม. จะดำเนินงานเช่นเดียวกันกับส่วนต่อขยายส่วนแรกจากสะพานตากสินสู่วงเวียนใหญ่ โดยกทม.
เป็นผู้ลงทุนในงานโครงสร้างและระบบไฟฟ้าและเครื่องกล และจัดหาเอกชนมาเป็นผู้รับจ้างเดินรถ
และซ่อมบำรุงระบบผ่านกรุงเทพธนาคม ในส่วนต่อขยายอ่อนนุช – แบริ่งจะมีสถานีรวม 5 สถานี
ได้แก่ สถานีบางจาก สถานีปุณณวิถี สถานีอุดมสุข สถานีบางนา และสถานีแบริ่ง ซึ่งขณะนี้ กทม.
อยู่ระหว่างดำเนินการติดตั้งระบบไฟฟ้าและเครื่องกล

โดยในวันที่ 29 พฤศจิกายน 2553 บีทีเอสซีได้ลงนามในสัญญาการให้บริการเดินรถและซ่อมบำรุง
โครงการระบบขนส่งมวลชนกรุงเทพมหานคร ส่วนต่อขยายสายสุขุมวิท ตอนที่ 1 จากซอยสุขุมวิท 85
– ซอยสุขุมวิท 107 (อ่อนนุช-แบริ่ง) ระยะทาง 5.25 กิโลเมตร
โดยบีทีเอสซีมีหน้าที่ให้บริการเดินรถ บริหาร และบำรุงรักษาส่วนต่อขยายสายสุขุมวิท ตอนที่ 1
ตามมาตรฐานการให้บริการที่ระบุไว้ในสัญญาโครงการระบบขนส่งมวลชนกรุงเทพมหานคร
ส่วนต่อขยายอ่อนนุช-แบริ่ง ซึ่งนอกเหนือจากการให้บริการผู้โดยสารในสถานีใหม่ที่เพิ่มขึ้น
และบำรุงรักษาระบบ
ทั้งหมดแล้ว บีทีเอสซีจะต้องจัดหารถไฟฟ้ามาให้บริการในส่วนต่อขยายดังกล่าว
และจะต้องดูแลรักษาและซ่อมบำรุงขบวนรถไฟฟ้าเหล่านั้นด้วย ในเบื้องต้น
สัญญาการให้บริการเดินรถและซ่อมบำรุงมีระยะเวลา 1 ปี นับจากวันเริ่ม
เดินรถเชิงพาณิชย์ โดยอาจมีการต่ออายุสัญญาได้เป็นระยะเวลา 19 ปี (ซึ่งรวมระยะเวลา 1
ปีแรก) หรือจนกว่าสัญญาสัมปทานของโครงการระบบรถไฟฟ้าบีทีเอสเดิมจะสิ้นสุดลง
โดยที่บีทีเอสซีจะได้รับค่าจ้างสำหรับการให้บริการทั้งหมดในปีแรกเป็นเงินจำนวนประมาณ 674
ล้านบาท (รวมภาษีมูลค่าเพิ่ม)

3.  แผนการขยายเส้นทางการให้บริการของกทม.
    และภาครัฐในส่วนที่ต่อจากเส้นทางในปัจจุบันของระบบรถไฟฟ้าบีทีเอส (สายสีเขียว)

[]

-   ส่วนต่อขยายวงเวียนใหญ่-บางหว้า ส่วนต่อขยายของสายสีลมระยะทาง 5.3 กิโลเมตร จาก
    วงเวียนใหญ่สู่ถนนเพชรเกษม แขวงบางหว้า

  กทม. มีนโยบายในการดำเนินงานเช่นเดียวกันกับส่วนต่อขยายส่วนแรกจากสะพานตากสินสู่
  วงเวียนใหญ่ ปัจจุบัน กทม.
  ได้ดำเนินการก่อสร้างทางวิ่งเสร็จสิ้นแล้วและอยู่ระหว่างการดำเนินงานในส่วนงานก่อสร้างสถานี
  งานวางรางระบบไฟฟ้าและเครื่องกล โดยได้มอบหมายให้กรุงเทพธนาคม
  เป็นผู้รับผิดชอบซึ่งคาดว่าจะสามารถเปิดให้บริการได้ในปี 2555

-   ส่วนต่อขยายหมอชิต – สะพานใหม่ และส่วนต่อขยายแบริ่ง – สมุทรปราการ
    ส่วนต่อขยายของสายสุขุมวิท จากสถานีหมอชิตสู่สะพานใหม่ ระยะทาง 12 กิโลเมตร
    และจากสถานีแบริ่งสู่สมุทรปราการ ระยะทาง 13 กิโลเมตร

  ส่วนต่อขยายสายดังกล่าวได้รับการอนุมัติจากคณะรัฐมนตรีแล้ว โดยทางรัฐบาลมอบหมายให้ รฟม.
  เป็นผู้ลงทุนในงานโครงสร้างและคาดว่าจะให้ผู้ประกอบการภาคเอกชนลงทุนในส่วนของระบบไฟฟ้าและเครื่องกล
  การเดินรถ การจัดเก็บค่าโดยสาร และการซ่อมบำรุง
  ซึ่งเป็นรูปแบบเดียวกับรถไฟฟ้าใต้ดินสายสีน้ำเงิน โดยกทม.
  มีแผนการที่จะร่วมบริหารการเดินรถและจะจัดให้มีการเชื่อมต่อกับระบบขนส่งมวลชนอื่นเพื่อให้เกิดความสะดวกแก่ผู้โดยสาร

บีทีเอสซีมีข้อได้เปรียบในการดำเนินงานในส่วนต่อขยายทั้ง 3 เส้นนี้
เนื่องจากสามารถสร้างความสะดวกให้กับผู้โดยสารในการเดินทางทำให้ไม่ต้องมีการเปลี่ยนถ่ายขบวนรถและบีทีเอสซีเชื่อว่าบีทีเอสซีจะมีค่าใช้จ่ายในการลงทุนและดำเนินการต่ำกว่าผู้ประกอบการรายอื่นที่ต้องมีการลงทุนศูนย์ควบคุมและระบบต่างๆ
ใหม่ทั้งหมด ในขณะที่บีทีเอสซีสามารถใช้ประโยชน์ร่วมกันกับระบบที่มีอยู่เดิมได้ ดังนั้น
สายสุขุมวิทและสายสีลม จึงเป็นสายหลักที่บีทีเอสซี ให้ความสำคัญและมุ่งเน้นในขณะนี้

นอกจากนั้น บีทีเอสซียังมีสิทธิตามสัญญาสัมปทานในการดำเนินงานในเส้นทางใหม่ก่อนบุคคลอื่น
กล่าวคือ หากกทม. มีความประสงค์ที่จะดำเนินการเส้นทางเพิ่มเติมในระหว่างอายุสัญญาสัมปทาน
หรือจะขยายเส้นทางจากระบบรถไฟฟ้าบีทีเอส บีทีเอสซีจะมีสิทธิเป็นรายแรกที่จะเจรจากับกทม.
เพื่อขอรับสิทธิทำการและดำเนินการเส้นทางใหม่ดังกล่าว
หากบีทีเอสซียินดีรับเงื่อนไขที่ดีที่สุดที่มีข้อเสนอต่อกทม.

1.  ระบบการดำเนินการและการให้บริการรถไฟฟ้า

    1.  รางรถไฟ (Trackwork)

รถไฟฟ้าบีทีเอสวิ่งอยู่บนรางคู่ยกระดับสูงประมาณ 12 เมตรเหนือพื้นถนน
รางรถไฟวางอยู่บนหมอนรับรางที่เป็นคอนกรีตซึ่งหล่ออยู่บนคานสะพาน (Viaduct)
ซึ่งรองรับด้วยเสาโครงสร้างคอนกรีตเสริมเหล็ก โดยเสาแต่ละต้นนั้น ตั้งอยู่บนเสาเข็มลึกประมาณ
55 เมตร และมีระยะห่างระหว่างกันประมาณ 30-35 เมตร
หรือมากกว่าสำหรับเสาที่อยู่บริเวณทางแยก ส่วนรางนั้นทำด้วยเหล็ก
และมีรางที่สามวางขนานกับทางวิ่งรถไฟฟ้าเพื่อจ่ายไฟฟ้าให้ขบวนรถ
ตัวรางจ่ายกระแสไฟฟ้านั้นทำจากเหล็กปลอดสนิมและอลูมิเนียม ปิดครอบด้วยโลหะอีกชั้นหนึ่ง
เพื่อความสวยงามและความปลอดภัย

2.  ขบวนรถไฟฟ้า (Rolling Stock)

ปัจจุบัน บีทีเอสซีมีขบวนรถไฟฟ้าที่ให้บริการเชิงพาณิชย์ทั้งสิ้น 47 ขบวน
แบ่งเป็นรถไฟฟ้าเดิมแบบขบวนละ 3 ตู้ จำนวน 35 ขบวน และรถไฟฟ้าใหม่แบบขบวนละ 4 ตู้
จำนวน 12 ขบวน

สำหรับขบวนรถไฟฟ้าเดิมทั้งหมด 35 ขบวน
ผลิตโดยซีเมนส์ซึ่งออกแบบให้ใช้งานกับสภาวะของกรุงเทพมหานครโดยเฉพาะ ปัจจุบันขบวนรถไฟฟ้า
1 ขบวน ประกอบด้วยตู้โดยสารจำนวน 3 ตู้ แต่ละขบวนสามารถรับผู้โดยสารได้สูงสุด 1,106 คน
แบ่งเป็นผู้โดยสารนั่ง 126 คน และผู้โดยสารยืน 980 คน รถไฟฟ้าสามารถเพิ่มตู้โดยสารขึ้นได้เป็น
6 ตู้ต่อขบวน ตู้โดยสารทุกตู้ติดตั้งที่นั่งจำนวน 42 ที่นั่งและเครื่องปรับอากาศ
ตู้โดยสารเชื่อมต่อกันด้วยทางเดินภายในขบวนรถ
เพื่อให้ผู้โดยสารสามารถเดินระหว่างขบวนรถไฟฟ้าได้

ขบวนรถไฟฟ้าใช้มอเตอร์ไฟฟ้ากระแสสลับในการขับเคลื่อน โดยจะรับกระแสไฟฟ้าตรงที่แรงดันไฟฟ้า
750 โวลต์ จากรางที่สาม (Third Rail System) ซึ่งวางขนานกับทางวิ่งรถไฟฟ้า
รถไฟฟ้ามีความเร็วเฉลี่ยในการให้บริการรวมเวลาจอดรับ-ส่งผู้โดยสารอยู่ที่ประมาณ 35
กิโลเมตรต่อชั่วโมง และสามารถขับเคลื่อนด้วยความเร็วสูงสุด 80 กิโลเมตรต่อชั่วโมง
ระบบล้อใช้ล้อชนิดที่มีการติดตั้งอุปกรณ์ช่วยลดเสียง

เพื่อรองรับจำนวนผู้โดยสารที่เพิ่มขึ้น และรองรับส่วนต่อขยายสายสีลมระยะทาง 2.2
กิโลเมตรจากสะพานตากสินสู่วงเวียนใหญ่ ที่เริ่มเปิดให้บริการในปี 2552
บีทีเอสซีได้ทำการสั่งซื้อขบวนรถไฟฟ้าเพิ่มเติมอีก 12 ขบวน ขบวนละ 4 ตู้ รวมจำนวน 48
ตู้โดยสาร จากซีอาร์ซี ซึ่งเป็นบริษัทผลิตรถไฟและรถไฟฟ้าชั้นนำในประเทศจีน
โดยขบวนรถไฟฟ้าที่บีทีเอสซีสั่งซื้อนั้นจะใช้อุปกรณ์จากยุโรปเป็นหลัก
ซึ่งซีอาร์ซีได้ทยอยนำรถไฟฟ้าเข้ามาในประเทศไทยจนแล้วเสร็จทั้งหมดในเดือนมิถุนายน 2553
และรถไฟฟ้าใหม่ได้เริ่มทยอยให้บริการเชิงพาณิชย์ในเดือนธันวาคม 2553
ทั้งนี้สาเหตุที่บีทีเอสซีตัดสินใจเลือกซื้อขบวนรถไฟฟ้าเพิ่มเติมจากซีอาร์ซีแทนที่จะซื้อจากซีเมนส์นั้นเป็นผลมาจากการประมูลข้อเสนอทางด้านราคาและเทคนิคของซีอาร์ซี
รวมทั้งเงื่อนไขเกี่ยวกับการซ่อมบำรุงรถไฟฟ้าจะเป็นประโยชน์ต่อบีทีเอสซีมากกว่า

นอกจากนี้ เพื่อรองรับจำนวนผู้โดยสารที่จะเพิ่มขึ้นจากการเปิดให้บริการของส่วนต่อขยายสายสุขุมวิท
จากสถานีอ่อนนุชถึงสถานีแบริ่ง บีทีเอสซีได้ลงนามสัญญาซื้อรถไฟฟ้าเพิ่มเติมอีก 35 ตู้
จากซีเมนส์ในเดือนกันยายน 2553 เพื่อเพิ่มตู้โดยสารของรถไฟฟ้า 35 ขบวนเดิมให้เป็น 4
ตู้ต่อขบวน โดยคาดว่าจะทยอยนำรถไฟฟ้าดังกล่าวเข้ามาในปี 2556

3.  สถานีรถไฟฟ้า

ระบบรถไฟฟ้าบีทีเอสมีสถานียกระดับรวม 23 สถานี ทั้งสองสายนั้นมีจุดเชื่อมต่อที่สถานีสยาม
สถานีรถไฟฟ้าบีทีเอสได้รับการออกแบบให้หลบเลี่ยงสาธารณูปโภคทั้งใต้ดินและบนดิน
โดยที่ยังคงรักษาผิวการจราจรบนถนนไว้มากที่สุด
ตัวสถานีได้รับการออกแบบให้มีโครงสร้างแบบเสาเดียว มีความยาวประมาณ 150 เมตร
โครงสร้างของสถานีแบ่งออกเป็น 3 ชั้น ด้วยกันคือ

-   ชั้นพื้นถนน เป็นชั้นล่างสุดของสถานีอยู่ระดับเดียวกับพื้นถนน
    ซึ่งเป็นทางเข้าสู่บริเวณสำหรับผู้โดยสาร โดยมีทั้งบันได บันไดเลื่อน และลิฟต์ (บางสถานี)
    นำผู้โดยสารไปยังชั้นจำหน่ายบัตรโดยสาร นอกจากนี้ ยังเป็นที่เก็บอุปกรณ์ต่างๆ ได้แก่
    เครื่องกำเนิดไฟฟ้า ถังเก็บน้ำมันเชื้อเพลิง ปั๊มการส่งจ่ายน้ำ และถังเก็บน้ำ เป็นต้น

-   ชั้นจำหน่ายบัตรโดยสาร อยู่สูงกว่าระดับพื้นถนน และเป็นส่วนที่นำผู้โดยสารไปยังชั้นชานชาลา
    โดยพื้นที่ส่วนนี้จะมีที่ติดต่อสอบถาม ที่จำหน่ายบัตรประเภทเติมเงิน
    เครื่องจำหน่ายบัตรโดยสารอัตโนมัติ ร้านค้า ตู้เอทีเอ็ม ร้านขายอาหารเล็กๆ ชนิดนำกลับบ้าน
    รวมถึงสิ่งอำนวยความสะดวกต่างๆ ให้บริการอยู่
    ซึ่งบริเวณนี้เป็นพื้นที่สำหรับผู้โดยสารที่ยังไม่ได้ชำระค่าโดยสาร
    เมื่อผู้โดยสารชำระค่าโดยสารแล้ว จึงจะสามารถเข้าสู่พื้นที่ชั้นใน
    นอกเหนือจากส่วนบันไดและบันไดเลื่อนไปยังชานชาลาชั้นบนแล้ว ในส่วนนี้ยังมีร้านค้าอีก เช่น
    ร้านขายหนังสือพิมพ์และนิตยสาร รวมถึงพื้นที่ที่เข้าได้เฉพาะพนักงานของบีทีเอสซี เช่น
    ห้องควบคุม

-   ชั้นชานชาลา เป็นชั้นที่สูงที่สุด สถานีทั่วไปจะมีชานชาลาอยู่ด้านข้าง
    และมีรางรถไฟฟ้าอยู่ตรงกลาง ยกเว้นสถานีสยาม ซึ่งจะมีชานชาลา 2 ชั้น โดยแต่ละชั้น
    ชานชาลาจะอยู่ตรงกลางระหว่างรางรถไฟฟ้าสองราง
    เพื่อให้ผู้โดยสารสามารถเปลี่ยนเส้นทางโดยสารระหว่าง 2 สายได้

เพื่อความสะดวกของผู้โดยสารที่เป็นผู้พิการ กทม. ได้จัดสร้างลิฟต์ในสถานี 5 แห่ง ได้แก่
สถานีหมอชิต สยาม อโศก อ่อนนุช และช่องนนทรี โดยบีทีเอสซีมีหน้าที่ในการดูแลรักษาลิฟต์ดังกล่าว
และอยู่ระหว่างดำเนินการเพื่อก่อสร้างและติดตั้งเพิ่มเติมให้ครบทุกสถานีโดยกทม.

สถานีทุกสถานีของบีทีเอสซี ได้ติดตั้งระบบเตือน ป้องกัน และระงับอัคคีภัย
โดยเฉพาะส่วนของอาคารที่มีความเสี่ยงต่ออัคคีภัยสูง เช่น ห้องเครื่อง
จะมีการติดตั้งระบบดับเพลิงอัตโนมัติด้วยการฉีดน้ำ (Sprinkler System)
หรือแบบใช้ก๊าซคาร์บอนไดออกไซด์ (โปรดดูรายละเอียดในหัวข้อ 4.1.1.5.10)
สถานีทั้งหมดได้ติดตั้งเครื่องกำเนิดไฟฟ้าสำรองอยู่ภายในสถานี
นอกจากนี้ประมาณครึ่งหนึ่งของสถานีทั้งหมดจะมีสถานีรับไฟฟ้าเพื่อจ่ายให้กับรางที่สาม (Third
Rail) เพื่อใช้เป็นพลังงานในการขับเคลื่อนรถไฟฟ้าอีกด้วย
ในแต่ละสถานีจะมีนายสถานีซึ่งมีหน้าที่ดูแลให้ระบบดำเนินงานด้วยความปลอดภัยและมีประสิทธิภาพโดยจะติดตามข้อมูลจากโทรทัศน์วงจรปิด
และทำการสื่อสารกับผู้โดยสารและผู้ควบคุมเส้นทาง

บีทีเอสซีเล็งเห็นความสำคัญในการรณรงค์ให้นักท่องเที่ยวมาใช้บริการรถไฟฟ้า
สำหรับการเดินทางในกรุงเทพฯ บีทีเอสซีจึงได้ให้บริการศูนย์ข้อมูลสำหรับนักท่องเที่ยวที่สถานีสยาม
นานา และ สะพานตากสิน โดยนักท่องเที่ยวสามารถขอบริการข้อมูลเกี่ยวกับสถานที่ท่องเที่ยว
และการเดินทางในกรุงเทพฯ
บริการของศูนย์ข้อมูลสำหรับนักท่องเที่ยวนั้นรวมไปถึงบริการล่องเรือในแม่น้ำเจ้าพระยา
บริการโทรศัพท์ทางไกล บริการอินเตอร์เน็ต และการจำหน่ายสินค้าที่ระลึก
โดยศูนย์ข้อมูลสำหรับนักท่องเที่ยวเปิดทำการทุกวันตั้งแต่ 8.00 น. ถึง 20.00 น.

สถานีต่างๆ ของบีทีเอสซีมีการเชื่อมต่อทางเดินเข้าสู่อาคารต่างๆ ในแนวทางเดินรถไฟฟ้า
ไม่ว่าจะเป็น โรงแรม ศูนย์การค้าย่านธุรกิจ
โดยบีทีเอสซีได้รับค่าตอบแทนจากการอนุญาตให้เชื่อมต่อระหว่างทางเชื่อมกับระบบรถไฟฟ้าบีทีเอสจากเจ้าของอาคารที่ทำการเชื่อมต่อกับระบบรถไฟฟ้าบีทีเอส
โดยเจ้าของอาคารที่ทำการเชื่อมต่อเป็น ผู้ออกค่าใช้จ่ายก่อสร้างและการดูแลรักษาทางเชื่อม ทั้งนี้
กทม. มีนโยบายไม่ให้มีการหาประโยชน์เชิงพาณิชย์บนทางเชื่อมดังกล่าว

ตัวอย่างการเชื่อมต่อที่สำคัญ เช่น

  -------------------------------------------------------------------------------
  สถานี             ศูนย์การค้า                 โรงแรม               อาคาร และ อื่นๆ
  ---------------- ------------------------ -------------------- ----------------
  หมอชิต                                                          สถานีรถไฟฟ้าใต้ดิน

  อนุสาวรีย์ชัยสมรภูมิ   ห้างแฟชั่นมอลล์ และเซ็นจูรี่                          อาคารอุทุมพร
                   มูวี่พลาซ่า                                       

  ราชเทวี                                    โรงแรมเอเชีย          

  สยาม             สยามเซ็นเตอร์ เซ็นทรัลเวิลด์                        
                   สยามพารากอน                                   
                   และดิจิตอลเกตเวย์                                

  ชิดลม             เซ็นทรัล ชิดลม เกษรพลาซ่า    โรงแรมแกรนด์ไฮแอท     มณียาเซ็นเตอร์
                   อัมรินทร์พลาซ่า              เอราวัณ               

  เพลินจิต                                                         อาคารเวฟเพลส

  อโศก             ห้างโรบินสัน                โรงแรมเชอราตันแกรนด์   สถานีรถไฟฟ้าใต้ดิน
                                            สุขุมวิท                อาคารไทม์แสควร์
                                                                 และเอ็กซ์เชนจ์
                                                                 ทาวเวอร์

  พร้อมพงษ์          เอ็มโพเรี่ยม                                     

  อ่อนนุช            เทสโก้โลตัส                                     

  ศาลาแดง          สีลมคอมเพล็กซ์                                   อาคารธนิยะพลาซ่า
                                                                 สถานีรถไฟฟ้าใต้ดิน

  สนามกีฬาแห่งชาติ    มาบุญครอง                                      หอศิลป์กรุงเทพฯ

  เอกมัย            เมเจอร์ซีนีเพล็กซ์                                 อาคารณุศาศิริ
  -------------------------------------------------------------------------------

ระบบรถไฟฟ้าบีทีเอสยังมีการเชื่อมต่อกับระบบรถไฟฟ้าใต้ดิน MRT ที่บริเวณ 3 สถานี ได้แก่
สถานีหมอชิต อโศก และศาลาแดง

1.  ระบบไฟฟ้า

ระบบรถไฟฟ้าบีทีเอสนั้นรับกระแสไฟฟ้าจากการไฟฟ้านครหลวง (“กฟน.”)
จากสถานีจ่ายกระแสไฟฟ้า 2 แห่ง คือ ที่สถานีหมอชิตและที่ซอยไผ่สิงห์โต
ระบบได้รับการออกแบบให้สามารถใช้กระแสไฟฟ้าจากทั้ง 2 สถานี หรือสถานีใดสถานีหนึ่งก็ได้
เพื่อให้ระบบสามารถให้บริการได้หากสถานีจ่ายกระแสไฟฟ้าสถานีใดสถานีหนึ่งไม่สามารถจ่ายกระแสไฟฟ้าได้
อย่างไรก็ตาม ตั้งแต่บีทีเอสซีได้เปิดให้บริการเดินรถอย่างเป็นทางการในเดือนธันวาคม 2542 นั้น
บีทีเอสซีไม่เคยต้องหยุดเดินรถเนื่องจากสถานีจ่ายกระแสไฟฟ้าไม่สามารถจ่ายไฟได้
และไม่เคยมีเหตุการณ์ที่ทั้ง 2 สถานีไม่สามารถจ่ายไฟได้ในเวลาเดียวกัน นอกจากนี้
เมื่อเบรคระหว่างการให้บริการปกติ
ระบบขับเคลื่อนรถไฟฟ้าของบีทีเอสซีจะทำการเบรคด้วยไฟฟ้าที่ความเร็วสูงซึ่งจะช่วยหน่วงให้ขบวนรถไฟฟ้าหยุดได้เร็วขึ้น
และในขณะเดียวกันยังสามารถสร้างกระแสไฟฟ้าเพื่อนำกลับมาสู่ระบบเพื่อใช้ในรถไฟฟ้าขบวนอื่นได้ต่อไป
นับเป็นการลดการใช้ไฟฟ้าในระบบ และลดการสึกหรอสิ้นเปลืองของระบบเบรค

หากเกิดไฟฟ้าดับหรือกฟน.ไม่สามารถจ่ายไฟฟ้าได้นั้น ระบบไฟฟ้าสำรองจะทำงานทันที
ซึ่งระบบไฟฟ้าสำรองนั้นได้ติดตั้งไว้เพื่อป้องกันการสูญเสียข้อมูลอิเล็กทรอนิกส์ที่สำคัญ
ลดระยะเวลาในการกลับสู่สภาพการให้บริการปกติและสร้างความมั่นใจต่อความปลอดภัยของผู้โดยสาร
โดยรถไฟฟ้าสามารถเคลื่อนไปจอด ณ สถานีที่ใกล้ที่สุด
อย่างไรก็ตามบีทีเอสซีไม่เคยมีความจำเป็นในการใช้ระบบไฟฟ้าสำรองดังกล่าว

2.  ศูนย์ควบคุมการเดินรถไฟฟ้า

ระบบรถไฟฟ้าบีทีเอสถูกควบคุมจากศูนย์กลางซึ่งอยู่ที่สำนักงานใหญ่ของบีทีเอสซีบริเวณหมอชิต
โดยมีเจ้าหน้าที่ควบคุมการเดินรถไฟฟ้าประจำการอยู่ตลอด 24 ชั่วโมง
ซึ่งเจ้าหน้าที่แต่ละคนจะมีเครื่องมือควบคุมการเดินรถไฟฟ้า คือ
แผงควบคุมคอมพิวเตอร์และจอภาพควบคุม
ศูนย์ควบคุมนี้มีหน้าที่ในการควบคุมดูแลการเดินรถไฟฟ้าให้เป็นไปตามกำหนดการเดินรถไฟฟ้าในแต่ละวันและควบคุมการเดินรถไฟฟ้าให้เป็นไปตามเส้นทางที่กำหนด

ศูนย์ควบคุมจะกำหนดระยะห่างของขบวนรถไฟฟ้าในระบบให้มีระยะห่างที่อยู่ในระยะปลอดภัยตลอดเวลา
โดยที่ศูนย์ควบคุมนี้จะมีจอภาพจากระบบโทรทัศน์วงจรปิดที่แสดงให้เห็นถึงตำแหน่งของรถไฟฟ้าในระบบทั้งหมด
ทำให้การควบคุมการเดินรถเป็นไปอย่างมีประสิทธิภาพ
นอกจากนี้ศูนย์ควบคุมยังมีวิทยุสื่อสารเพื่อใช้ติดต่อระหว่างศูนย์ควบคุมกับพนักงานขับรถไฟฟ้าในแต่ละขบวน
และติดต่อระหว่างศูนย์ควบคุมกับนายสถานีแต่ละสถานีได้
ซึ่งเป็นศูนย์กลางในการประสานงานเพื่อแก้ไขปัญหาที่เกิดขึ้นในระบบได้เป็นอย่างดี

3.  ระบบอาณัติสัญญาณ (Signaling)

ระบบอาณัติสัญญาณได้ถูกออกแบบเพื่อให้ระบบรถไฟฟ้ามีความปลอดภัย
และมีประสิทธิภาพในการดำเนินงาน
ระบบอาณัติสัญญาณจะส่งสัญญาณควบคุมผ่านรางรถไฟฟ้าไปยังรถไฟฟ้า และแลกเปลี่ยนข้อมูลกันทั้ง 2
ทิศทาง โดยข้อมูลจะถูกเชื่อมต่อและส่งไปยังสถานี
นอกจากนี้ยังมีการใช้ระบบใยแก้วในการถ่ายทอดข้อมูลที่ไม่เกี่ยวข้องกับระบบความปลอดภัยไปสู่ศูนย์ควบคุมการเดินรถไฟฟ้า
หากเกิดเหตุขัดข้อง
รถไฟฟ้าจะยังคงสามารถปฏิบัติงานต่อไปได้ในทิศทางหรือเส้นทางใดเส้นทางหนึ่ง
โดยมีความปลอดภัยสูงสุดด้วยความเร็วระดับปกติ

ปัจจุบัน บีทีเอสซีกำลังทำการปรับปรุงเพิ่มประสิทธิภาพของระบบอาณัติสัญญาณ
โดยได้ลงนามในสัญญากับกลุ่มบริษัทบอมบาร์ดิเอร์ (Bombardier)
เพื่อปรับเปลี่ยนระบบอาณัติสัญญาณทั้งหมดจากระบบเดิมที่ใช้อยู่เป็นระบบที่ทันสมัยมากขึ้นและต้องการการซ่อมบำรุงน้อยลง
(โปรดดูรายละเอียดในหัวข้อ 4.5) ทั้งนี้
การปรับเปลี่ยนระบบอาณัติสัญญาณเพื่อเพิ่มประสิทธิภาพของระบบได้ดำเนินการแล้วเสร็จในสายสีลมตั้งแต่ตุลาคม
2553 และจะปรับเปลี่ยนทั้งระบบภายในปี 2554

4.  ระบบสื่อสาร (Communication System)

การสื่อสารของระบบรถไฟฟ้าจะติดต่อผ่านโทรศัพท์ วิทยุ อินเตอร์คอม ระบบโทรทัศน์วงจรปิด
และระบบกระจายเสียงสาธารณะ
การสื่อสารหลักจะกระทำผ่านระบบใยแก้วนำแสงโดยจะมีโทรศัพท์ติดตั้งอยู่ในบริเวณสำคัญทุกจุดและจะมีอินเตอร์คอมในรถไฟฟ้าเพื่อให้ผู้โดยสารสามารถติดต่อกับพนักงานขับรถได้ในกรณีฉุกเฉิน
สำหรับระบบกระจายเสียงสาธารณะสามารถทำได้หลายรูปแบบ เช่น จากสถานีควบคุมถึงชานชาลา
และจากพนักงานขับรถถึงผู้โดยสาร

5.  ระบบบัตรโดยสารและประเภทของบัตรโดยสาร

ระบบจัดเก็บค่าโดยสารอัตโนมัติของระบบรถไฟฟ้าบีทีเอสอยู่ภายใต้การควบคุมของระบบคอมพิวเตอร์ศูนย์กลางระบบจัดเก็บค่าโดยสารอัตโนมัติของระบบรถไฟฟ้าบีทีเอสอยู่ภายใต้การควบคุมของระบบคอมพิวเตอร์ศูนย์กลางประกอบด้วยอุปกรณ์ประตูอัตโนมัติ
ซึ่งสามารถรองรับบัตรโดยสารได้ทั้งบัตรแถบแม่เหล็ก และบัตรสมาร์ทการ์ดแบบไร้สัมผัส
(Contactless Smartcard) เมื่อผู้โดยสารเข้าสู่ระบบ
ผู้โดยสารต้องแสดงบัตรโดยสารที่เครื่องอ่านบัตร
ระบบจะบันทึกสถานีและเวลาที่ผู้โดยสารเข้าสู่ระบบ
โดยบันทึกเป็นรายการเพื่อส่งเข้าระบบบัญชีและระบบข้อมูลสารสนเทศด้านการดำเนินงานทันที
ข้อมูลการใช้บัตรโดยสารแบบเติมเงินจะถูกเก็บไว้ในคอมพิวเตอร์ศูนย์กลางของระบบ
เพื่อให้สามารถระงับเหตุการณ์ผิดปกติได้ทันท่วงที เช่น
การปลอมแปลงบัตรหรือการนำบัตรโดยสารแบบเติมเงินไปใช้ในทางที่ผิด

  ณ ปัจจุบัน บีทีเอสซีมีประเภทของบัตรโดยสารดังต่อไปนี้

+-------------------------------------------------------+--------------+
| ประเภทบัตร                                             | ปีบัญชี 2554    |
|                                                       |              |
|                                                       | สัดส่วนรายได้   |
|                                                       | (ร้อยละ)      |
+=======================================================+==============+
| บัตรประเภทเที่ยวเดียว (Single Journey Ticket)             | 49.2         |
| ค่าโดยสารแตกต่างกันตามจำนวนสถานีโดยค่าโดยสารอยู่ระหว่าง 15-40 |              |
| บาท                                                   |              |
+-------------------------------------------------------+--------------+
| บัตรประเภทเติมเงิน                                       | 16.4         |
+-------------------------------------------------------+--------------+
| บัตรประเภท 30 วัน (30 Day Smart Pass) สำหรับบุคคลทั่วไป     | 26.7         |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง      |              |
| อายุการใช้งาน 30 วัน                                     |              |
+-------------------------------------------------------+--------------+
| บัตรประเภท 30 วัน (30 Day Smart Pass) สำหรับนักเรียน       | 6.5          |
| นักศึกษา                                                |              |
| บัตรมีการกำหนดจำนวนเที่ยวที่สามารถใช้ได้โดยไม่จำกัดระยะทาง      |              |
| อายุการใช้งาน 30 วัน                                     |              |
+-------------------------------------------------------+--------------+
| บัตรประเภท 1 วัน (One Day Pass)                         | 1.2          |
| เป็นบัตรโดยสารไม่จำกัดเที่ยวการเดินทางใน 1 วัน                |              |
+-------------------------------------------------------+--------------+

6.  การประกันภัย

บีทีเอสซีมีกรมธรรม์ประกันวินาศภัยระบบรถไฟฟ้าบีทีเอส
ประเภทที่ครอบคลุมความเสียหายที่เกิดต่อบุคคลที่สาม (Third Party)
และความเสียหายที่เกิดจากสินค้า (General Third Party Liability and Product
Liability Insurance) และประกันภัยความเสียหายต่อทรัพย์สินของบีทีเอสซี
ความเสียหายต่อเครื่องจักร และความเสียหายในกรณีธุรกิจหยุดชะงัก (Property “All
Risks”, Machinery Breakdown and Business Interruption Insurance)
ซึ่งเป็นไปตามข้อกำหนดในสัญญาสัมปทาน รวมทั้งมีประกันภัยสำหรับภัยจากการก่อการร้าย
(Property Terrorism Insurance)
โดยบีทีเอสซีมีนโยบายในการทำกรมธรรม์ประกันภัยเหล่านี้อย่างต่อเนื่อง
ยกเว้นประกันภัยสำหรับภัยจากการก่อการร้าย ซึ่งจะทำการประเมินสถานการณ์ปีต่อปี
ทั้งนี้ผู้ได้รับผลประโยชน์หลักคือ กทม. และ บีทีเอสซี

รายละเอียดเกี่ยวกับวงเงินประกันภัย มีดังนี้

+---+----------------------------------+-------------------------------+
|   | ประเภทของประกันภัย                 | วงเงินประกันภัย                  |
+===+==================================+===============================+
| 1 | 1.1                              | 25,000,000 เหรียญสหรัฐ          |
|   | ประกันภัยความเสียหายที่เกิดต่อบุคคลที่สาม  | (สำหรับแต่ละและทุกๆ เหตุการณ์)     |
|   | (General Third Party Liability)  |                               |
+---+----------------------------------+-------------------------------+
|   | 1.2 ประกันความเสียหายที่เกิดขึ้นจากสินค้า | 25,000,000 เหรียญสหรัฐ          |
|   | (Product Liability)              | (สำหรับแต่ละและทุกๆ              |
|   |                                  | เหตุการณ์และรวมกันทั้งหมด)         |
+---+----------------------------------+-------------------------------+
| 2 | 2.1 ประกันภัยความเสียหายต่อทรัพย์สิน    | 250,000,000 เหรียญสหรัฐ         |
|   | (Property “All Risks”)           | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   | 2.2 ประกันภัยความเสียหายต่อเครื่องจักร  | 25,000,000 เหรียญสหรัฐ          |
|   | (Machinery Breakdown)            | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   | 2.3 ประกันภัยในกรณีธุรกิจหยุดชะงัก      |                               |
|   | (Business Interruption)          |                               |
+---+----------------------------------+-------------------------------+
|   |   (1) กรณีที่เกิดจาก 2.1 ข้างต้น       | (1) 141,641,104 เหรียญสหรัฐ     |
|   |                                  | (สำหรับแต่ละและทุกๆ เหตุการณ์)     |
+---+----------------------------------+-------------------------------+
|   |   (2) กรณีที่เกิดจาก 2.2 ข้างต้น       | (2) 25,000,000 เหรียญสหรัฐ      |
|   |                                  | (สำหรับแต่ละและทุกๆ เหตุการณ์)     |
+---+----------------------------------+-------------------------------+
| 3 | ประกันภัยสำหรับภัยจากก               | 5,000,000 เหรียญสหรัฐ           |
|   | ารก่อการร้ายและความรุนแรงทางการเมือง | (สำหรับแต่ละและทุกๆ              |
|   | (Terrorism and Political         | เหตุการณ์และรวมกันทั้งหมด)         |
|   | Violence)                        |                               |
+---+----------------------------------+-------------------------------+

หมายเหตุ: ประกันภัยความเสียหายตามข้อ 2.1
นั้นให้ความคุ้มครองทรัพย์สินที่เอาประกันที่ได้รับความเสียหายทางกายภาพโดยฉับพลันหรือโดยอุบัติเหตุ
โดยจะชดเชยตามมูลค่าความเสียหายของทรัพย์สินที่เอาประกัน ณ
เวลาที่เกิดความเสียหายดังกล่าวขึ้น หรือชดเชยให้สามารถกลับมาใช้งานได้ (at its option
reinstate) หรือเปลี่ยนแปลงทรัพย์สินที่เสียหายหรือบางส่วนของทรัพย์สินที่เสียหาย
และประกันภัยในกรณีธุรกิจหยุดชะงักตามข้อ 2.3
จะต้องเป็นกรณีที่ทรัพย์สินที่เอาประกันไม่สามารถใช้งานได้อันเนื่องมาจากความเสียหายที่มีเหตุมาจากความเสียหายตามข้อ
2.1 และ 2.2 โดยประกันภัยความเสียหายตามข้อ 2 นั้นไม่รวมถึงการปฏิวัติ (Revolution)
การก่อความวุ่นวายของประชาชน (Civil Commotion) การก่อกบฏ (Rebellion) เป็นต้น
นอกจากนี้ ประกันภัยสำหรับภัยจากการก่อการร้ายตามข้อ 3
นั้นให้ความคุ้มครองภัยจากการก่อการร้าย (Terrorism)
และขยายความคุ้มครองไปถึงการประท้วง (Strike) การจลาจล (Riot)
และการก่อความวุ่นวายของประชาชน (Civil Commotion)
รวมถึงภัยจากความไม่สงบทางการเมือง (Political Violence) ด้วย
ในส่วนของความเสียหายที่เกิดแก่ทรัพย์สิน
ทั้งยังมีการให้ความคุ้มครองในกรณีธุรกิจหยุดชะงักเนื่องมาจากเหตุการณ์ตามประกันภัยจากการก่อการร้ายดังกล่าวด้วย
ทั้งนี้ ตามเงื่อนไขและวิธีการที่กำหนดในกรมธรรม์

ทั้งนี้ สำหรับกรณีเหตุการณ์ความไม่สงบในช่วงเดือนเมษายน - พฤษภาคม 2553
ที่ทำให้ต้องหยุดเดินรถไฟฟ้าเป็นเวลา 8 วันเต็มและลดช่วงเวลาให้บริการลงเป็นจำนวน 19 วันนั้น
บีทีเอสซีได้รับความเสียหายทั้งในทางธุรกิจและโครงสร้างรถไฟฟ้าเป็นจำนวนประมาณ 180
ล้านบาท (ความเสียหายแก่โครงสร้างรถไฟฟ้าเป็นจำนวนประมาณ 5 ล้านบาท) อย่างไรก็ดี
รัฐบาลได้กำหนดมาตรการเพื่อช่วยเหลือเยียวยาผู้ที่ได้รับความเดือดร้อนและผลกระทบจากปัญหาการชุมนุมกลุ่มเสื้อแดงบริเวณสี่แยกราชประสงค์
โดยบีทีเอสซีได้มีหนังสือขอความอนุเคราะห์ชดเชยความเสียหายที่บีทีเอสซีได้รับรวมเป็นจำนวนประมาณ
180 ล้านบาท ให้กับสำนักงานการจราจรและขนส่ง (สจส.) แล้ว โดยกทม.
ได้นำเสนอคณะรัฐมนตรี (ครม.) พิจารณา และ ครม.ได้มีมติในการประชุมเมื่อวันที่ 3 พฤษภาคม
2554 อนุมัติงบกลางรายการเงินสำรองจ่าย
เพื่อให้ความช่วยเหลือในส่วนความเสียหายในโครงสร้างรถไฟฟ้า ภายในกรอบวงเงินไม่เกิน 5.5
ล้านบาท ส่วนความเสียหายที่มีผลกระทบต่อการดำเนินกิจการของบีทีเอสซี ให้กทม.
เสนอคณะกรรมการประสานงานและกำกับโครงการระบบขนส่งมวลชนกรุงเทพมหานครรับไปพิจารณา

7.  ระบบความปลอดภัย

นับตั้งแต่บีทีเอสซีได้เปิดให้บริการเดินรถอย่างเป็นทางการเมื่อเดือนธันวาคม 2542
บีทีเอสซีได้ให้บริการผู้โดยสารมากกว่า 1,160 ล้านเที่ยว
โดยไม่มีการเสียชีวิตหรือการบาดเจ็บสาหัส
บีทีเอสซีตั้งใจเสมอมาในการใช้กฎระเบียบด้านความปลอดภัยในระบบอย่างเคร่งครัด
รถไฟฟ้าทุกขบวนและสถานีรถไฟฟ้าทุกสถานีมีอุปกรณ์สำหรับภาวะฉุกเฉิน นอกจากนี้
บีทีเอสซีมีคู่มือปฏิบัติการ กฎระเบียบ และแนวทางการปฏิบัติ
สำหรับรองรับเหตุการณ์ฉุกเฉินให้แก่ผู้โดยสารที่ต้องการทุกราย
บีทีเอสซีได้ทดลองระบบเป็นระยะเวลามากกว่า 6 เดือนก่อนเปิดให้บริการเดินรถอย่างเป็นทางการ
เพื่อทดสอบให้แน่ใจว่าไม่มีข้อบกพร่องในระบบความปลอดภัย
และตั้งแต่บีทีเอสซีได้เปิดให้บริการเดินรถ
บีทีเอสซีได้จัดให้มีการอบรมพนักงานและซักซ้อมระบบความปลอดภัยอย่างสม่ำเสมอ

รถไฟฟ้าทุกขบวนนั้นควบคุมด้วยพนักงานขับรถ 1 คน
ซึ่งสามารถเลือกบังคับรถด้วยระบบขับเคลื่อนอัตโนมัติ (Automatic Train Operation: ATO)
หรือระบบควบคุมด้วยพนักงานขับรถ (Supervised Manual: SM) โดยปกติแล้ว
รถไฟฟ้าจะขับเคลื่อนภายใต้ระบบ ATO ซึ่งจะควบคุมการเดินรถตลอดเวลา ภายใต้ระบบนี้
พนักงานขับรถมีหน้าที่เพียงควบคุมการปิดประตูและสั่งการออกรถ
เพื่อให้แน่ใจว่าผู้โดยสารขึ้นขบวนรถก่อนประตูรถปิด ในชั่วโมงเร่งด่วน ระบบ ATO
จะปรับรูปแบบการวิ่งเพื่อให้สามารถรองรับปริมาณผู้โดยสารได้สูงสุด
ในขณะที่นอกเวลาเร่งด่วนระบบ ATO จะปรับรูปแบบการวิ่งเพื่อลดการใช้พลังงาน

อย่างไรก็ตามรถไฟฟ้าทุกขบวนได้มีการติดตั้งระบบป้องกันรถไฟฟ้าอัตโนมัติ (Automatic Train
Protection: ATP) เพื่อให้เกิดความปลอดภัยตลอดเวลาที่รถไฟฟ้าปฏิบัติการ โดยระบบ ATP
จะควบคุมความปลอดภัยของการขับเคลื่อนทั้งแบบ ATO และ SM
ซึ่งหากเกิดเหตุการณ์ที่อาจก่อให้เกิดอันตราย ระบบ ATP
จะเข้าควบคุมรถและสั่งหยุดรถไฟฟ้าโดยอัตโนมัติ ในกรณีฉุกเฉิน
รถไฟฟ้าจะถูกควบคุมด้วยระบบขับเคลื่อนอย่างจำกัด (Restricted Manual: RM)
ซึ่งภายใต้ระบบนี้ ความเร็วของรถไฟฟ้าจะถูกจำกัดที่ไม่เกิน 25 กิโลเมตรต่อชั่วโมง
ในเหตุการณ์ฉุกเฉินผู้โดยสารสามารถสื่อสารกับพนักงานขับรถผ่านระบบอินเตอร์คอม
และยังมีระบบวิทยุจากขบวนรถซึ่งสามารถสื่อสารกับศูนย์ควบคุมกลางได้ตลอดเวลา
นอกจากนี้วัสดุหลักที่ใช้ในรถไฟฟ้าได้รับการทดสอบแล้วว่าไม่ติดไฟ
และรถไฟฟ้าทุกขบวนมีอุปกรณ์ดับเพลิงติดตั้งอยู่
เพื่อป้องกันไม่ให้เกิดการลามของเปลวเพลิงในกรณีเกิดอัคคีภัย
อีกทั้งยังมีทางออกฉุกเฉินจากขบวนรถไฟฟ้าที่บริเวณส่วนต้นและท้ายขบวน

สถานีรถไฟฟ้าทุกสถานีได้สร้างขึ้นโดยคำนึงถึงความปลอดภัยของผู้โดยสารเป็นหลัก
และได้สร้างตามมาตรฐานความปลอดภัยอย่างเคร่งครัด รวมถึงได้มีการออกแบบให้มีทางออกฉุกเฉิน
มีระบบกระจายเสียงสำหรับประกาศภาวะฉุกเฉิน ระบบป้องกันอัคคีภัยตามมาตรฐาน (National
Fire Protection Association: NFPA) และมีการติดตั้งสายล่อฟ้า
นอกจากนี้ทุกสถานียังติดตั้งระบบโทรทัศน์วงจรปิด ระบบควบคุมกลางสำหรับการควบคุมลิฟต์
และบันไดเลื่อนในสถานี ซึ่งระบบควบคุมจากศูนย์กลางสามารถควบคุมรถไฟฟ้า
และประตูรถไฟฟ้าในเหตุการณ์ฉุกเฉินได้

มอเตอร์ขับเคลื่อนของรถไฟฟ้านั้นมีกำลังสูงพอที่รถไฟฟ้าที่บรรทุกผู้โดยสารเต็มคันจะสามารถลากหรือดันรถไฟฟ้าอีกคันที่บรรทุกผู้โดยสารเต็มขบวนไปยังสถานีที่ใกล้ที่สุดเพื่อทำการขนถ่ายผู้โดยสารลงได้เมื่อระบบเกิดเหตุขัดข้อง
เมื่อเกิดไฟฟ้าดับ
รถไฟฟ้าจะมีระบบไฟฟ้าสำรองเพื่อให้ระบบที่เกี่ยวข้องกับความปลอดภัยยังทำงานต่อได้

8.  ระบบป้องกันอัคคีภัย

เนื่องจากระบบรถไฟฟ้าบีทีเอสเป็นระบบลอยฟ้าและเป็นระบบเปิด
ผู้โดยสารจึงมีความเสี่ยงต่ออัคคีภัยหรือควันไฟต่ำกว่าระบบปิด
บีทีเอสซีได้ทำการออกแบบระบบป้องกันอัคคีภัยตามมาตรฐานของ NFPA
โดยได้ติดตั้งระบบฉีดน้ำที่อาคารสำนักงานและศูนย์ซ่อมบำรุงต่างๆ
และยังได้ทำการติดตั้งปั๊มน้ำเพิ่มกำลังและถังเก็บน้ำสำรองไว้ด้วย
บีทีเอสซียังได้ติดตั้งตู้ดับเพลิง (Fire Hose Cabinet) หัวจ่ายน้ำดับเพลิง
พร้อมทั้งถังดับเพลิงชนิดมือตามจุดต่างๆ ของสถานี ในบริเวณที่น้ำอาจทำให้อุปกรณ์ต่างๆ เสียหายได้
บีทีเอสซีได้ติดตั้งอุปกรณ์ดับเพลิงชนิดก๊าซแทน นอกจากนี้
บีทีเอสซีก็ได้ติดตั้งระบบสัญญาณเตือนอัคคีภัย ทั้งที่ใช้มือดึงและอัตโนมัติไว้ทั่วบริเวณศูนย์ซ่อมรถ
และสถานี

9.  สัญญาซ่อมบำรุง

งานซ่อมบำรุงต่างๆ นั้น ในขณะนี้ซีเมนส์เป็นผู้ให้บริการ ด้วยพนักงานของซีเมนส์เอง
ตามที่บีทีเอสซีได้ลงนามในสัญญาซ่อมบำรุงกับซีเมนส์เมื่อวันที่ 30 ธันวาคม 2547 อย่างไรก็ตาม
บีทีเอสซีได้จัดให้มีพนักงานของบีทีเอสซีทำงานร่วมกับซีเมนส์ด้วย
เพื่อให้บีทีเอสซีสามารถดูแลรักษาและซ่อมบำรุงเองได้
หากบีทีเอสซีเลือกที่จะไม่ต่ออายุสัญญาซ่อมบำรุงกับซีเมนส์

ขอบเขตการบริการของซีเมนส์ภายใต้สัญญาดังกล่าวรวมถึง

-   งานซ่อมบำรุงสำหรับระบบไฟฟ้าและเครื่องกล

-   งานซ่อมบำรุงใหญ่และการเปลี่ยนอุปกรณ์ต่างๆ ตามแผนการที่วางไว้ (planned overhauls
    and asset replacements)

-   การเปลี่ยนอุปกรณ์ที่ไม่ได้มีการวางแผนไว้ล่วงหน้า (unplanned asset replacements)

สำหรับปีบัญชี 2554 บีทีเอสซีจ่ายค่าจ้างงานซ่อมบำรุงสำหรับระบบไฟฟ้าและเครื่องกล
และค่าจ้างสำหรับงานซ่อมบำรุงใหญ่และการเปลี่ยนอุปกรณ์ตามแผนการที่วางไว้เป็นเงินจำนวน
327.1 ล้านบาท ทั้งนี้
ค่าจ้างซ่อมบำรุงตามสัญญาดังกล่าวจะจ่ายเป็นรายเดือนตามระยะทางที่รถไฟฟ้าวิ่งในอัตราที่ได้ระบุไว้ล่วงหน้าให้แก่ซีเมนส์
ซึ่งอาจมีการปรับเพิ่มหากระยะทางการเดินรถไฟฟ้ามากกว่าระยะทางที่ระบุไว้
ส่วนค่าจ้างที่บีทีเอสซีจะจ่ายสำหรับการเปลี่ยนอุปกรณ์ที่ไม่ได้มีการวางแผนหรือคาดการณ์ไว้ล่วงหน้าจะขึ้นกับรายการเสนอราคาจากซีเมนส์

ภายใต้เงื่อนไขและหลักเกณฑ์ในสัญญาดังกล่าว ซีเมนส์จะจ่ายเงินชดเชยในปีสัญญา (Contract
year) ใดก็ตามไม่เกินร้อยละ 5 ของค่าธรรมเนียมการซ่อมบำรุงรายปี
หากระบบไฟฟ้าและเครื่องกลเกิดการขัดข้องส่งผลให้ผลการดำเนินงานไม่เป็นไปตามเงื่อนไขที่ระบุไว้
สัญญาซ่อมบำรุงกับซีเมนส์มีผลตั้งแต่วันที่ 1 มกราคม 2548 และจะหมดอายุในวันที่ 30 ธันวาคม
2557 บีทีเอสซีสามารถร้องขอต่ออายุสัญญาดังกล่าวได้อีก 10 ปี ภายใต้ข้อกำหนดและเงื่อนไขเดิม
(ยกเว้นขอบเขตของการให้บริการและค่าธรรมเนียมการซ่อมบำรุง
ซึ่งทั้งสองฝ่ายจะตกลงร่วมกันอีกครั้งหนึ่ง)
โดยแจ้งความประสงค์ดังกล่าวให้ซีเมนส์ทราบเป็นหนังสือล่วงหน้าอย่างน้อย 12
เดือนก่อนวันหมดอายุของสัญญา
และคู่สัญญาทั้งสองฝ่ายจะต้องเข้าทำสัญญาฉบับใหม่ก่อนครบกำหนดอายุของสัญญาไม่น้อยกว่า 6 เดือน

กำหนดการซ่อมบำรุงในแต่ละปีจะถูกกำหนดไว้ล่วงหน้าตามสัญญาซ่อมบำรุง
และจะมีการวางแผนจัดเตรียมจำนวนขบวนรถไฟฟ้าให้เพียงพอกับการให้บริการผู้โดยสารปกติ
นอกจากนี้ บีทีเอสซีมีกำหนดการปรับปรุงครั้งใหญ่ (Overhaul) ทุกประมาณ 7-8 ปี
โดยจะทยอยทำการซ่อมแซมรถไฟฟ้าเพื่อไม่ให้กระทบต่อการให้บริการ ทั้งนี้
การปรับปรุงครั้งใหญ่แต่ละรอบจะใช้เวลาประมาณ 2 ปี
โดยบีทีเอสซีได้จัดทำการปรับปรุงครั้งใหญ่ครั้งแรกเมื่อต้นปี 2549 ซึ่งแล้วเสร็จในปลายปี 2551
การปรับปรุงครั้งใหญ่นั้นไม่ส่งผลกระทบต่อการให้บริการแต่อย่างใด

ทั้งนี้ ขอบเขตการให้บริการภายใต้สัญญาซ่อมบำรุงนี้จะไม่ครอบคลุมถึงรถไฟฟ้าจำนวน 12
ขบวนที่สั่งซื้อเพิ่มเติมจากซีอาร์ซี
ซึ่งพนักงานของบีทีเอสซีจะทำหน้าที่เป็นผู้ให้บริการดูแลรักษาและซ่อมบำรุงรถไฟฟ้าใหม่ 12
ขบวนเอง โดยตามสัญญาซื้อรถไฟฟ้าจำนวน 12 ขบวนดังกล่าว
ซีอาร์ซีจะต้องทำการฝึกอบรมให้แก่พนักงานของบีทีเอสซี สำหรับการจัดการและดูแลรักษาระบบต่างๆ
ของรถไฟฟ้าให้เสร็จสิ้นภายใน 1 เดือน ก่อนรับมอบรถไฟฟ้างวดแรก
และการฝึกอบรมสำหรับการจัดการและดูแลรักษาใหญ่ (Overhaul) ภายในระยะเวลา 18 เดือน
ภายหลังการรับมอบรถไฟฟ้างวดแรกแล้ว นอกจากนี้ เมื่อบีทีเอสซีติดตั้งระบบอาณัติสัญญาณของ
Bombardier เสร็จสิ้นแล้วประมาณปลายปี 2554
บีทีเอสซีจะเป็นผู้ดูแลรักษาและซ่อมบำรุงระบบอาณัติสัญญาณดังกล่าวเอง โดยทาง Bombardier
จะฝึกอบรมพนักงานของบีทีเอสซีสำหรับการดูแลรักษาและซ่อมบำรุงระบบ

1.  รถโดยสารประจำทางด่วนพิเศษ (Bus Rapid Transit: BRT)

รถโดยสารประจำทางด่วนพิเศษ (Bus Rapid Transit: บีอาร์ทีหรือ BRT)
เป็นโครงการที่กทม. ริเริ่มในสมัยที่นายอภิรักษ์ โกษะโยธิน เป็นผู้ว่าราชการกรุงเทพมหานคร
เพื่อให้บริการรถโดยสารประจำทางซึ่งสามารถให้บริการได้อย่างรวดเร็วกว่ารถโดยสารประจำทางทั่วไป
โดยการจัดช่องทางพิเศษโดยเฉพาะสำหรับบีอาร์ที

บีอาร์ทีให้บริการครอบคลุม 12 สถานี เป็นระยะทาง 15 กิโลเมตร จากบริเวณช่องนนทรี
ถนนนราธิวาสราชนครินทร์ ข้ามสะพานกรุงเทพ ไปจนถึงบริเวณถนนราชพฤกษ์ ดังแผนที่ด้านล่าง
ที่สถานีเริ่มต้นของบีอาร์ทีนั้น มีทางเชื่อมต่อกับสถานีช่องนนทรีของบีทีเอสซี ระบบบีอาร์ทีนั้น กทม.
เป็นผู้ลงทุนก่อสร้างทางวิ่งและสถานีทั้งหมด โดยจ้างเอกชนเป็นผู้บริหาร จัดหารถโดยสาร
ให้บริการเดินรถ และบริหารสถานี ซึ่งการก่อสร้างทางวิ่งและสถานีเหล่านี้เสร็จสิ้นแล้ว
และเริ่มให้บริการตั้งแต่วันที่ 29 พฤษภาคม 2553

แผนที่การให้บริการเดินรถบีอาร์ที

[]

บีทีเอสซีได้รับเลือกจาก กทม. ให้เป็นผู้บริหารระบบบีอาร์ทีทั้งในส่วนการเดินรถ
และการบริหารสถานี เมื่อวันที่ 10 กุมภาพันธ์ 2553
กรุงเทพธนาคมได้เข้าทำสัญญาว่าจ้างบีทีเอสซีในสัญญาจ้างผู้เดินรถพร้อมจัดหารถโดยสารประจำทางด่วนพิเศษ
(BRT) สายช่องนนทรี – ราชพฤกษ์

กทม. เป็นผู้ได้รับรายได้จากค่าโดยสารบีอาร์ทีทั้งหมด
ในขณะที่บีทีเอสซีจะได้รับค่าตอบแทนสำหรับการให้บริการเดินรถพร้อมจัดหารถจาก กทม.
ผ่านกรุงเทพธนาคม เป็นเงินจำนวนทั้งหมด 535 ล้านบาท
ตลอดอายุสัญญาโดยไม่ขึ้นกับจำนวนผู้โดยสาร โดยในปีแรกๆ บีทีเอสซีจะได้รับค่าตอบแทนประมาณ
55 ล้านบาทต่อปี ทั้งนี้อาจมีการปรับได้ตามเงื่อนไขที่ระบุไว้ในสัญญา สัญญานี้มีอายุ 7
ปีเริ่มจากวันที่เริ่มการให้บริการเดินรถ ทั้งนี้ตามสัญญาจ้าง ผู้เดินรถพร้อมจัดหารถ
บีทีเอสซีจะเป็นผู้ชำระค่าใช้จ่ายในการดำเนินงาน
ค่าซ่อมบำรุงและเงินลงทุนในการซื้อรถโดยสารประจำทางด้วย ซึ่งบีทีเอสซีได้สั่งซื้อรถโดยสาร
จำนวน 25 คัน จากผู้ผลิตชั้นนำในประเทศจีน
โดยได้มีการนำรถเข้ามาในประเทศไทยในช่วงปลายเดือนเมษายนถึงเดือนพฤษภาคม 2553
และบีทีเอสซีได้ชำระค่ารถเต็มจำนวนเป็นมูลค่ารวมทั้งสิ้น 187 ล้านบาท
ตามสัญญารถโดยสารที่สั่งซื้อนั้น เป็นรถโดยสารปรับอากาศซึ่งใช้ก๊าซ NGV เป็นเชื้อเพลิง
และมีคุณลักษณะเฉพาะสูงกว่ารถโดยสารทั่วไปที่ใช้อยู่ในประเทศไทย

นอกจากสัญญาว่าจ้างผู้เดินรถพร้อมจัดหารถแล้ว เมื่อวันที่ 11 พฤษภาคม 2553
บีทีเอสซีได้ลงนามในสัญญาจ้างผู้บริหารสถานีบีอาร์ทีกับกรุงเทพธนาคมมูลค่าประมาณ 737 ล้านบาท
มีอายุสัญญา 7 ปีนับแต่วันที่เริ่มเปิดการเดินรถ ตามสัญญาดังกล่าว
บีทีเอสซีจะได้รับค่าจ้างในการให้บริการตามสัญญา และรับสิทธิในการบริหารพื้นที่โฆษณา
โดยได้ทำการโฆษณาบนตัวรถโดยสารแล้วและอยู่ระหว่างการเจรจาเกี่ยวกับรายละเอียดการบริหารพื้นที่โฆษณาบนสถานีบีอาร์ที

นอกเหนือจากรายได้ที่จะได้รับจากการรับจ้างเดินรถและบริหารสถานีนั้น
บีทีเอสซีคาดว่าระบบรถไฟฟ้า
บีทีเอสจะได้รับผลประโยชน์จากโครงการบีอาร์ทีซึ่งจะช่วยเพิ่มความสะดวกให้ผู้โดยสารที่จะเข้ามาใช้บริการระบบรถไฟฟ้าบีทีเอส
จากเส้นทางบีอาร์ทีซึ่งผ่านแหล่งที่อยู่อาศัยและย่านธุรกิจที่มีประชากรหนาแน่นและการจราจรติดขัด
และยังเชื่อมต่อโดยตรงกับสถานีช่องนนทรีอีกด้วย ทำให้ผู้โดยสารได้รับความสะดวกสบายมากขึ้น
จึงน่าจะช่วยเพิ่มจำนวนผู้โดยสารในระบบรถไฟฟ้าบีทีเอสได้

กทม. ยังมีแผนการขยายการดำเนินการบีอาร์ทีอีก 2 เส้นทาง คือ สายหมอชิต ไปยังศูนย์ราชการ
ซึ่งตั้งอยู่บนถนนแจ้งวัฒนะ ระยะทาง 13.5 กิโลเมตร มีสถานีจำนวน 7 สถานี และสายช่องนนทรี
ไปยังประชาอุทิศ ระยะทาง 19.5 กิโลเมตร มีสถานีจำนวน 7 สถานี เนื่องจากทั้ง 2
เส้นทางสามารถเชื่อมต่อกับสถานีของระบบรถไฟฟ้าบีทีเอสได้
บีทีเอสซีจึงมีความสนใจในโครงการเหล่านี้
และจะได้ติดตามพัฒนาการของโครงการทั้งสองอย่างใกล้ชิด
เพื่อพิจารณาโอกาสที่จะรับเป็นผู้เดินรถและจัดหารถโดยสารของโครงการดังกล่าว
ซึ่งจะต้องพิจารณารายละเอียดต่างๆ ความเหมาะสมของโครงการ
รวมถึงผลตอบแทนของโครงการต่อไป

2.  ภาวะอุตสาหกรรมของระบบขนส่งในกรุงเทพฯ

กรุงเทพฯ เป็นเมืองหลวงของประเทศไทย มีพื้นที่รวมทั้งหมด 1,562.2 ตารางกิโลเมตร
และมีประชากรอาศัยอยู่อย่างหนาแน่น ปัจจุบันการเดินทางในกรุงเทพฯ
ถือได้ว่าเป็นปัญหาหลักที่เกิดขึ้น
เนื่องจากความหนาแน่นของประชากรและระบบขนส่งมวลชนที่ไม่ครอบคลุมเพียงพอ ณ สิ้นปี 2553
จำนวนประชากรที่อาศัยอยู่ในกรุงเทพฯ เฉพาะตามสำมะโนประชากร มีจำนวน 5.7 ล้านคน
และอาจสูงถึงประมาณ 7 ล้านคน หากนับรวมจำนวนประชากรแฝง
(ประชากรที่อาศัยอยู่โดยมิได้มีรายชื่อในทะเบียนบ้าน)

จำนวนประชากรดังกล่าวมีการเพิ่มขึ้นอย่างต่อเนื่อง
ส่งผลต่อการเพิ่มอุปสงค์ของระบบขนส่งภายในกรุงเทพฯ
อันก่อให้เกิดความต้องการในการพัฒนาระบบขนส่งมวลชนให้มีประสิทธิภาพในท้ายที่สุด

  ------------------------------------- ----------- ----------- ----------- ----------- ----------- ----------- -----------
  จำนวน และ                                                                                                     
  อัตราการเติบโตของประชากรอาศัยอยู่กรุงเทพฯ ณ                                                                         
  31 ธันวาคม                                                                                                     

  หน่วย : คน                             2547        2548        2549        2550        2551        2552        2553

  ประชากรกรุงเทพฯ                        5,634,132   5,658,953   5,695,956   5,716,248   5,710,883   5,702,595   5,701,394

  อัตราการเติบโต (ร้อยละ)                              0.4         0.7         0.4         (0.0)       (0.1)       (0.0)
  ------------------------------------- ----------- ----------- ----------- ----------- ----------- ----------- -----------

ที่มา: กระทรวงมหาดไทย

พื้นที่ในเส้นทางของระบบรถไฟฟ้าบีทีเอสซึ่งส่วนใหญ่อยู่ภายในบริเวณย่านศูนย์กลางธุรกิจ (Central
Business District ที่รวมถึงพื้นที่ถนนสีลม สาทร สุรวงศ์ พระราม 4 เพลินจิต วิทยุ
สุขุมวิทตอนต้น และอโศก) มีการเติบโตอย่างต่อเนื่อง
โดยจะเห็นได้จากอัตราการเติบโตของอุปทานของคอนโดมิเนียมในใจกลางกรุงเทพฯ
(พื้นที่ใจกลางกรุงเทพฯ รวมถึงพื้นที่ภายในย่านศูนย์กลางธุรกิจ
ถนนสุขุมวิทตอนปลายและถนนพระราม 3) โดยอัตราการเติบโตในปี 2553 ยังคงอยู่ในระดับสูง
จึงน่าจะเป็นประโยชน์ต่อระบบรถไฟฟ้าบีทีเอสที่ให้บริการครอบคลุมพื้นที่ภายในย่านศูนย์กลางธุรกิจ
(Central Business District)

  ------------------------------------------ --------- --------- --------- --------- --------- ---------
  จำนวน และ                                                                                    
  อัตราการเติบโตของคอนโดมีเนียมในใจกลางกรุงเทพฯ ณ                                                   
  31 ธันวาคม                                                                                    

  หน่วย : ยูนิต                                 2548      2549      2550      2551      2552      2553

  จำนวนคอนโดมิเนียมรวม (ยูนิต)                   186,479   197,398   209,864   230,566   265,067   308,000

  อัตราการเติบโต (ร้อยละ)                                 5.9       6.3       9.9       15.0      16.2

  จำนวนคอนโดมิเนียมที่ก่อสร้างใหม่ (ยูนิต)            11,282    10,919    12,466    20,702    34,501    42,933

  อัตราการเติบโต (ร้อยละ)                                 (3.2)     14.2      66.1      66.7      24.4

  ในย่านศูนย์กลางธุรกิจ (ยูนิต)                     4,730     3,670     4,722     4,999     8,798     5,933

  อัตราการเติบโต (ร้อยละ)                                 (22.4)    28.7      5.9       76.0      (32.5)

  นอกย่านศูนย์กลางธุรกิจ (ยูนิต)                    6,552     7,249     7,744     15,703    25,703    37,000E

  อัตราการเติบโต (ร้อยละ)                                 10.6      6.8       102.8     63.7      44.0E
  ------------------------------------------ --------- --------- --------- --------- --------- ---------

ที่มา: ซีบี ริชาร์ด เอลลิส ประเทศไทย ณ ธันวาคม 2553

E หมายถึงการประมาณการจากข้อมูลกราฟของ ซีบี ริชาร์ด เอลลิส ประเทศไทย และ
จากข้อมูลดิบของศูนย์ข้อมูลอสังหาริมทรัพย์

1.  ระบบรถไฟฟ้า

ถึงแม้ว่าจะมีการลงทุนพัฒนาโครงการการให้บริการรถไฟฟ้าทั้งบนดินและใต้ดินมากกว่า 10 ปีแล้ว
กรุงเทพฯ ก็ยังคงมีสัดส่วนระยะทางของระบบรถไฟฟ้าต่อจำนวนประชากรเพียง 8.0
กิโลเมตรต่อประชากร 1 ล้านคน
ซึ่งถือว่าเป็นอัตราที่ต่ำมากเมื่อเทียบกับระบบรถไฟฟ้าของประเทศสิงคโปร์ และ ฮ่องกง
แสดงให้เห็นว่าอัตราการเข้าถึงบริการระบบรถไฟฟ้าของประชากรในกรุงเทพฯ ยังคงต่ำมาก
ดังนั้นโอกาสในการขยายระบบรถไฟฟ้าให้เทียบเท่าหรือสอดคล้องกับมาตรฐานของประเทศดังกล่าวยังคงมีสูง

  ---------------------------------------- --------- ---------------- ------------- ------------------------ --------------------
  รายละเอียดระบบรถไฟฟ้าของเมืองในประเทศสำคัญ                                                                     

                                           ประชากร   ความยาวของระบบ   ขนาดของเมือง   ความยาวของระบบรถไฟฟ้าต่อ   ขนาดของเมืองต่อ
                                           (ล้านคน)   (กิโลเมตร)        (กิโลเมตร²)    ประชากร                  ความยาวของระบบ
                                                                                    1 ล้านคน(กิโลเมตร)         รถไฟฟ้า
                                                                                                             (กิโลเมตร²/กิโลเมตร)

  ฮ่องกง (MRT)                              7.0       209.9            1,104.4       30.0                     5.3

  สิงคโปร์ (SMRT)                            5.0       118.9            710.3         23.8                     6.0

  กรุงเทพฯ (BTS & MRT)                      5.7       45.7             1,568.7       8.0                      34.3
  ---------------------------------------- --------- ---------------- ------------- ------------------------ --------------------

ที่มา: ข้อมูลบริษัท MTR Corporation Limited, SMRT Corporation Limited, บริษัท
รถไฟฟ้ากรุงเทพ จำกัด (มหาชน), บริษัท ระบบขนส่งมวลชนกรุงเทพ จำกัด (มหาชน) และ
สำนักงานสถิติ ฮ่องกง และ สิงคโปร์ ณ ธันวาคม 2552

การให้บริการรถไฟฟ้าต่อจำนวนประชากรของกรุงเทพฯ ยังคงอยู่ในระดับต่ำเมื่อเทียบกับฮ่องกง
และสิงคโปร์ เนื่องจากระบบรถไฟฟ้าในกรุงเทพฯ ยังคงไม่ครอบคลุมพื้นที่ให้บริการที่มากเพียงพอ
ซึ่งทำให้การเดินทางโดยระบบรถไฟฟ้าไม่สะดวกเมื่อเทียบกับฮ่องกง และสิงคโปร์
ความไม่ครอบคลุมพื้นที่ให้บริการที่มากเพียงพอของระบบรถไฟฟ้านั้นเป็นหนึ่งในเหตุผลที่ของจำนวนผู้โดยสารของระบบยังคงต่ำอยู่

ในปี 2552 รัฐบาลโดยสำนักงานนโยบายและแผนการขนส่งและจราจร (สนข.)
ได้จัดทำโครงการศึกษาปรับแผนแม่บทระบบขนส่งมวลชนทางรางในเขตกรุงเทพมหานครและปริมณฑล
หรือที่มีชื่อเรียกว่า “M-MAP” โดยจัดทำแผนงานโครงข่ายรถไฟฟ้าในระยะ 20 ปี (พ.ศ. 2553 –
2572) แบ่งเป็น 2 ระยะได้แก่ แผนโครงข่ายระยะ 10 ปี (2553 – 2562)
และแผนโครงข่ายระยะ 20 ปี (2563 – 2572)
ที่หากดำเนินการแล้วเสร็จจะมีระยะทางของเส้นทางรวม 362.5 กิโลเมตร และ 487 กิโลเมตร
ตามลำดับ (ปัจจุบันเส้นทางรถไฟฟ้าที่ก่อสร้างแล้วเสร็จประมาณ 45.7 กิโลเมตร)

นอกจากนี้
รัฐบาลยังได้มีนโยบายสำหรับการกระตุ้นเศรษฐกิจและแก้ไขปัญหาการเดินทางในกรุงเทพฯ
โดยมีแผนการลงทุนในโครงการระบบขนส่งรถไฟฟ้าที่มีความชัดเจนมากขึ้น
ซึ่งแผนการลงทุนนี้เป็นส่วนหนึ่งของโครงการลงทุนขนาดใหญ่ของภาครัฐ หรือ เมกะโปรเจค (Mega
Project)

ส่วนต่อขยายสายต่างๆ อยู่ภายใต้การดูแลของหน่วยงานต่างๆ กัน กล่าวคือ กทม.
เป็นผู้ดูแลส่วนต่อขยายสายสีเขียวช่วงอ่อนนุชถึงแบริ่ง และช่วงวงเวียนใหญ่ถึงบางหว้า และ รฟม.
เป็นผู้ได้รับมอบหมายจากทางรัฐบาลสำหรับส่วนต่อขยายสายสีเขียวช่วงหมอชิต ถึง สะพานใหม่
และช่วงแบริ่งถึงสมุทรปราการ และสายอื่นๆ
ซึ่งหน่วยงานเหล่านี้จะเป็นผู้กำหนดรูปแบบที่จะให้เอกชนเข้าไปมีส่วนร่วมในการดำเนินการโครงการส่วนต่อขยายเหล่านี้ต่อไป
โดยขณะนี้มีนโยบายที่ชัดเจนที่ต้องการให้ภาคเอกชนเข้ามามีส่วนรวมในการให้บริการรถไฟฟ้าสายดังกล่าว

โครงการรถไฟฟ้าสายสีม่วง จากเตาปูนไปบางใหญ่ และสายสีน้ำเงิน ช่วงบางซื่อ – ท่าพระ และ
หัวลำโพง – บางแค มีความคืบหน้าบางส่วนแล้ว

โดยสำหรับสายสีม่วงนั้น รฟม. ได้จ้างผู้รับเหมาก่อสร้างงานโยธาและอาคารที่จอดรถ
และศูนย์ซ่อมบำรุงแล้ว ทั้งนี้ ในส่วนของสัมปทานการจัดหาระบบรถไฟฟ้า
และการเดินรถและบำรุงรักษาระบบต่างๆ รวมถึงการจัดเก็บค่าโดยสาร รฟม.
ได้ให้เอกชนยื่นข้อเสนอไปเมื่อวันที่ 24 กุมภาพันธ์ 2554 โดยมีผู้เสนอจำนวน 2 รายคือ บีทีเอสซี
และ บริษัท รถไฟฟ้ากรุงเทพ จำกัด (มหาชน) โดยบีทีเอสซีได้เสนอราคาสูงกว่า บริษัท
รถไฟฟ้ากรุงเทพ จำกัด (มหาชน)
ซึ่งขณะนี้อยู่ในขั้นตอนของการพิจารณาในรายละเอียดของข้อเสนอ
ซึ่งคาดว่าจะทราบผลผู้ได้รับคัดเลือกอย่างเป็นทางการให้เข้าทำการเจรจาเพื่อรับสัมปทานภายในไตรมาสที่
3 ของปี 2554 และคาดว่ารถไฟฟ้าสายสีม่วงน่าจะเปิดให้บริการได้ในปี 2557

ส่วนสายสีน้ำเงินนั้น รฟม. ได้เปิดซองประมูลสำหรับงานก่อสร้างงานโยธาและงานวางรางแล้ว
โดยอยู่ระหว่างขั้นตอนการพิจารณาว่าจ้างผู้รับเหมา ทั้งนี้คาดว่าน่าจะเปิดให้บริการได้ภายในปี
2559

ทั้งนี้ ในส่วนของส่วนต่อขยายรถไฟฟ้าสีอื่นนั้น
ถึงแม้ว่าบีทีเอสซีอาจไม่ได้รับเลือกให้เป็นผู้ให้บริการในอนาคต
แต่บีทีเอสซีอาจจะได้ประโยชน์จากส่วนต่อขยายสายต่าง ๆ
เนื่องจากส่วนต่อขยายสายเหล่านั้นจะมีส่วนในการขนส่งผู้โดยสารจากบริเวณอื่นเข้ามาใช้บริการระบบรถไฟฟ้าบีทีเอสซีซึ่งเป็นระบบที่มีเส้นทางผ่านใจกลางกรุงเทพฯ
และย่านธุรกิจและแหล่งท่องเที่ยวที่สำคัญหลายแห่ง

2.  ระบบขนส่งมวลชนอื่นๆ ในกรุงเทพฯ

  ------------------------------------- ----------- ----------- ----------- ----------- ----------- -----------
  จำนวน และ                                                                                         
  อัตราการเติบโตของรถที่จดทะเบียนในกรุงเทพฯ                                                               
  ในปี                                                                                               

  หน่วย : คัน                             2547        2548        2549        2550        2551        2552

  รถที่จดทะเบียน                           4,288,468   4,899,969   5,557,111   5,715,078   5,911,696   6,103,719

  อัตราการเติบโต (ร้อยละ)                              14.3        13.4        2.8         3.4         3.2
  ------------------------------------- ----------- ----------- ----------- ----------- ----------- -----------

ที่มา: สำหรับปี 2547-2551 ฝ่ายสถิติ กลุ่มวิชาการและวางแผน สำนักจัดระบบการขนส่งทางบก
กรมการขนส่งทางบก

หากพิจารณารูปแบบการเดินทางของประชาชนกรุงเทพฯ อาจแบ่งออกได้เป็น 2 รูปแบบหลักๆ ได้แก่
การเดินทางโดยยานพาหนะส่วนบุคคลและการเดินทางโดยระบบขนส่งสาธารณะ
ทั้งนี้ระบบขนส่งสาธารณะหลักที่จัดอยู่ในบริการขนส่งมวลชน
รองรับการเดินทางของประชาชนกรุงเทพฯ ปัจจุบันได้แก่ รถโดยสารประจำทาง

ในอดีตที่ผ่านมากระทั่งถึงปัจจุบัน การเดินทางโดยรถโดยสารประจำทางในกรุงเทพฯ
และปริมณฑลค่อนข้างจะมีข้อจำกัด เนื่องจากต้องใช้เส้นทางถนนในการสัญจรร่วมกับรถยนต์ส่วนบุคคล
ซึ่งต้องเผชิญกับสภาพการจารจรติดขัด โดยเฉพาะในช่วงชั่วโมงเร่งด่วน

หากพิจารณาการเพิ่มระยะทางของถนนในเขตกรุงเทพฯ พบว่า ตั้งแต่ปี 2548
จำนวนระยะทางของถนนในกรุงเทพฯ มิได้มีการเพิ่มเติมอย่างมีนัยสำคัญ
ในทางกลับกันจำนวนรถที่จดทะเบียนในกรุงเทพฯ กลับเพิ่มขึ้นอย่างต่อเนื่องตั้งแต่ปี 2547
จากความแตกต่างระหว่างอุปสงค์ของผู้ใช้ระบบคมนาคมที่พึ่งพาถนนและอุปทานของถนนในกรุงเทพฯ
ทำให้ปัญหาการจราจรทวีคูณขึ้น
ซึ่งปัจจัยดังกล่าวเป็นปัจจัยที่สำคัญในการช่วยให้จำนวนผู้โดยสารของระบบรถไฟฟ้าบีทีเอสสามารถเพิ่มขึ้นได้ในอนาคต
ตามการเปลี่ยนพฤติกรรมของผู้เดินทางที่หันมาใช้ทางเลือกที่รวดเร็วและสะดวกขึ้น

  ------------------------------------------------- ----------- ------------ ----------- ----------- ----------- -----------
  จำนวน และ                                                                                                      
  อัตราการเติบโตของจำนวนผู้โดยสารเฉลี่ยต่อวันในเขตกรุงเทพฯ                                                                
  ในปี                                                                                                            

  หน่วย : คนต่อวัน                                     2547        2548         2549        2550        2551        2552

  รถโดยสาร ขสมก.ธรรมดา                              1,168,055   830,792      766,545     932,947     894,937     505,639

  รถโดยสาร ขสมก.ปรับอากาศ                            902,926     1,124,345    999,846     747,805     708,241     607,717

  รวมรถโดยสารประจำทาง                               2,070,981   1,955,137    1,766,391   1,680,752   1,603,178   1,113,356

  อัตราการเติบโต (ร้อยละ)                                          (5.6)        (9.7)       (4.8)       (4.6)       (30.1)

  รถไฟ                                              137,611     134,457      121,144     123,656     131,055     130,099

  อัตราการเติบโต (ร้อยละ)                                          (2.0)        (10.0)      2.0         6.0         (0.7)

  รถไฟใต้ดิน                                          81,412      156,020⁽³⁾   158,066     163,523     168,268     174,657

  อัตราการเติบโต⁽¹⁾(ร้อยละ)                                        n.m.         1.3         3.5         2.9         2.9

  รถไฟฟ้า⁽²⁾                                         316,070     348,904      383,695     361,837     373,562     386,186

  อัตราการเติบโต (ร้อยละ)                                          10.4         10          (5.7)       3.2         3.4
  ------------------------------------------------- ----------- ------------ ----------- ----------- ----------- -----------

ที่มา: สำหรับปี 2547-2551 กระทรวงคมนาคม โดยนำข้อมูลมาเฉลี่ยตามจำนวนวันปฏิทินซึ่งเท่ากับ
365 วันต่อปี

(1) เปิดดำเนินการเมื่อวันที่ 3 กรกฎาคม 2547

(2) สำหรับเดือนมกราคม ถึง ธันวาคม

(3) จำนวนวันที่เปิดให้บริการจริงในปี 2548 เท่ากับ 350 วัน

นอกจากนี้
การเดินทางโดยรถโดยสารประจำทางยังต้องเผชิญกับสภาพการจราจรที่ติดขัดมากขึ้นโดยเฉพาะในชั่วโมงเร่งด่วน
ระบบขนส่งประเภทรถประจำทาง ขสมก. ในเขตกรุงเทพฯ จึงมีอัตราความเร็วเฉลี่ยอยู่ในเกณฑ์ต่ำ
จำนวนผู้ใช้บริการรถโดยสารประจำทางรวมลดลงจาก 2.0 ล้านคนต่อวันในปี 2547 เป็น 1.1
ล้านคนต่อวันในปี 2551 หรือลดลงกว่าร้อยละ 46.2

ทั้งนี้ทางเลือกอื่น เช่น ระบบรถไฟมีแนวโน้มจำนวนผู้ใช้บริการลดลงเช่นเดียวกัน โดยในปี 2547
การรถไฟแห่งประเทศไทยมีจำนวนผู้โดยสารต่อวันประมาณ 137,611 คน และลดลงเป็น 130,099
คนต่อวันหรือลดลงร้อยละ 5.5 ในปี 2552

ในขณะที่จำนวนผู้โดยสารของรถโดยสารประจำทาง และรถไฟลดลงนั้น
จำนวนผู้ใช้บริการที่เลือกใช้บริการคมนาคมในระบบเดินทางที่ใหม่กว่า
และมีความสะดวกสบายมากขึ้น เช่น ระบบรถไฟฟ้าใต้ดิน และระบบรถไฟฟ้า บีทีเอส
กลับมีผู้โดยสารเฉลี่ยต่อวันเพิ่มขึ้นอย่างต่อเนื่อง

ในช่วง 6 ปีที่ผ่านมา หรือระหว่างปี 2547 ถึง ปี 2552
ระบบขนส่งสาธารณะโดยเฉพาะรถโดยสารประจำทางธรรมดาหรือปรับอากาศ
มีการเปลี่ยนแปลงอัตราค่าโดยสารไม่มากนัก
ถึงแม้ว่าราคาน้ำมันได้ปรับตัวสูงขึ้นแต่ทางรัฐบาลได้ออกมาตรการเพื่อตรึงราคาค่าโดยสารโดยการแบกรับต้นทุนค่าโดยสารที่เพิ่มขึ้นผ่านเงินสนับสนุน
ดังนั้นอัตราค่าโดยสารของระบบขนมวลชนส่วนใหญ่จึงไม่ได้มีการปรับอัตราขึ้นมากนัก
ค่าโดยสารของระบบขนส่งมวลชนต่างๆ ณ ปัจจุบันสามารถสรุปได้ดังตารางข้างล่าง อย่างไรก็ตาม
ถึงแม้จะมีการตรึงราคาค่าโดยสารก็มิได้ส่งผลกระทบให้ความต้องการในการใช้รถไฟฟ้าลดลงยกเว้นปี
2550 ซึ่งได้รับผลกระทบจากการปฏิวัติ และเหตุการณ์ระเบิดในช่วงปลายปี 2549

  --------------------------------------- ------------------ -------------------------------
  อัตราค่าโดยสารของระบบขนส่งมวลชนในกรุงเทพฯ                      
  ในเดือนธันวาคม 2553                                          

  ประเภท                                  อัตราค่าโดยสาร (บาท) หมายเหตุ

  รถมินิบัส                                  6.50               ราคาเดียวตลอดสาย

  รถสองแถว                                5.50               ราคาเดียวตลอดสาย

  รถครีมแดง                                7.00               ราคาเดียวตลอดสาย

  รถขาว – นํ้าเงิน                           8.00               ราคาเดียวตลอดสาย

  รถโดยสารทางด่วน                          9.00               ราคาเดียวตลอดสาย

  รถโดยสารปรับอากาศ                        11.00 – 19.00      ราคาตามระยะทาง

  รถปรับอากาศ (ยูโร II)                     12.00 – 24.00      ราคาตามระยะทาง

  รถแท็กซี่                                  ≥35                เริ่มต้นที่ 35 บาท สำหรับระยะทาง 1
                                                             กิโลเมตรแรก หลังจากนั้นคิดตามระยะทาง

  รถไฟฟ้าบีทีเอส                             15 – 40            เริ่มที่ 15 บาท
                                                             และเพิ่มขึ้นตามจำนวนสถานี

  รถไฟฟ้าใต้ดิน บีเอ็มซีแอล                     15 – 36            เริ่มที่ 15 บาท
                                                             และเพิ่มขึ้นตามจำนวนสถานี
  --------------------------------------- ------------------ -------------------------------

ที่มา: องค์การขนส่งมวลชนกรุงเทพ และ ข้อมูล บริษัท รถไฟฟ้ากรุงเทพ จำกัด (มหาชน)

3.  กฎหมายและหน่วยงานภาครัฐที่เกี่ยวข้อง

บีทีเอสซีได้รับสัมปทานแต่เพียงผู้เดียวจากกทม.
ในการบริหารระบบรถไฟฟ้าบีทีเอสในการหารายได้จากระบบรถไฟฟ้าและกิจกรรมทางธุรกิจที่เกี่ยวข้อง
รวมถึงโฆษณาการให้สิทธิต่อและการจัดเก็บค่าโดยสาร ภายใต้สัญญาสัมปทานเป็นระยะเวลา 30
ปีจากวันที่ระบบเปิดให้บริการเป็นวันแรก (5 ธันวาคม 2542)

อันเป็นเรื่องปกติวิสัยสำหรับโครงการที่มีขนาดใหญ่
บีทีเอสซีต้องได้รับใบอนุญาตและการอนุมัติจากหน่วยงานราชการหลายแห่งก่อนที่จะสามารถเปิดดำเนินการได้
ซึ่งบีทีเอสซีได้รับการอนุมัติและได้รับใบอนุญาตในการดำเนินงานที่เกี่ยวข้อง รวมถึงสิ่งแวดล้อม
การดำเนินงานและการบำรุงรักษาระบบแล้ว

บีทีเอสซีดำเนินงานภายใต้กฎหมาย รวมทั้งกฎระเบียบ และข้อบังคับที่เกี่ยวข้องหลายฉบับ รวมถึง
กฎหมายทั่วไป (law of general application) กฎหมายเกี่ยวกับการธุรกิจขนส่ง
ประกาศคณะปฏิวัติฉบับที่ 58 พระราชบัญญัติส่งเสริมการลงทุน พ.ศ. 2520
รวมทั้งกฎหมายที่เกี่ยวข้องกับการประกอบธุรกิจโรงงานและในฐานะที่บีทีเอสซีเป็นบริษัทมหาชน
บีทีเอสซีจึงอยู่ภายใต้พระราชบัญญัติบริษัทมหาชนจำกัด พ.ศ. 2535
และพระราชบัญญัติหลักทรัพย์และตลาดหลักทรัพย์ พ.ศ. 2535

นอกจากนี้ เนื่องจากบีทีเอสซีถือเป็นผู้ประกอบธุรกิจ
ในฐานะผู้ให้บริการตามคำจำกัดความของพระราชบัญญัติคุ้มครองผู้บริโภค พ.ศ. 2522
บีทีเอสซีจึงตกอยู่ภายใต้ข้อกำหนดที่คุ้มครองสิทธิของผู้บริโภคที่จะได้รับความปลอดภัยจากการใช้สินค้าหรือบริการตามที่กำหนดไว้ในพระราชบัญญัติคุ้มครองผู้บริโภคและพระราชบัญญัติวิธีพิจารณาคดีผู้บริโภค
พ.ศ. 2551 รวมทั้งกฎกระทรวง ข้อบังคับ คำสั่ง หรือประกาศที่ออกตามพระราชบัญญัติดังกล่าว

1.  กรุงเทพมหานคร (กทม.)

กทม. เป็นหน่วยงานที่ควบคุมดูแลพื้นที่จังหวัดกรุงเทพฯ หน้าที่ของกทม. ได้แก่
การดูแลรักษากฎหมายและความสงบเรียบร้อย การวางผังเมือง การสร้างและดูแลรักษาถนน
ทางน้ำและระบบระบายน้ำ การจัดหาระบบขนส่ง การบริหารจราจร งานสวัสดิการสังคม
และการให้บริการอื่นๆ ผู้บริหารสูงสุดของกทม. คือ ผู้ว่าราชการกรุงเทพมหานคร
ซึ่งได้มาจากการเลือกตั้ง และอยู่ในตำแหน่งคราวละ 4 ปี
ผู้ว่าราชการกรุงเทพมหานครมีอำนาจแต่งตั้งรองผู้ว่าราชการเป็นผู้ช่วย ซึ่งอยู่ในตำแหน่งคราวละ 4
ปี เช่นกัน กทม.ยังมีสภากรุงเทพมหานคร (สก.) ทำหน้าที่เป็นตัวแทนของประชาชน
ซึ่งสมาชิกมาจากการเลือกตั้ง ภายใต้พระราชบัญญัติระเบียบบริหารราชการกรุงเทพมหานคร พ.ศ.
2528 กทม. แบ่งโครงสร้างการบริหารเป็น 19 สำนักงานและ 50 เขต

กทม.มีรายได้จาก 2 ประเภท ได้แก่ รายได้ประจำและรายได้พิเศษ
รายได้ประจำมาจากภาษีท้องถิ่น ค่าธรรมเนียม ค่าปรับ ค่าใบอนุญาต ค่าบริการ
ค่าเช่าทรัพย์สินของกทม.
รายได้พิเศษมาจากเงินสมทบจากรัฐบาลที่เกี่ยวข้องกับโครงการที่รัฐบาลกำหนดไว้

ตามที่กำหนดไว้ในสัญญาสัมปทาน กทม.
เป็นผู้รับผิดชอบการกำกับดูแลให้การดำเนินงานของบีทีเอสซีเป็นไปตามสัญญาสัมปทาน นอกจากนี้
กทม.ยังเป็นผู้รับผิดชอบการอนุมัติแบบก่อสร้างต่างๆ
ที่เกี่ยวข้องกับระบบรถไฟฟ้าบีทีเอสรวมถึงทางเชื่อมระหว่างสถานีรถไฟฟ้ากับอาคารข้างเคียง

2.  สำนักงานคณะกรรมการสิ่งแวดล้อมแห่งชาติ (สวล.)

ภายใต้พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535
โครงการที่เกี่ยวกับโครงสร้างสาธารณูปโภคพื้นฐานขนาดใหญ่ที่อาจมีผลกระทบต่อสิ่งแวดล้อมจำเป็นจะต้องได้รับความเห็นชอบจากคณะกรรมการสิ่งแวดล้อมแห่งชาติก่อนดำเนินการก่อสร้าง
เนื่องจากพระราชบัญญัติฉบับนี้มีผลบังคับใช้วันที่ 9 เมษายน 2535
ซึ่งเป็นวันเดียวกับวันลงนามในสัญญาสัมปทานและภายหลังสัมปทานได้รับการอนุมัติจากคณะรัฐมนตรี
บีทีเอสซีจึงไม่จำเป็นที่จะต้องได้รับความเห็นชอบจากคณะกรรมการสิ่งแวดล้อมแห่งชาติสำหรับโครงการ
อย่างไรก็ตาม พระราชบัญญัติฉบับนี้จะมีผลบังคับใช้กับโครงการส่วนต่อขยาย
รวมถึงส่วนเพิ่มเติมภายใต้สัญญาแก้ไขสัญญาสัมปทานทั้งสองฉบับ

3.  สำนักงานคณะกรรมการพัฒนาการเศรษฐกิจและสังคมแห่งชาติ (สศช.)

พระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535
ให้อำนาจสศช. ในการอนุมัติหรือไม่อนุมัติโครงการที่มีความสำคัญทางเศรษฐกิจหรือสังคม
เนื่องจากบีทีเอสซีได้รับสัมปทานก่อนที่ พระราชบัญญัติฉบับนี้มีผลบังคับใช้
บีทีเอสซีจึงไม่จำเป็นต้องได้รับการอนุมัติจากสศช. สำหรับโครงการที่ให้บริการแล้วในปัจจุบัน
อย่างไรก็ตาม กทม. อาจต้องทำการขออนุมัติจากสศช. สำหรับโครงการส่วนต่อขยายในอนาคตตาม
พระราชบัญญัติฉบับนี้ โดยขึ้นอยู่กับขนาดของโครงการ

1.  ธุรกิจสื่อโฆษณา

    1.  ลักษณะการดำเนินธุรกิจ

ภายใต้สัญญาสัมปทานระบบขนส่งมวลชนกรุงเทพกับกทม.
บีทีเอสซีมีสิทธิในการดำเนินกิจการพาณิชย์ในหรือที่เกี่ยวกับระบบรถไฟฟ้าบีทีเอส
ซึ่งรวมถึงการโฆษณาภายในระบบรถไฟฟ้าบีทีเอสทั้งบนสถานี และบนรถไฟฟ้า
การพัฒนาพื้นที่บนสถานีเพื่อให้เช่าเพื่อการพาณิชย์ต่างๆ ซึ่งบีทีเอสซีได้ให้สัมปทานแก่วีจีไอ
เป็นผู้ดำเนินการภายใต้สัญญาให้สิทธิ โดยมีส่วนแบ่งรายได้ให้บีทีเอสซี

บีทีเอสซีเห็นว่าธุรกิจสื่อโฆษณาบนรถไฟฟ้าเป็นธุรกิจที่มีความเกี่ยวข้อง
และสามารถสร้างมูลค่าเพิ่มให้กับ
บีทีเอสซีได้ รวมทั้งผลประกอบการตลอด 10
ปีที่ผ่านมามีการเติบโตของรายได้และผลกำไรอย่างต่อเนื่องมาโดยตลอด
บีทีเอสซีจึงได้เข้าซื้อหุ้นทั้งหมดของวีจีไอเมื่อวันที่ 30 กันยายน 2552
โดยตกลงชำระค่าหุ้นบางส่วนเป็นเงินสดและบางส่วนเป็นหุ้นสามัญเพิ่มทุนของบีทีเอสซีจำนวน
187,617,260 หุ้น ให้กับผู้ขายหุ้นวีจีไอ อย่างไรก็ตาม ผู้ขายหุ้น
วีจีไอตามสัญญาซื้อขายหุ้นที่ทำกับบีทีเอสซี ได้โอนสิทธิในการรับหุ้นบีทีเอสซีจำนวนนี้ให้กับบริษัท ไนซ์
เทรดเดอร์ จำกัด ทั้งนี้ บีทีเอสซีได้ออกหุ้นให้แก่บริษัท ไนซ์ เทรดเดอร์ จำกัด ในวันที่ 29
มิถุนายน 2553 แล้ว

ในช่วง 5 ปีที่ผ่านมา กลุ่มวีจีไอได้ขยายขอบเขตการดำเนินธุรกิจ
โดยมุ่งเน้นการให้บริการโฆษณาพื้นที่โฆษณาป้ายภาพนิ่ง จอแอลซีดี และวิทยุในร้านค้า Modern
Trade ได้แก่ เทสโก้ โลตัส และเทสโก้โลตัส เอ็กซ์เพรส บิ๊กซี ซูเปอร์เซ็นเตอร์ คาร์ฟูร์
และวัตสัน
โดยวีจีไอได้รับสิทธิแต่เพียงผู้เดียวในพื้นที่ตามที่ระบุในสัญญาซึ่งส่วนใหญ่มีระยะเวลาประมาณ 4-5 ปี

ด้วยสิทธิแต่เพียงผู้เดียวในพื้นที่ระบบรถไฟฟ้าบีทีเอส
ประกอบกับการมีพื้นที่โฆษณาในห้างค้าปลีกขนาดใหญ่ชั้นนำ 4 แห่ง
ซึ่งมีสาขาทั่วประเทศและมีส่วนแบ่งการตลาดตามยอดขายถึงร้อยละ 75 ของร้านค้าปลีก
และเป็นผู้นำในการบริหารสื่อโฆษณาในอาคารสำนักงานชั้นนำ 41 แห่งในกรุงเทพฯ
กลุ่มวีจีไอจึงเป็นหนึ่งในผู้ประกอบการรายใหญ่รายหนึ่งในตลาดสื่อ “Out-of-Home”
โดยสื่อของกลุ่มวีจีไอมีขีดความสามารถในการเข้าถึงผู้ชมตลอดทั้งวันและ ทุกๆ
วันในเส้นทางขนส่งมวลชนขนาดใหญ่ตามแนวรถไฟฟ้าและในสถานที่ที่มีผู้บริโภคสื่อทั่วประเทศออกไปใช้ชีวิตประจำวันนอกบ้าน

ภายหลังจากที่บีทีเอสซีได้ถือหุ้นในวีจีไอทั้งหมดแล้วเมื่อวันที่ 30 กันยายน 2552 แล้ว งบการเงินปี
2553 และปี 2552
ที่นำมาเปรียบเทียบกันของบีทีเอสซีได้รับรู้รายได้และค่าใช้จ่ายของกลุ่มวีจีไอทั้งหมด
แทนการรับรู้ตามส่วนแบ่งรายได้ที่บีทีเอสซีได้รับแบ่งจากวีจีไอตามสัญญาให้สิทธิ ทั้งนี้
รายได้จากธุรกิจสื่อโฆษณาคิดเป็นอัตราส่วนประมาณร้อยละ 19.5 และ 23.2
ของรายได้จากการดำเนินงานของบริษัทฯ และบริษัทย่อยในปีบัญชี 2553
(ไม่รวมรายได้จากการบริหารจัดการ รายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการปรับโครงสร้างหนี้ ดอกเบี้ยรับ และอื่นๆ)
(ตามงบการเงินปรับปรุงใหม่) และปีบัญชี 2554
(ไม่รวมรายได้จากการขายสิทธิในการเรียกร้องหนี้
โอนกลับค่าเผื่อผลขาดทุนจากการลดลงของมูลค่าโครงการ โอนกลับค่าเผื่อการด้อยค่าของสินทรัพย์
กำไรจากการชำระหนี้ กำไรจากการวางทรัพย์เพื่อเป็นประกันในการชำระหนี้
กำไรจากการปรับโครงสร้างหนี้ ดอกเบี้ยรับและรายได้อื่น) ตามลำดับ

2.  พื้นที่สื่อโฆษณา

กลุ่มวีจีไอให้บริการสื่อโฆษณาผ่าน 3 ช่องทางหลักคือ

(1) สื่อโฆษณาและร้านค้าเชิงพาณิชย์บนระบบรถไฟฟ้าบีทีเอส

วีจีไอดำเนินธุรกิจให้บริการโฆษณาและให้เช่าพื้นที่เชิงพาณิชย์บนระบบรถไฟฟ้าบีทีเอสตามสัญญาให้สิทธิซึ่งจะหมดอายุพร้อมกับสัญญาสัมปทานหลักของบีทีเอสซีที่ทำกับกทม.
คือในเดือนธันวาคม 2572 โดยตลอดอายุของสัญญาให้สิทธิ (License)
วีจีไอแต่เพียงผู้เดียวในการบริหารจัดการพื้นที่เช่า
ร้านค้าและพื้นที่โฆษณาภายในโครงการระบบรถไฟฟ้าบีทีเอสซึ่งประกอบด้วยพื้นที่สำหรับร้านค้าย่อยบนสถานีขายตั๋วผู้โดยสาร
และพื้นที่โฆษณาบนชานชาลารถไฟฟ้า และพื้นที่ผิวทั้งภายนอกและภายในขบวนรถไฟฟ้า

ขอบเขตการให้บริการของวีจีไอตามสัญญาให้สิทธิในปัจจุบันรวมถึง

-   การบริหารภาพรวมของการตลาดและการส่งเสริมการขาย

-   การออกแบบพื้นที่

-   การก่อสร้างและติดตั้งอุปกรณ์ที่ใช้ในการโฆษณา

-   การวางแผนการตลาดและแผนการขายสำหรับพื้นที่ให้บริการโฆษณาและพื้นที่ขายสินค้า

-   การดำเนินการขาย

วีจีไอเป็นผู้ดำเนินการและรับผิดชอบค่าใช้จ่ายในการลงทุนและการดำเนินการทั้งหมด รวมถึง
ค่าวัสดุอุปกรณ์ (เช่น จอ LCD) ค่าใช้จ่ายต่างๆ ที่เกี่ยวเนื่องกับการก่อสร้างร้านค้าย่อย
ค่าติดตั้งระบบสาธารณูปโภค และค่าใช้จ่ายที่เกี่ยวกับการติดตั้งป้ายโฆษณา
นอกจากนี้วีจีไอยังมีหน้าที่ในการบำรุงรักษาซ่อมแซมอุปกรณ์
ตลอดระยะเวลาของสัญญา

ค่าธรรมเนียมที่วีจีไอจ่ายให้แก่บีทีเอสซีนั้นจะจ่ายในอัตราส่วนของรายได้ตามอัตราที่ตกลงกันในสัญญาให้สิทธิโดยมีการกำหนดค่าธรรมเนียมขั้นต่ำที่กำหนดไว้แต่ละปีจะมีการปรับเพิ่มขึ้นตามการเพิ่มขึ้นของจำนวนผู้โดยสารของรถไฟฟ้าบีทีเอส
แต่ค่าธรรมเนียมขั้นต่ำตลอดอายุสัญญาจะต้องไม่เกินกว่าอัตราขั้นต่ำที่ตกลงกัน

ประเภทสื่อพื้นที่โฆษณาบนระบบรถไฟฟ้าบีทีเอส ณ 31 มีนาคม 2554 มีรายละเอียดดังนี้

-   Train Body Wrap สื่อโฆษณาประเภท sticker wrap บนพื้นผิวรถไฟฟ้า 35 ขบวน

-   In-Train Static สื่อโฆษณาประเภทป้ายภาพนิ่ง ในรถไฟฟ้า 35 ขบวน จำนวน 2,870
    ป้าย

-   In-Train LCD สื่อโฆษณาประเภทจอ LCD ในรถไฟฟ้า 35 ขบวน จำนวน 630 จอ

-   On-Station LCD สื่อโฆษณาประเภทจอ LCD บนสถานีรถไฟฟ้า 17 สถานี จำนวน 80 จอ

-   On-Station Static สื่อโฆษณาประเภทป้ายภาพนิ่งบน 23 สถานี จำนวน 3,200 ป้าย

-   Shop and Kiosk พื้นที่เชิงพาณิชย์ให้เช่าประมาณ 7,000 ตารางเมตร สำหรับร้านค้า
    (Shop) 474 ร้าน และซุ้มจำหน่ายสินค้า (Kiosk) 516 ซุ้มใน 23 สถานี

(2) สื่อโฆษณาในร้านค้า Modern Trade

กลุ่มวีจีไอได้รับสิทธิแต่เพียงผู้เดียวในพื้นที่ตามที่ระบุในสัญญาซึ่งส่วนใหญ่มีระยะเวลาประมาณ 4 - 5
ปี โดยปัจจุบันสัญญากับร้านค้า Modern Trade จะทยอยสิ้นสุดในปี 2554 ถึง 2558
(ขึ้นอยู่กับแต่ละร้านค้า Modern Trade) ค่าธรรมเนียมที่กลุ่มวีจีไอจ่ายให้แก่ร้านค้า Modern
Trade
นั้นจะจ่ายในอัตราส่วนของรายได้ตามอัตราที่ตกลงกันในสัญญาโดยมีการกำหนดค่าธรรมเนียมขั้นต่ำรายปีซึ่งอาจคงที่หรือมีการปรับเพิ่มขึ้นตามสัญญา

  ประเภทและจำนวนของสื่อโฆษณาที่ติดตั้งในร้านค้า Modern Trade ณ 31 มีนาคม 2554 มีดังนี้

-   เทสโก้ โลตัส และเทสโก้เอ็กซ์เพรส

  - Trivision Lightbox สื่อโฆษณาประเภทป้ายหมุนสลับ 3 ภาพ (Trivision)
  ติดตั้งบริเวณนอกซุปเปอร์มาร์เก็ต จำนวน 21 ป้าย

  - Entrance Lightbox สื่อโฆษณาประเภทป้ายภาพนิ่งบริเวณทางเข้าห้างจำนวน 41 ป้าย

  - Lightbox สื่อโฆษณาประเภทภาพนิ่งในอาคารบริเวณด้านนอกของซุปเปอร์ มาร์เก็ต จำนวน
  211 ป้าย

  - LCD in Supermarket สื่อโฆษณาประเภทจอ LCD ติดตั้งในพื้นที่ซุปเปอร์
  มาร์เก็ต จำนวน 1,321 จอ ในห้างเทสโก้ 31 สาขา ในเขตกรุงเทพ และปริมณฑล

  - Radio in Supermarket สื่อโฆษณาประเภทวิทยุในโซนพื้นที่ซุปเปอร์มาร์เก็ต
  ทั่วประเทศโดยปัจจุบันมีพื้นที่ติดตั้งสื่อครอบคลุมทุกสาขาของห้างเทสโก้
  ขนาดใหญ่ (large format branches) ได้แก่ Hyper, Value, Talad
  และสาขาของเทสโก้ขนาดเล็ก หรือ เทสโก้เอ็กซ์เพรส รวมทั้งสิ้น 789 สาขา

  - Lightbox สื่อโฆษณาประเภทป้ายภาพนิ่งบริเวณด้านนอกอาคารสาขาของเทสโก้เอ็กซ์เพรส
  จำนวน 125 ป้าย

  นอกจากนี้ เมื่อวันที่ 8 ธันวาคม 2553
  กลุ่มวีจีไอได้เข้าทำสัญญาบริหารจัดการพื้นที่โฆษณาในโซนชั้นวางขายสรรพสินค้าของเทสโก้ โลตัส
  (Sales Floor Acreage) ซึ่งรวมถึงการดำเนินการติดตั้งสื่อโฆษณาประเภทต่างๆ
  บริเวณขอบชั้นวาง ตู้แช่เย็น ป้ายโฆษณาเหนือชั้นวางสินค้า ป้ายซุ้มประตูระหว่างชั้นวาง เป็นต้น
  โดยมีสิทธิในการบริหารจัดการพื้นที่ตั้งแต่วันที่ 1 มีนาคม 2554 ถึงวันที่ 28 กุมภาพันธ์ 2558

-   บิ๊กซี

  กลุ่มวีจีไอบริหารพื้นที่โฆษณาในบิ๊กซี จำนวน 71 สาขา

  - Trivision Lightbox สื่อโฆษณาประเภท Trivision ติดตั้งบริเวณนอกซุปเปอร์
  มาร์เก็ต จำนวน 6 ป้าย

  - Entrance Lightbox สื่อโฆษณาประเภทป้ายภาพนิ่งในบริเวณที่จอดรถจำนวน
  11 ป้าย

  - Lightbox สื่อโฆษณาประเภทป้ายภาพนิ่งภายในอาคารบริเวณด้านนอกซุปเปอร์มาร์เก็ตจำนวน
  159 ป้าย

-   คาร์ฟูร์

  กลุ่มวีจีไอบริหารพื้นที่โฆษณาในคาร์ฟูร์ จำนวน 42 สาขา

  - Trivision Lightbox สื่อโฆษณาประเภท Trivision ติดตั้งบริเวณนอกซุปเปอร์
  มาร์เก็ต จำนวน 23 ป้าย

  - Lightbox สื่อโฆษณาประเภทป้ายภาพนิ่งภายในอาคารบริเวณด้านนอกซุปเปอร์มาร์เก็ตจำนวน
  45 ป้าย

-   วัตสัน

  กลุ่มวีจีไอบริหารพื้นที่โฆษณาในวัตสัน จำนวน 174 สาขา

  - LCD สื่อโฆษณาประเภทจอ LCD จำนวน 354 จอ

(3) สื่อโฆษณาอื่นๆ

เมื่อวันที่ 31 ตุลาคม 2552 วีจีไอยังได้เข้าลงทุนในหุ้นสามัญทั้งหมดของบริษัท พอยท์ ออฟ วิว
(พีโอวี) มีเดีย กรุ๊ป จำกัด (“พีโอวี”)
ซึ่งเป็นผู้ให้บริหารสื่อโฆษณาในอาคารสำนักงานชั้นนำขนาดใหญ่ และสถานบันเทิงต่างๆ
ด้วยมูลค่าเงินลงทุนจำนวน 90 ล้านบาท
เป้าหมายของการซื้อพีโอวีคือการจับตลาดผู้ชมระดับกลางถึงสูง
เพื่อเจาะฐานงบโฆษณาที่ใหญ่ขึ้นและเพื่อที่จะเป็นผู้กำหนดราคาในเครือข่ายป้าย LCD
ในประเทศไทย โดยพีโอวีบริหารจอ LCD จำนวน 416 จอในลิฟต์หรือลอบบี้
ในอาคารสำนักงานชั้นนำ 47 แห่ง ซึ่งสามารถเข้าถึงผู้ชมประมาณ 200,000 คนต่อวัน นอกจากนี้
พีโอวียังมีป้าย mini-Bill board ประมาณ 476 ป้าย
ในห้างสรรพสินค้าและสถานบันเทิงหลายร้อยแห่ง ซึ่งรวมถึงร้านอาหาร ผับ โรงภาพยนตร์

เมื่อวันที่ 25 มิถุนายน 2553 วีจีไอได้จัดตั้ง วี จี ไอ แอดเวอร์ไทซิ่ง ไชน่า ลิมิเต็ด
มีสำนักงานอยู่ที่เมืองเซี่ยงไฮ้ ขึ้นโดยมีสัดส่วนการถือหุ้นร้อยละ 100 มีทุนจดทะเบียน 900,000
เหรียญสหรัฐ ปัจจุบันอยู่ระหว่างเตรียมการเพื่อรุกเข้าสู่ธุรกิจสื่อโฆษณาในห้างค้าปลีกขนาดใหญ่
(Modern Trade) ในประเทศจีน

1.  ลักษณะลูกค้า

ลูกค้าของกลุ่มวีจีไอสามารถจำแนกได้เป็น 2 ประเภทหลัก ดังนี้

(1) ลูกค้าประเภทบริษัทตัวแทนโฆษณา (Agency)
เนื่องจากบริษัทที่ซื้อสื่อโฆษณาส่วนใหญ่มักใช้บริการผ่านตัวแทนโฆษณาซึ่งให้บริการครบวงจรตั้งแต่การออกแบบและผลิตชิ้นงานโฆษณารวมทั้งจัดหาสื่อต่างๆ
หลายประเภทเพื่อออกแคมเปญโฆษณาได้พร้อมๆ กันหลายๆ สื่อ
ดังนั้นกลุ่มตัวแทนโฆษณาจึงเป็นกลุ่มที่ถือครองงบประมาณโฆษณาเป็นจำนวนมากจากสินค้าและบริการหลากหลายชนิด
จึงมีขีดความสามารถในการลงโฆษณากับ
สื่อต่างๆ ได้อย่างอย่างต่อเนื่อง

(2) ลูกค้าที่เป็นเจ้าของผลิตภัณฑ์โดยตรง (Direct Client) คือ บริษัทเอกชน
หรือองค์กรของรัฐบาลและรัฐวิสาหกิจทั่วไป ซึ่งเป็นเจ้าของผลิตภัณฑ์ หรือบริการโดยตรง
ลูกค้าลักษณะนี้จะติดต่อกับกลุ่มวีจีไอโดยไม่ผ่าน
บริษัทตัวแทนโฆษณา เพื่อให้กลุ่มวีจีไอเป็นผู้ผลิตและติดตั้งสื่อป้ายโฆษณา

ในปีบัญชี 2554 กลุ่มวีจีไอมีรายได้จากลูกค้าที่เป็นตัวแทนบริษัทโฆษณาเป็นสัดส่วนประมาณร้อยละ 70
ของรายได้จากธุรกิจสื่อโฆษณา และจากลูกค้าที่เป็นเจ้าของผลิตภัณฑ์โดยตรงประมาณร้อยละ 30
ของรายได้จาก
ธุรกิจสื่อโฆษณา

2.  ภาวะอุตสาหกรรม

ธุรกิจโฆษณาเป็นธุรกิจใหญ่ธุรกิจหนึ่ง โดยมีค่าใช้จ่ายโฆษณาในปี 2553 เป็นมูลค่า 101,032
ล้านบาท โดยในระยะ 3 ปีที่ผ่านมาช่องทางโฆษณาเดิม เช่น วิทยุ หนังสือพิมพ์ และนิตยสาร
มีการขยายตัวในอัตราลดลง แต่ช่องทางการโฆษณาใหม่ๆ เช่น สื่อโฆษณาในระบบขนส่งมวลชน
(Transit) สื่อโฆษณาในห้างสรรพสินค้าและร้านค้าปลีก (In Store)
และสื่อโฆษณาในอินเตอร์เน็ต กลับมีการเติบโตอย่างรวดเร็ว

ยอดการใช้งบโฆษณาในอุตสาหกรรมสื่อโฆษณาในประเทศไทย

  -------------------------------------------------------------------------
  มกราคม - ธันวาคม                                                
  ----------------- ---------- ---------- ---------- ----------- ----------
                    2549       2550       2551       2552        2553

  TV                53,473     53,491     51,137     52,935      60,766

  อัตราการเติบโต                 0.03%      (4.40%)    3.52%       14.79%

  Radio             6,596      6,318      6,933      6,165       6,114

  อัตราการเติบโต                 (4.21%)    9.73%      (11.08%)    (0.88%)

  Newspapers        15,425     15,809     15,282     14,149      15,000

  อัตราการเติบโต                 2.49%      (3.33%)    (7.41%)     6.01%

  Magazines         6,179      6,067      5,998      5,227       5,655

  อัตราการเติบโต                 (1.81%)    (1.14%)    (12.85%)    4.22%

  Cinema            2,086      4,341      4,173      4,947       5,986

  อัตราการเติบโต                 108.10%    (3.87%)    18.55%      23.27%

  Outdoor           4,667      4,481      4,229      3,960       3,846

  อัตราการเติบโต                 (3.99%)    (5.62%)    (6.36%)     (3.00%)

  Transit           994        956        1,372      1,755       2,254

  อัตราการเติบโต                 (3.82%)    43.51%     27.92%      27.78%

  In store          314        570        826        820         1,120

  อัตราการเติบโต                 81.53%     44.91%     (0.73%)     36.75%

  Internet                                172        259         290

  อัตราการเติบโต                                       50.58%      11.97%

  Total             89,735     92,035     90,120     90,217      101,032

  อัตราการเติบโต                 2.56%      (2.08%)    0.11%       11.83%
  -------------------------------------------------------------------------

แหล่งข้อมูลโดย The Nielsen Company (Thailand)

จากผลการสรุปรายงานการสำรวจของ The Nielsen Company (Thailand) แสดงให้เห็นว่า
โครงสร้างอุตสาหกรรมโฆษณามีการเปลี่ยนแปลง
โดยผู้ลงโฆษณามีแนวโน้มที่จะจัดสรรงบโฆษณาโดยเลือกใช้สื่อแนวใหม่ๆ ที่ให้ความคุ้มค่า
และมีขีดความสามารถที่จะครอบคลุมและเข้าถึงกลุ่มเป้าหมายได้ทั้งกลุ่มเฉพาะเจาะจง (Selected
profile) และกลุ่มลูกค้าฐานกว้าง (Mass market) ในสัดส่วนที่เพิ่มมากขึ้น ซึ่งจากข้อมูล The
Nielsen Company (Thailand) ข้างต้น จะเห็นได้ว่าสื่อโฆษณาประเภทสื่อเคลื่อนที่
หรือประเภท Transit และสื่อโฆษณาประเภท In-store
มีการเติบโตในอัตราการที่สูงต่อเนื่องแม้ในสภาวะเศรษฐกิจถดถอยในช่วง 2 ปีที่ผ่านมา
บริษัทผู้ใช้จ่ายด้านการโฆษณารายใหญ่ที่สุด 5 ราย ในปี 2553 นั้น
เป็นผู้ผลิตสินค้าอุปโภคบริโภคจากต่างประเทศ ได้แก่ Unilever (Thai) Holdings, Procter
& Gamble (Thailand), Nestle (Thai) Ltd., Beiersdorf (Thailand) และ และ
Toyota Motor Thailand Co., Ltd. โดยในปี 2553 นั้น 5 บริษัทนี้
มีค่าใช้จ่ายโฆษณารวมกันเป็นเงิน 15,015 ล้านบาท คิดเป็นร้อยละ 15
ของค่าใช้จ่ายโฆษณาทั้งหมดในปี 2553

การเลือกใช้สื่อในอุตสาหกรรมสื่อโฆษณาในประเทศไทยโดยรวมเปรียบเทียบระหว่าง ปี 2553 กับ
ปี 2552
มีการปรับตัวเพิ่มขึ้น
แม้ว่าจะได้รับผลกระทบจากปัจจัยภายนอกทั้งจากด้านภาวะเศรษฐกิจโลกและภาวะการเมืองในประเทศ
อัตราการเติบโตของค่าใช้จ่ายโฆษณาในสื่อเคลื่อนที่/ระบบขนส่ง (Transit) ก็ยังอยู่ในระดับสูงคือ
คิดเป็นอัตราร้อยละ 27.8 และ อัตราร้อยละ 36.8 สำหรับสื่อในห้างสรรพสินค้า / ร้านค้า
Modern Trade (In-store) อย่างไรก็ตาม
ปัจจัยลบจากการจลาจลทางการเมืองที่เกิดขึ้นในเดือนพฤษภาคม 2553
รวมถึงผลกระทบจากวิกฤตเศรษฐกิจในกลุ่ม ยูโรโซน ที่อาจส่งผลกระทบต่อผู้ประกอบการจำนวนมาก
และเศรษฐกิจมหภาคของประเทศ
ทำให้ผู้ลงโฆษณาบางกลุ่มอาจจำเป็นต้องลดค่าใช้จ่ายโฆษณาลงและอาจมีผลกระทบต่อการโฆษณาผ่านสื่อต่างๆ
ได้ในช่วงครึ่งปีหลังของปี 2553 อย่างไรก็ตามดัชนีเศรษฐกิจในประเทศมีปัจจัยบวกมากขึ้น
จึงมีผลต่อความเชื่อมั่นของผู้ลงทุนภาคเอกชนและผู้บริโภคผู้ซื้อสื่อซึ่งชะลอการใช้งบโฆษณาในครึ่งปีแรกหันมาใช้งบในเดือนกรกฎาคมมากขึ้น
โดยเฉพาะในสื่อโทรทัศน์และทำให้มีสถานีโทรทัศน์บางแห่งประกาศปรับราคาในปีนี้ในอัตราเฉลี่ยร้อยละ
10

-   อุตสาหกรรมสื่อเคลื่อนที่ / ระบบขนส่งมวลชน

ระบบรถไฟฟ้าบีทีเอสและรถไฟฟ้าใต้ดินเป็นอีกทางเลือกที่ได้รับความนิยมเพิ่มสูงขึ้นอย่างต่อเนื่องตลอดในระยะ
5 ปีที่ผ่านมา เนื่องจากระบบรถไฟฟ้าบีทีเอส และรถไฟใต้ดิน
เป็นระบบขนส่งมวลชนที่อยู่ใจกลางย่านธุรกิจในกรุงเทพฯ และ
ทำให้เป็นสื่อโฆษณาที่สามารถเข้าถึงกลุ่มเป้าหมายแบบเจาะจงเฉพาะกลุ่มได้ดี
ทั้งยังได้ความถี่ในการสื่อสารถึงผู้บริโภคโดยตรงอีกด้วย นอกจากนี้
ยังเป็นสื่อที่เข้าถึงผู้ชมที่มีจำนวนเฉลี่ยผู้โดยสารในแต่ละวันที่ให้บริการเพิ่มขึ้นอย่างต่อเนื่อง
การปรับตัวสูงขึ้นต่อเนื่องของจำนวนผู้โดยสารเฉลี่ยต่อวัน
สาเหตุมาจากการที่ระบบขนส่งมวลชนในกรุงเทพฯ ปัจจุบัน
สามารถตอบสนองการเดินทางในชีวิตประจำวันที่สะดวกยิ่งขึ้น
รวมถึงสาเหตุจากการเชื่อมต่อขยายเส้นทางไปฝั่งธนบุรี
และทางเชื่อมต่อกับรถไฟฟ้าใต้ดินหรือเอ็มอาร์ที ทั้งนี้ การเพิ่มฐานผู้รับชมสื่อยิ่งมากขึ้นเท่าไร
ความนิยมและมูลค่าการโฆษณาของสื่อนั้นๆ ก็จะเพิ่มมากยิ่งขึ้นด้วยเช่นกัน
ดังนั้นเมื่อมีการเชื่อมต่อกับระบบขนส่งมวลชนหลักอื่นๆ เช่น แอร์พอร์ตลิ้งค์ และ รถด่วนพิเศษบีอาร์ที
ก็จะส่งผลดีต่ออัตราการเติบโตของอุตสาหกรรมสื่อเคลื่อนที่ หรือ สื่อบนระบบขนส่งมวลชน

และถึงแม้ว่าจะมีเหตุการณ์ความไม่สงบในเดือนพฤษภาคม 2553 ที่ผ่านมา
แต่อัตราการเติบโตของค่าใช้จ่ายโฆษณาผ่านทางสื่อติดตั้งในระบบขนส่งมวลชนยังคงเติบโตอย่างต่อเนื่อง
โดยมีค่าใช้จ่ายเพิ่มขึ้นร้อยละ 27.8 สำหรับ ปี 2553 เทียบกับปี 2552

-   อุตสาหกรรมสื่อในห้างสรรพสินค้า / ร้านค้า Modern Trade

จากการปรับเปลี่ยนพฤติกรรมของผู้บริโภคในการใช้ชีวิตทำให้อัตราการขยายตัวของ ร้านค้า
Modern Trade จากผู้ประกอบการการทั้งเทสโก้ โลตัส บิ๊กซี และ คาร์ฟูร์
เพิ่มจำนวนมากขึ้นในรูปแบบของขนาดต่างๆ และแทรกตัวเข้าสู่จังหวัดต่างๆ มากขึ้น
ซึ่งในขณะเดียวกันจำนวนผู้ใช้บริการของร้านค้า Modern Trade
มีมากขึ้นตามลำดับเนื่องจากไม่ใช่เป็นเพียงที่จับจ่ายใช้สอยแต่ยังเป็นแหล่งพักผ่อน นัดพบ
ใช้เวลาว่างของผู้บริโภค ด้วยเหตุนี้ทำให้
ธุรกิจสื่อโฆษณาในร้านค้า Modern Trade
สามารถเข้าสู่กลุ่มเป้าหมายได้ตรงจุดและประหยัดงบประมาณได้มากกว่า เพื่อจูงใจ
ย้ำเตือนให้เลือกซื้อผลิตภัณฑ์ต่างๆ จึงทำให้มีการพัฒนาสื่อต่างๆ ให้มีความน่าสนใจ
เพื่อรองรับงบประมาณที่นักการตลาดและนักโฆษณาปรับเปลี่ยนการเลือกใช้สื่อ
เพื่อให้สามารถสื่อสารกับกลุ่มเป้าหมายที่แท้จริง ณ จุดขายสินค้าได้โดยตรง
อีกทั้งยังทำให้นักการตลาดและนักโฆษณามีความมั่นใจว่าสามารถสร้างแรงจูงใจให้ผู้บริโภคหันมาทดลองสินค้าหรือแบรนด์ของตนได้มากกว่า
ทั้งนี้จากการวิจัยสำรวจพฤติกรรมผู้บริโภคของนักการตลาดและ
นักโฆษณาที่ทำขึ้นทุกครั้งปรากฏว่าสื่อ ณ
จุดขายเป็นปัจจัยสำคัญอย่างหนึ่งในการตัดสินใจเลือกซื้อสินค้าหรือ
แบรนด์ต่างๆ

ปัจจุบันร้านค้า Modern Trade ชั้นนำในประเทศไทย ประกอบด้วย เทสโก้ โลตัส บิ๊กซี คาร์ฟูร์
และ ท๊อปส์ ซุปเปอร์มาเก็ต โดยคู่แข่งที่สำคัญของกลุ่มวีจีไอสำหรับสื่อในห้างสรรพสินค้า / ร้านค้า
Modern Trade ปรากฏตามตารางดังนี้

สื่อโฆษณาในห้างสรรพสินค้า / ร้านค้า Modern Trade (In-store)

  -------------------- ------------ ------------ ------------ ------------
  ประเภท               เทสโก้โลตัส    บิ๊กซี          คาร์ฟูร์        ท๊อปส์

  วิทยุ                  วีจีไอ         RS In-Store  RS In-Store  RS In-Store

  LCD ภายในร้านค้า       วีจีไอ         -            RS In-Store  RS In-Store

  Visual Signboard /   วีจีไอ         วีจีไอ         วีจีไอ         -
  Lightbox                                                    

  On-Shelf / Sales     วีจีไอ         ACT Media    IMS          ACT Media
  Floor                                                       

  Demo Testing         Demo Power   Demo Power   Demo Power   Demo Power
  -------------------- ------------ ------------ ------------ ------------

ข้อมูล ณ วันที่ 15 พฤษภาคม 2554

1.  ธุรกิจอสังหาริมทรัพย์

ธุรกิจอสังหาริมทรัพย์เป็นธุรกิจของบริษัทฯ นับตั้งแต่บริษัทฯ เริ่มดำเนินการในปี 2511 โดยบริษัทฯ
ได้พัฒนาโครงการอสังหาริมทรัพย์หลายประเภท เช่น บ้านพักอาศัย อาคารพักอาศัย คอนโดมิเนียม
สนามกอล์ฟ โรงแรม และอาคารสำนักงาน

หลังจากที่บริษัทฯ ได้มาซึ่งหุ้นสามัญของบีทีเอสซี บริษัทฯ
มีแผนที่จะใช้ความรู้ความชำนาญเพื่อพัฒนาที่ดินต่างๆ ของกลุ่มบริษัท
เพื่อให้สามารถเป็นแหล่งรายได้อีกทางหนึ่งหากสัมปทานรถไฟฟ้าบีทีเอสสิ้นสุดลงในเดือนธันวาคมของปี
2572 การได้มาซึ่งหุ้นสามัญของบีทีเอสซี ส่งผลให้กลุ่มบริษัทมีที่ดินตามเส้นทางรถไฟฟ้าบีทีเอสมากขึ้น
นอกเหนือจากที่ดินเดิมของบริษัทฯ ที่มีอยู่ในทำเลต่างๆ ดังนั้นบริษัทฯ
จึงแบ่งแยกโครงการอสังหาริมทรัพย์ต่างๆ
เป็นโครงการพัฒนาอสังหาริมทรัพย์ตามแนวเส้นทางรถไฟฟ้าบีทีเอส
และโครงการพัฒนาอสังหาริมทรัพย์ในสถานที่อื่นๆ

ทั้งนี้
การลงทุนในโครงการพัฒนาอสังหาริมทรัพย์มีความเสี่ยงมากกว่าการให้บริการระบบรถไฟฟ้าบีทีเอส
ดังนั้นบริษัทฯ จึงมีนโยบายที่จะพัฒนาโครงการต่างๆ ภายใต้บริษัทย่อยต่างๆ

1.  โครงการพัฒนาอสังหาริมทรัพย์ตามแนวเส้นทางรถไฟฟ้าบีทีเอส

กลุ่มบริษัทได้ให้ความสำคัญกับโครงการต่างๆ ที่อยู่บริเวณเส้นทางการให้บริการของรถไฟฟ้าบีทีเอส
เนื่องจากกลุ่มบริษัทมีข้อได้เปรียบจากการที่สามารถเลือกเชื่อมต่ออาคารของโครงการกับสถานีรถไฟฟ้าใกล้เคียงได้
นอกจากนี้ การพัฒนาอาคารที่พักอาศัย อาคารสำนักงาน หรือโรงแรมต่างๆ
ยังช่วยเพิ่มจำนวนผู้โดยสารของรถไฟฟ้าบีทีเอสได้อีกด้วย

ในปัจจุบันกลุ่มบริษัทอยู่ระหว่างการขายโครงการคอนโดมิเนียม 2 โครงการ คือ Abstracts
Phahonyothin Park และ Abstracts Sukhumvit 66/1 และมีอาคารพักอาศัย 2
โครงการซึ่งเป็นโครงการเดิมของบริษัทฯ ก่อนการได้มาซึ่งหุ้นสามัญของบีทีเอสซี คือ
เดอะรอยัลเพลส 2 และเดอะแกรนด์ นอกจากนี้
กลุ่มบริษัทมีแผนพัฒนาโครงการตามแนวเส้นทางรถไฟฟ้าบีทีเอสอีก 3 โครงการ
ซึ่งทุกโครงการตั้งอยู่ในบริเวณสถานีรถไฟฟ้าที่มีอยู่ในปัจจุบันหรือกำลังจะมีในอนาคต
(โปรดดูรายละเอียดในหัวข้อ 4.5)

-   Abstracts Phahonyothin Park

โครงการคอนโดมิเนียมบนที่ดินเนื้อที่ประมาณ 22 ไร่ ซึ่งเป็นสินทรัพย์ของบริษัท นูโว ไลน์ เอเจนซี่
จำกัด (นูโวไลน์) ที่ดินผืนดังกล่าวตั้งอยู่บนถนนพหลโยธิน
ใกล้ห้างสรรพสินค้าเซ็นทรัลสาขาลาดพร้าว อยู่ในแนวส่วนต่อขยายรถไฟฟ้าสายสีเขียวเข้ม

ที่ดินมีราคาประเมิน ณ เดือนกันยายน 2553 เป็นมูลค่า 2,165 ล้านบาท

นูโวไลน์มีแผนการที่จะพัฒนาที่ดินเป็นโครงการคอนโดมิเนียม 3 อาคาร ภายใต้ชื่อ “Abstracts”
ซึ่งเป็น แบรนด์ของกลุ่มบริษัท โดยนูโวไลน์ได้ก่อสร้างสำนักงานขายเสร็จสิ้นในเดือนเมษายน 2553
และได้ทำการเปิดขายห้องชุดของอาคารแรกชื่อ โครงการคอนโดมิเนียม Abstracts
Phahonyothin Park Tower A ในเดือนกรกฎาคม 2553
โครงการมุ่งเน้นลูกค้าที่ใช้บริการรถไฟฟ้าในชีวิตประจำวัน ซึ่งอาจมีกำลังซื้อตั้งแต่ระดับกลางถึงสูง
โดยได้ว่าจ้าง CB Richard Ellis (CBRE) เป็นตัวแทนขายสำหรับอาคารแรก ซึ่งมีจำนวน
1,012 ห้องชุด โดย ณ วันที่ 31 มีนาคม 2554 มียอดขายทั้งหมด 419 ห้อง คิดเป็นมูลค่าประมาณ
1,282 ล้านบาท และ ณ วันที่ 31 มีนาคม 2554 นูโวไลน์ได้ลงเงินทุนไปแล้วประมาณ 2,107
ล้านบาท โดยส่วนใหญ่เป็นค่าที่ดิน (สำหรับทั้ง 3 อาคาร)
ในจำนวนนี้เป็นเงินลงทุนสำหรับคอนโดมิเนียมอาคารแรกและอาคารจอดรถ
(รวมค่าที่ดินของอาคารดังกล่าวแล้ว) เป็นเงินประมาณ 1,934 ล้านบาท
โดยสำหรับอาคารแรกและอาคารจอดรถนี้ นูโวไลน์จะใช้เงินกู้จากสถาบันการเงินในลักษณะ
Project Finance และเงินผ่อนชำระค่างวดที่ได้จากลูกค้าจากการทยอยขายห้องชุดมาลงทุน ทั้งนี้
โครงการคอนโดมิเนียม Abstracts Phahonyothin Park Tower A นี้
คาดว่าจะก่อสร้างแล้วเสร็จและโอนกรรมสิทธิ์ให้ลูกค้าได้ประมาณเดือนธันวาคม 2555

นูโวไลน์มีแผนการที่จะพัฒนาคอนโดมิเนียมในโครงการ Abstracts Phahonyothin Park อีก 2
อาคาร
โดยคาดว่าเงินลงทุนเพิ่มเติมของนูโวไลน์ที่จะต้องใช้สำหรับการพัฒนาอาคารทั้งสองนี้จะเป็นเงินจำนวนประมาณ
3,924 ล้านบาท โดย นูโวไลน์มีนโยบายที่จะใช้เงินเพิ่มทุนจากบริษัทฯ ในดำเนินโครงการ
และเงินกู้จากสถาบันการเงินในลักษณะ Project Finance
และเงินผ่อนชำระค่างวดที่ได้จากลูกค้าจากการทยอยขายห้องชุดมาลงทุน

-   Abstracts Sukhumvit 66/1

Abstracts Sukhumvit 66/1 เป็นอีกหนึ่งโครงการที่ใช้แบรนด์ “Abstracts” ของกลุ่มบริษัท
โครงการคอนโดมิเนียมแนวราบสไตล์บูติคจำนวน 2 โครงการ ชื่อ โครงการคอนโดมิเนียม
Abstracts Sukhumvit 66/1 The Moon และ โครงการคอนโดมิเนียม Abstracts
Sukhumvit 66/1 The Sun ซึ่งบริษัทฯ เป็นเจ้าของโครงการ แต่ละโครงการมีห้องชุด 56
ห้องชุด รวมทั้งสองโครงการมีห้องชุดทั้งสิ้น 112 ห้องชุด ในรูปแบบ 1 ห้องนอน และ 2 ห้องนอน
พร้อมสิ่งอำนวยความสะดวก เช่น สระว่ายน้ำและฟิตเนส
โดยโครงการทั้งสองตั้งอยู่บนที่ดินเนื้อที่รวม 1- 3 - 89 ไร่
ซึ่งอยู่ห่างจากสถานีรถไฟฟ้าบีทีเอสอุดมสุขเพียง 250 เมตร
โดยโครงการดังกล่าวเน้นกลุ่มลูกค้าที่ใช้บริการรถไฟฟ้าในชีวิตประจำวัน
ซึ่งอาจมีกำลังซื้อตั้งแต่ลูกค้าระดับกลางถึงสูง ทั้งนี้บริษัทฯ ได้เปิดขายโครงการในเดือนกรกฎาคม
2553 โดย ณ วันที่ 31 มีนาคม 2554 มียอดขายรวมทั้งสองโครงการจำนวน 62 ห้อง
คิดเป็นมูลค่าประมาณ 202 ล้านบาท โดยบริษัทฯ ได้ลงทุนในโครงการคอนโดมิเนียม Abstracts
Sukhumvit 66/1 ไปแล้ว ณ วันที่ 31 มีนาคม 2554 จำนวน 190.3 ล้านบาท
และเงินลงทุนเพิ่มเติมที่คาดว่าจะต้องใช้เป็นเงินประมาณ 104.3 ล้านบาท โดยบริษัทฯ
ได้พัฒนาโครงการคอนโดมิเนียม Abstracts Sukhumvit 66/1 The Moon
โดยใช้เงินทุนของบริษัทฯ เอง และสำหรับโครงการคอนโดมิเนียม Abstracts Sukhumvit
66/1 The Sun บริษัทฯ มีแผนที่จะใช้แหล่งเงินทุนจากเงินลงทุนของบริษัทฯ หรือเงินกู้จากธนาคาร
และเงินผ่อนชำระค่างวดที่ได้จากลูกค้าจากการทยอยขายห้องชุด

ทั้งนี้ โครงการคอนโดมิเนียม Abstracts Sukhumvit 66/1 The Moon
ได้ก่อสร้างแล้วเสร็จและเริ่มทยอยโอนกรรมสิทธิ์ห้องชุดให้ลูกค้าตั้งแต่ปลายเดือนพฤษภาคม 2554
สำหรับโครงการคอนโดมิเนียม Abstracts Sukhumvit 66/1 The Sun
คาดว่าจะก่อสร้างแล้วเสร็จและพร้อมโอนกรรมสิทธิ์ให้ลูกค้าได้ประมาณเดือนตุลาคม 2554

-   อาคารพักอาศัย เดอะรอยัลเพลส 2 และเดอะแกรนด์

เดอะรอยัลเพลส 2 และเดอะแกรนด์ เป็นอาคารพักอาศัยตั้งอยู่ใกล้สถานีรถไฟฟ้าบีทีเอสราชดำริ
และใกล้ศูนย์กลางการค้าของกรุงเทพฯ โครงการนี้ตั้งอยู่ในซอยมหาดเล็กหลวง 2 ถนนราชดำริ
ซึ่งเป็นที่ดินภายใต้สัญญาเช่าจากสำนักพระคลังข้างที่
โครงการเริ่มแรกประกอบด้วยอาคารพักอาศัยจำนวน 3 อาคาร เดอะรอยัลเพลส 1
เดอะรอยัลเพลส 2 และเดอะแกรนด์ ซึ่งเริ่มเปิดขายสิทธิการเช่าระยะเวลา 30 ปี ตั้งแต่ปี 2536

ในปัจจุบันบริษัทฯ ได้ขายสิทธิการเช่าเดอะรอยัลเพลส 1 ทั้งหมดแล้ว สำหรับอีก 2 อาคาร คือ
เดอะรอยัลเพลส 2 และเดอะแกรนด์ นั้น ยังคงเหลือห้องพักอาศัยจำนวน 65 ยูนิต พื้นที่รวม
4,213 ตารางเมตร ซึ่งได้นำมาตกแต่งพร้อมอยู่เพื่อการเช่า
และพื้นที่เพื่อการพาณิชย์ให้เช่าบริเวณด้านล่างของอาคารอีก 1,790 ตารางเมตร
สำหรับทำสัญญาเช่าระยะสั้น ในปีบัญชี 2554 รายได้ค่าเช่าและค่าบริการจากโครงการดังกล่าวเป็น
15.7 ล้านบาท

1.  โครงการพัฒนาอสังหาริมทรัพย์ในทำเลอื่นๆ

โครงการที่ไม่ได้อยู่ในแนวเส้นทางรถไฟฟ้าบีทีเอส ซึ่งส่วนมากเป็นโครงการเดิมของบริษัทฯ ก่อน
การได้มาซึ่งหุ้นสามัญของบีทีเอสซี โดยโครงการมีทั้งที่ตั้งอยู่ในกรุงเทพฯ และต่างจังหวัด
ซึ่งโครงการต่างๆ สามารถแยกตามประเภทธุรกิจได้ดังนี้

-   ธุรกิจพัฒนาอสังหาริมทรัพย์

โครงการธนาซิตี้เป็นโครงการของบริษัทฯ ซึ่งเปิดในปี 2531
โดยโครงการดังกล่าวตั้งอยู่บนถนนบางนา-ตราด กม. 14
ซึ่งสามารถเดินทางได้สะดวกด้วยเส้นทางถนนบางนา-ตราด ทางด่วนยกระดับ ถนนกิ่งแก้ว
และมอเตอร์เวย์ กรุงเทพฯ-ชลบุรี อีกทั้งโครงการเหล่านี้ยังอยู่ใกล้สิ่งอำนวยความสะดวกต่างๆ
อาทิเช่น ห้างสรรพสินค้า มหาวิทยาลัย โรงพยาบาล ท่าอากาศยานนานาชาติสุวรรณภูมิ
และแอร์พอร์ตลิงค์สำหรับการเดินทางเข้าเมืองโดยรถไฟฟ้าในอนาคต

โครงการธนาซิตี้มีพื้นที่รวมทั้งสิ้นกว่า 1,600 ไร่
เป็นโครงการขนาดใหญ่พร้อมด้วยสาธารณูปโภคครบครัน
ท่ามกลางสิ่งแวดล้อมที่ดีจากธรรมชาติของต้นไม้รายรอบโครงการ นอกจากนี้
ผู้อยู่อาศัยสามารถสมัครเป็นสมาชิกสปอร์ตคลับซึ่งมีสนามหรือสถานที่สำหรับกีฬากลางแจ้ง ได้แก่
สนามเทนนิส สระว่ายน้ำ และสนามหรือสถานที่สำหรับกีฬาในร่ม ได้แก่ สนามแบตมินตัน
สนามบาสเก็ตบอล ซาวน่า พื้นที่เล่นสำหรับเด็ก ฟิตเนส และห้องแอโรบิค
นอกจากนี้ผู้อยู่อาศัยยังสามารถสมัครเป็นสมาชิกของสนามกอล์ฟที่มี 18 หลุม 72 พาร์
และสนามไดร์ฟกอล์ฟที่อยู่ในพื้นที่โครงการ
โครงการสามารถรองรับความต้องการของลูกค้าทุกประเภทและเพื่อตอบสนองความต้องการที่หลากหลายของลูกค้า
บริษัทฯ ได้พัฒนาอสังหาริมทรัพย์หลากหลายรูปแบบเพื่อตอบสนองความต้องการที่ต่างกัน
เช่น บ้านเดี่ยวพร้อมที่ดิน ทาวน์เฮ้าส์ คอนโดมิเนียม และที่ดินเปล่าจัดสรร
ซึ่งโครงการบางส่วนได้พัฒนาเสร็จและ
ปิดการขายไปเรียบร้อยแล้ว เช่น โครงการบ้านเดี่ยวเพรสทีจเฮ้าส์ 1
ซึ่งเป็นบ้านเดี่ยวพร้อมที่ดินขนาด 400 ตารางวาขึ้นไป

ในปีบัญชี 2554 บริษัทฯ เริ่มพัฒนาปรับปรุงคอนโดมิเนียมในโครงการธนาซิตี้ที่สร้างเสร็จแล้ว
และยังเหลืออยู่เพื่อดำเนินการขายอีกครั้ง ทำให้ในปีบัญชีนี้ บริษัทฯ มีรายได้ 146.9 ล้านบาท จาก
97.9 ล้านบาทในปีบัญชี 2553 หรือคิดเป็นเพิ่มขึ้น 50.1%
ซึ่งรายได้ทั้งหมดนี้มาจากการขายคอนโดมิเนียม 3 โครงการคือ เพรสทีจคอนโดมิเนียม
นูเวลคอนโดมิเนียม และกิ่งแก้วคอนโดมิเนียม ทั้งนี้ โครงการต่างๆ
ในธนาซิตี้ได้สร้างเสร็จหมดแล้ว โดยสามารถแยกตามประเภท ณ วันที่ 31 มีนาคม 2554 ได้ดังนี้

  ----------------------------------------------------------------------------------------------------------------------------------
  ชื่อโครงการ                           โครงการธนาซิตี้                                                
  ----------------------------------- --------------- ------------- ----------------------------- ----------------------------------
  ประเภทผลิตภัณฑ์                        บ้านเดี่ยวและ      ทาวน์เฮ้าส์⁽²⁾   คอนโดมิเนียม⁽³⁾                 ที่ดินเปล่าจัดสรร
                                      ที่ดินเปล่า⁽¹⁾                                                  

  พื้นที่โครงการ                          304-2-80 ไร่     14-3-20 ไร่    55-2-10 ไร่                    120-3-7.5 ไร่

  มูลค่าเงินลงทุน                         618.3 ล้านบาท    133.9 ล้านบาท  2,579.9 ล้านบาท                214.4 ล้านบาท

  มูลค่าโครงการ                         1,946.1 ล้านบาท  212.8 ล้านบาท  2,680.6 ล้านบาท                1,384.9 ล้านบาท

  รายละเอียดหน่วย                       100 - 250       3-4 ชั้น, 40-60 อาคารที่มีระดับความสูงค่อนข้างต่ำ -   ที่ดินสำหรับขายและสร้างตามที่ลูกค้าต้องการ
                                      ตารางวา         ตารางวา       กลาง                          

  จำนวนหน่วย                           680 หน่วย        92 หน่วย       1,701 หน่วย                    186 หน่วย

  ราคาขายต่อหน่วย                       29,000-42,000   1.8 - 5.1     0.8 - 15.0 ล้านบาท             1.2 – 23.2 ล้านบาท
                                      บาท ต่อตารางวา   ล้านบาท                                      

  ราคาขายต่อตารางเมตร                  -               -             12,550-27,805 บาท             10,000-40,000 บาท

  มูลค่าที่ขายแล้ว                         1,175.6 ล้านบาท  159.0 ล้านบาท  2,270.4 ล้านบาท                1,059.6 ล้านบาท

  จำนวนที่ทำสัญญาซื้อขายและโอนกรรมสิทธิ์แล้ว   466 หน่วย        67 หน่วย       1,592 หน่วย                    126 หน่วย

  จำนวนคงเหลือ                         214 หน่วย        25 หน่วย       109 หน่วย                      60 หน่วย
  ----------------------------------------------------------------------------------------------------------------------------------

(1) เพรสทีจเฮ้าส์ II, เพรสทีจเฮ้าส์ III และธนาเพลสกิ่งแก้ว

(2) ฮาบิแทต, ทาวน์เฮ้าส์ริมน้ำและริมสวน

(3) นูเวลคอนโดมิเนียม, เพรสทีจคอนโดมิเนียม และกิ่งแก้วคอนโดมิเนียม

(4) ฮาบิแทต, ไพร์มแลนด์โซนบี ซี ดี, แคลิฟอร์เนียน และที่ดินอื่นในโครงการ

-   ธุรกิจโรงแรม

บริษัทฯ มีประสบการณ์เกี่ยวกับธุรกิจโรงแรมมาตั้งแต่ในอดีต โดยบริษัทฯ
เป็นผู้ถือหุ้นของโรงแรมรีเจ้นท์ (Regent Hotel) บนถนนราชดำริ และโรงแรมดิเอ็มเพรส (The
Empress Hotel) จังหวัดเชียงใหม่ นอกจากนี้ บริษัทฯ
ยังมีประสบการณ์เป็นผู้บริหารจัดการโรงแรม Eastin Lakeside แจ้งวัฒนะ ตั้งแต่ปี พ.ศ.
2534 - 2552

ปัจจุบันกลุ่มบริษัท มีธุรกิจโรงแรมระดับ 4 ดาวภายใต้เครือข่ายโรงแรม U Hotel & Resorts
ที่บริหารจัดการโดยบริษัท แอ๊บโซลูท โฮเต็ล เซอร์วิส จำกัด ซึ่งเป็นบริษัทร่วมทุนระหว่างบริษัทฯ
กับพันธมิตรที่มีประสบการณ์ในธุรกิจโรงแรม โดยได้เปิดดำเนินการไปแล้วสองแห่งที่จังหวัดเชียงใหม่
และ จังหวัดกาญจนบุรี

โรงแรม ยู เชียงใหม่ (U Chiang Mai)

โรงแรม ยู เชียงใหม่เป็นโรงแรมในเครือโรงแรม U Hotels & Resorts
โดยเริ่มดำเนินการเมื่อวันที่ 1 มิถุนายน 2551 เป็นโรงแรมระดับมาตรฐาน 4 ดาว
ที่ได้รับการพัฒนาในรูปแบบบูติคโฮเต็ล (Boutique Hotel)
และก่อสร้างในรูปแบบสถาปัตยกรรมอาคารไทยล้านนา
ตั้งอยู่บนถนนราชดำเนินซึ่งเป็นถนนคนเดินที่มีชื่อเสียงในใจกลางเมืองจังหวัดเชียงใหม่
โรงแรมมีห้องพักจำนวน 41 ห้อง ซึ่งตกแต่งอย่างหรูหรา
โดยมีกลุ่มเป้าหมายคือนักท่องเที่ยวและนักธุรกิจชาวไทยและชาวต่างชาติ

นอกจากนี้โรงแรม ยู เชียงใหม่ยังเป็นสัญลักษณ์ที่สำคัญของเครือข่ายโรงแรมแบรนด์ “U” ในอนาคต
เนื่องจากเป็นโรงแรมต้นแบบที่ช่วยให้แอ๊บโซลูทสามารถวางรากฐานและทำการตลาดเครือข่ายได้อย่างมีประสิทธิภาพ
จนสามารถเติบโตและประสบความสำเร็จอย่างรวดเร็ว

ในปีบัญชี 2554 โรงแรม ยู เชียงใหม่ มีอัตราการเข้าพักเฉลี่ยร้อยละ 42.2
ลดลงจากอัตราการเข้าพักเฉลี่ยร้อยละ 45.3 ในปีบัญชี 2553
เนื่องจากได้รับผลกระทบจากเหตุการณ์ชุมนุมทางการเมืองในระหว่างเดือนเมษายนถึงพฤษภาคม
2553 ซึ่งส่งผลให้จำนวนนักท่องเที่ยวในช่วงเวลาดังกล่าวลดลงอย่างมาก ในปีบัญชี 2554 โรงแรม
ยู เชียงใหม่ มีรายได้จากกิจการโรงแรมเป็น 20.4 ล้านบาท

โรงแรม ยู อินจันทรี กาญจนบุรี (U Inchantree Kanchanaburi)

โครงการโรงแรมสไตล์บูติค (Boutique Hotel) ระดับ 4 ดาว มีห้องพักจำนวน 26 ห้อง
พร้อมห้องประชุมสัมมนา และสิ่งอำนวยความสะดวกอื่นๆ ตั้งอยู่บนที่ดินประมาณ 5 ไร่
ริมฝั่งแม่น้ำแคว ใกล้กับสะพานข้ามแม่น้ำแคว ภายใต้ชื่อ “โรงแรม ยู อินจันทรี กาญจนบุรี”
ในเครือ U Hotels & Resorts ภายในโครงการมีต้นไม้เก่าแก่อายุกว่า 100 ปี
ซึ่งออกผลทั้งลูกอินและลูกจันอยู่ในต้นเดียวกัน ซึ่งเป็นจุดเด่นของโรงแรม
โดยได้เปิดให้บริการเมื่อวันที่ 6 พฤศจิกายน 2553

ในปีบัญชี 2554 (ตั้งแต่ 6 พฤศจิกายน 2553 – 31 มีนาคม 2554) โรงแรม ยู อินจันทรี
กาญจนบุรี มีอัตราการเข้าพักเฉลี่ยร้อยละ 52.2 และมีรายได้จากกิจการโรงแรมเป็น 5.1
ล้านบาท

-   อาคารสำนักงาน

ทีเอสทีทาวเวอร์ตั้งอยู่บนถนนวิภาวดี-รังสิต ฝั่งตรงข้ามอาคารสำนักงานใหญ่การบินไทย เป็น
อาคารสูง 24 ชั้น มีพื้นที่ให้เช่าทั้งหมดประมาณ 15,670 ตารางเมตร
ซึ่งประกอบไปด้วยส่วนสำนักงาน 16 ชั้น และพื้นที่จอดรถ 8 ชั้น
ปัจจุบันมีผู้เช่าคิดเป็นอัตราการเช่าร้อยละ 91 โดยผู้เช่ารายใหญ่ ได้แก่
สำนักงานส่งเสริมวิสาหกิจขนาดกลางและขนาดย่อม (สสว.)
และมหาวิทยาลัยรังสิตศูนย์ศึกษาวิภาวดี ในปีบัญชี 2554 รายได้ค่าเช่าจากอาคารดังกล่าวเป็น
79.2 ล้านบาท

ทีเอสทีทาวเวอร์เป็นส่วนหนึ่งของทรัพย์สินที่เป็นหลักประกันตามแผนฟื้นฟูกิจการ
ซึ่งศาลล้มละลายกลางได้มีคำสั่งให้ประมูลขายทรัพย์ดังกล่าว
โดยรายได้จากการประมูลจะจัดสรรให้เจ้าหนี้ตามสัดส่วนหนี้ บริษัทฯ
ได้ทำการประมูลขายทรัพย์และได้ผู้ชนะการประมูลแล้วเมื่อวันที่ 14 พฤษภาคม 2552 อย่างไรก็ตาม
เจ้าหนี้สองรายของบริษัทฯ ได้ยื่นคำร้องต่อศาลล้มละลายกลางเพื่อให้ยกเลิกการประมูลดังกล่าว
ซึ่งศาลล้มละลายกลางได้มีคำสั่งยกคำร้องดังกล่าวแล้วในวันที่ 9 มิถุนายน 2553
แต่เจ้าหนี้ทั้งสองรายได้ยื่นอุทธรณ์คำสั่งดังกล่าวต่อศาลฎีกา อย่างไรก็ตาม เมื่อวันที่
26 มกราคม 2554 ศาลฎีกาได้มีคำสั่งยกคำร้องดังกล่าวแล้ว
และขณะนี้อยู่ระหว่างการดำเนินการเพื่อโอนทรัพย์สินให้แก่ผู้ชนะการประมูล

-   บ้านเอื้ออาทร

นอกจากโครงการพัฒนาอสังหาริมทรัพย์ โรงแรม และอาคารสำนักงานแล้ว บริษัทฯ
ยังเป็นผู้ร่วมดำเนินการจัดทำโครงการบ้านเอื้ออาทร
ซึ่งเป็นโครงการที่พักอาศัยต้นทุนต่ำให้แก่การเคหะแห่งชาติ (กคช.) แรกเริ่มในปี 2549 บริษัทฯ
ได้ลงนามสัญญาดำเนินการสร้างบ้านเอื้ออาทรจำนวน 20,000 หน่วยในจังหวัดชลบุรี
(นาจอมเทียน) ประจวบคีรีขันธ์ (หัวหิน) และสระบุรี (โคกแย้) อย่างไรก็ดี บริษัทฯ
ได้รับการอนุมัติให้สร้างบ้านเอื้ออาทรจำนวน
8,048 หน่วย ซึ่งบริษัทฯ ได้ทำสัญญารับเหมาต่อกับคู่สัญญา
ซึ่งจำนวนบ้านที่สร้างเสร็จสมบูรณ์และมอบให้ กคช. แล้ว
มีทั้งหมด 4,216 หน่วย ปัจจุบัน จำนวน 2,108 หน่วย
อยู่ในระหว่างการก่อสร้างเพื่อส่งมอบภายในเดือนธันวาคม 2554 โดยที่เหลืออีก 1,724 หน่วย
อยู่ในระหว่างการชะลอโครงการตามนโยบายของการเคหะแห่งชาติ
ซึ่งอาจจะมีโอกาสให้ดำเนินการก่อสร้างต่อไปในภายหน้า และบริษัทฯ
อาจต้องกลับไปดำเนินโครงการที่เหลืออีกครั้ง อย่างไรก็ตาม บริษัทฯ
ยังไม่มีแผนที่จะขยายโอกาสทางธุรกิจของที่พักอาศัยต้นทุนต่ำ
เว้นแต่จะพิสูจน์ได้ว่าธุรกิจนี้สามารถสร้างมูลค่าเพิ่มให้แก่บริษัทฯ ได้

1.  อุตสาหกรรมอสังหาริมทรัพย์

-   สภาวะอุตสาหกรรมคอนโดมิเนียมในกรุงเทพฯ

การจดทะเบียนที่อยู่อาศัยใหม่ในเขตกรุงเทพฯ และปริมณฑล

[]

  --------------------------- -------- -------- -------- -------- ---------
                              2549     2550     2551     2552     2553

  ที่อยู่อาศัยสร้างโดยผู้ประกอบการ                                         

  จำนวน                       49,167   49,769   59,048   69,938   85,207

  เพิ่ม / ลด (ร้อยละ)            8.9      1.2      18.6     18.4     21.8

  ที่อยู่อาศัยสร้างโดยเจ้าของ                                             

  จำนวน                       28,949   25,341   24,017   21,033   22,697

  เพิ่ม / ลด (ร้อยละ)            14.7     (12.5)   (5.2)    (12.4)   7.9

  รวม                         78,116   75,110   83,065   90,971   107,904

                                                                  
  --------------------------- -------- -------- -------- -------- ---------

  ที่มา: ศูนย์ข้อมูลอสังหาริมทรัพย์
  หมายเหตุ: กรุงเทพฯ และปริมณฑล ได้แก่ สมุทรปราการ นนทบุรี ปทุมธานี นครปฐม
  และสมุทรสาคร

ที่อยู่อาศัยสร้างเสร็จจดทะเบียนในเขตกรุงเทพฯ และปริมณฑล

[]

ที่มา: ศูนย์ข้อมูลอสังหาริมทรัพย์

  หมายเหตุ: กรุงเทพฯ และปริมณฑล ได้แก่ สมุทรปราการ นนทบุรี ปทุมธานี นครปฐม
  และสมุทรสาคร

E หมายถึง ประมาณการโดยศูนย์ข้อมูลอสังหาริมทรัพย์

ระหว่างช่วงปี 2549 ถึงปี 2553
จะเห็นได้ว่าการจดทะเบียนของคอนโดมิเนียมมีจำนวนเพิ่มขึ้นอย่างต่อเนื่อง โดยเฉลี่ย 14% ต่อปี
ขณะที่การจดทะเบียนของที่พักอาศัยอื่นๆ มีความผันผวนและไม่มีการขยายตัว ในปี 2553
มีการแข่งขันที่สูงขึ้นจากการที่มีโครงการใหม่เปิดตัวเพิ่มขึ้น
โดยเฉพาะในพื้นที่ตามแนวรถไฟฟ้าบีทีเอส และรถไฟฟ้า ใต้ดินเอ็มอาร์ที ทั้งสายที่มีอยู่ปัจจุบัน
และสายที่จะมีการก่อสร้างในอนาคต

ผู้ซื้อห้องคอนโดมิเนียมใหม่ส่วนใหญ่เป็นผู้ซื้อบ้านหลังแรก
ผู้ซื้อเหล่านี้สนใจโครงการระดับล่างถึงกลางที่เสนอขายห้องขนาดเล็ก
และจะเห็นว่าผู้ประกอบธุรกิจก็หันมาเปิดโครงการคอนโดมิเนียมขนาดเล็กในราคาย่อมเยา
โดยส่วนใหญ่จะเป็นห้องชุดหนึ่งห้องนอน อย่างไรก็ตาม พฤติกรรมของผู้บริโภคเริ่มเปลี่ยนแปลงไป
เช่น การมี
บ้านหลังที่สองในย่านใจกลางเมืองเพื่อความสะดวก ประหยัดค่าใช้จ่ายในการเดินทาง
และขนาดครอบครัวที่เล็กลง เป็นต้น จึงทำให้ความต้องการของคอนโดมิเนียมเพิ่มขึ้น

เนื่องจากการแข่งขันที่สูงขึ้นในทำเลที่เป็นที่นิยม ปัจจัยสำคัญต่อความสำเร็จของผู้ประกอบการคือ
การเป็น
ผู้บุกเบิกในทำเลใหม่ที่จะได้รับความนิยมในอนาคต นอกจากนี้ผู้ประกอบการจะต้องเน้นคุณภาพ
ความแปลกใหม่ที่เน้นประโยชน์ใช้สอยที่ตรงกับความต้องการของผู้บริโภค
โดยความน่าเชื่อถือของผู้ประกอบการก็เป็นปัจจัยสำคัญต่อความสำเร็จของโครงการ

[]กราฟแสดงยอดขายได้และอุปทานคงเหลือของอาคารชุด ปี 2537-2553

  ที่มา : ศูนย์ข้อมูล วิจัยและประเมินค่าอสังหาริมทรัพย์ไทย

ช่วงปี 2550 ถึงปี 2552 อุปทานของคอนโดมิเนียมในตลาดลดลงอย่างต่อเนื่อง ในปี 2553
แม้ว่าอุปทานจะเพิ่มขึ้นเป็น 89,267 ห้อง หรือเพิ่มขึ้น 58% เมื่อเทียบกับปี 2552
แต่ก็มีอุปสงค์มากถึง 49,442 ห้อง หรือเพิ่มขึ้นถึง 77% เมื่อเทียบกับอุปสงค์ในปี 2552
แม้อุปสงค์จะขยายตัวมากกว่าอุปทานก็ตาม แต่ก็ยังมีอุปทานในตลาดคงค้างเป็นจำนวนกว่า 39,000
ห้อง

ทั้งนี้ราคาขายเฉลี่ยและยอดการจองของคอนโดมิเนียมที่อยู่ใกล้แนวรถไฟฟ้านั้นก็แตกต่างอย่างมีนัยสำคัญจากคอนโดมิเนียมที่ตั้งอยู่ห่างจากแนวรถไฟฟ้า

ราคาขายคอนโดมิเนียมเฉลี่ยต่อตารางเมตรจำแนกตามระยะห่างจากรถไฟฟ้าบีทีเอส
และรถไฟฟ้าใต้ดินเอ็มอาร์ที

[]

ที่มา: Colliers International Thailand Research

ยอดการจองซื้อคอนโดมิเนียมจำแนกตามระยะห่างจากรถไฟฟ้าบีทีเอส และรถไฟฟ้าใต้ดินเอ็มอาร์ที

[]

ที่มา: Colliers International Thailand Research

ในปี 2553 ราคาขายเฉลี่ยต่อตารางเมตรของโครงการคอนโดมิเนียมซึ่งตั้งอยู่ในระยะห่างไม่เกิน
200 เมตรจากสถานีรถไฟฟ้าอยู่ที่ 90,929 บาทต่อตารางเมตร
เทียบกับโครงการคอนโดมิเนียมที่อยู่ห่างจากสถานีรถไฟฟ้าในช่วงระยะ 201 ถึง 500 เมตร
มีราคาขายเฉลี่ย 68,402 บาทต่อตารางเมตร ระยะ 501 ถึง 1,000 เมตร มีราคาขายเฉลี่ย
64,530 บาทต่อตารางเมตร และ 53,567 บาทต่อตารางเมตร
สำหรับโครงการคอนโดมิเนียมที่อยู่ห่างจากสถานีรถไฟฟ้าเกินกว่า 1,000 เมตร

คอนโดมิเนียมที่อยู่ใกล้สถานีรถไฟฟ้าเป็นที่ต้องการมากกว่า
ยอดการจองเฉลี่ยของโครงการคอนโดมิเนียมซึ่งห่างจากสถานีรถไฟฟ้าในระยะไม่เกิน 200
เมตรในปี 2553 คือ 72.0%
ซึ่งก็สูงกว่าโครงการคอนโดมิเนียมที่อยู่ห่างจากแนวรถไฟฟ้าในช่วงระยะ 201 ถึง 500 เมตร
ที่แม้จะมีราคาต่ำกว่า แต่ยอดการจองก็อยู่ในระดับเพียง 40.8% เท่านั้น

การโอนกรรมสิทธิ์ที่อยู่อาศัย ในกรุงเทพฯ และปริมณฑล แสดงจำนวนหน่วย
และมูลค่าแยกประเภทรายปี

[]

ที่มา: ศูนย์ข้อมูลอสังหาริมทรัพย์

  หมายเหตุ : P หมายถึงข้อมูลเบื้องต้น โดยยังขาดข้อมูลจากสำนักที่ดินบางแห่ง

มูลค่าการโอนกรรมสิทธิ์ของคอนโดมิเนียมในปี 2553 มีมูลค่า 72,913 ล้านบาท ซึ่งสูงกว่าปี 2552
ซึ่งมีมูลค่า 56,114 ล้านบาท ถึง 30%
ในขณะที่ทาวเฮ้าส์มีอัตราเติบโตของการโอนกรรมสิทธิ์เมื่อเทียบกับปี 2552 เพียง 7%
และบ้านเดี่ยวมีอัตราการโอนกรรมสิทธิ์ที่ถดถอยลงจากปี 2552 3%

-   สภาวะอุตสาหกรรมโรงแรม

จำนวนนักท่องเที่ยวต่างประเทศมีผลโดยตรงต่อผลประกอบการของอุตสาหกรรมโรงแรมในกรุงเทพฯ
โดยในปี 2551 ถึงปี 2552 นั้น
อุตสาหกรรมท่องเที่ยวไทยได้รับผลกระทบในเชิงลบจากความผันผวนของภาวะเศรษฐกิจโลก
และสถานการณ์ความไม่สงบในประเทศ ซึ่งต่อเนื่องมาถึงเดือนพฤษภาคม 2553
และตัวเลขนักท่องเที่ยวสูงสุดในปี 2553 ก็เพียงเทียบเท่ากับจำนวนสูงสุดในปี 2550
ก่อนที่จะลดต่ำลงในปี 2551 และ 2552 เท่านั้น ในปี 2553
จำนวนนักท่องเที่ยวต่างชาติจากข้อมูลของการท่าอากาศยานแห่งประเทศไทยมีจำนวนเพิ่มสูงขึ้นกว่า
9% จากปี 2552 และ จำนวนนักท่องเที่ยวของภูเก็ตก็เพิ่มสูงขึ้นถึง 34% จากปี 2552 ดังนั้น
จำนวนนักท่องเที่ยวน่าจะเป็นตัวบอกถึงความเติบโตของอุตสาหกรรมภาคโรงแรมได้เป็นอย่างดี
อย่างไรก็ตาม การที่จำนวนอุปทานห้องพักมีจำนวนเพิ่มสูงมากขึ้นเรื่อยๆ
จึงอาจทำให้รายได้ค่าห้องพักโดยเฉลี่ยมีโอกาสต่ำลง

จำนวนนักท่องเที่ยวต่างประเทศจากท่าอากาศยานสุวรรณภูมิ และท่าอากาศยานดอนเมือง

  []

Source: Tourism Authority of Thailand and Office of Tourism
Developmentที่มา: การท่าอากาศยานแห่งประเทศไทย

-   สภาวะอุตสาหกรรมโรงแรมในกรุงเทพฯ

จำนวนห้องพักในกรุงเทพฯ ในปี 2553 มี 63,460 ห้อง และมีอัตราการเข้าพักเพียง 50.9%
ลดลงจากอัตรา 57.8% ในปี 2552 และอัตรานี้เคยสูงถึง 68% ในปี 2550

จากการคาดการณ์ ในปี 2557 จะมีอุปทานห้องพักในกรุงเทพฯ ในย่านธุรกิจ 38,999 ห้อง
เพิ่มขึ้นจากปี 2553 ซึ่งมีอุปทานห้องพักอยู่ที่ 29,236 ห้อง ถึง 33%
ซึ่งจะส่งผลกระทบต่อโรงแรมที่อยู่ในระดับตั้งแต่ 3 ดาว ขึ้นไป

ทั้งนี้ ปัจจัยสำคัญต่อความสำเร็จของผู้ประกอบการโรงแรม คือ
ทำเลที่ตั้งของโรงแรมและจุดขายของแบรนด์ โดยผู้ใช้บริการโรงแรมในกรุงเทพฯ
ให้ความสนใจแก่โรงแรมที่ตั้งอยู่ใจกลางเมือง โดยเฉพาะโรงแรมที่อยู่ติดกับ
ระบบขนส่งมวลชนที่สะดวก เช่นรถไฟฟ้าบีทีเอส และรถไฟฟ้าใต้ดินเอ็มอาร์ที
เนื่องจากผู้ใช้บริการต้องการความสะดวกในการเดินทาง

จำนวนห้องและอัตราเข้าพักเฉลี่ยในกรุงเทพฯ

[]ที่มา : ศูนย์ข้อมูลอสังหาริมทรัพย์

[]รายได้เฉลี่ยต่อห้องพัก (RevPar) และราคาเฉลี่ยห้องพักต่อวัน (ADR)
ของโรงแรมชั้นนำในกรุงเทพฯ

ที่มา : ซีบี ริชาร์ด เอลลิส ประเทศไทย

ค่าห้องพักโดยเฉลี่ย คิดเฉพาะห้องที่เข้าพัก (Average Daily Rate หรือ ADR)
ของโรงแรมตั้งแต่ระดับ 4 ดาวขึ้นไปในกรุงเทพฯ ในไตรมาสที่ 4 ของปี 2553 อยู่ที่ 6,298 บาท
เพิ่มขึ้น 5% จากปี 2552 และ ค่าห้องพักเฉลี่ยต่อห้องทั้งหมดที่มี (Revenue Per Available
Room หรือ RevPAR) นั้นอยู่ที่ 3,452 บาท หรือเพิ่มขึ้น 7% จากไตรมาสที่ 4 ของปี 2552

จำนวนห้องของโรงแรมทั้งหมดในกรุงเทพฯ จำแนกตามระดับของโรงแรม และย่าน ณ ไตรมาส 4
ปี 2554

  ------------------- ----------- ---------- ------------------- -------- ------------------ ---------
                      ย่านเพลินจิต   ย่านสีลม     ย่านติดแม่น้ำเจ้าพระยา   รวม      อัตราการเปลี่ยนแปลง   
                      สุขุมวิท       สาทร                                                       

  ประเภท                                                                  (Q-o-Q)            (Y-o-Y)

  โรงแรมระดับหรู (5ดาว) 3,157       937        700                 4,794    0.0%               18.5%

  โรงแรมระดับบน (4ดาว) 2,427       1,224      2,891               6,542    12.3%              12.3%

  โรงแรมระดับปานกลาง   9,507       3,033      1,199               13,739   1.8%               5.2%
  (3ดาว)                                                                                     

  โรงแรมระดับล่าง       2,258       1,631      272                 4,161    7.0%               8.4%
  (2ดาว)                                                                                     

  รวม                 17,349      6,825      5,062               29,236   4.4%               9.2%
  ------------------- ----------- ---------- ------------------- -------- ------------------ ---------

ที่มา : ซีบี ริชาร์ด เอลลิส ประเทศไทย

โรงแรมในกรุงเทพฯ ที่ตั้งอยู่ในย่านธุรกิจ มีจำนวนห้องพักทั้งหมด 29,236 ห้อง
ส่วนใหญ่เป็นโรงแรมระดับ 3 ดาวจำนวน 13,739 ห้อง คิดเป็น 47% โรงแรมระดับ 4 ดาว
จำนวน 6,542 ห้อง คิดเป็น 22% และโรงแรมระดับ 5 ดาวขึ้นไปมีถึง 4,794 ห้อง คิดเป็น 16%

-   สภาวะอุตสาหกรรมโรงแรมในเชียงใหม่

จำนวนห้องและอัตราเข้าพักเฉลี่ยในเชียงใหม่

[]

Source: Tourism Authority of Thailand and Office of Tourism
Developmentที่มา: ศูนย์ข้อมูลอสังหาริมทรัพย์

จำนวนนักท่องเที่ยวแยกตามสัญชาติ และระยะเวลาพำนักเฉลี่ยในเชียงใหม่

[]

  ที่มา: ศูนย์ข้อมูลอสังหาริมทรัพย์ และ สำนักงานพัฒนาการท่องเที่ยว

อัตราการเข้าพักโดยเฉลี่ยของโรงแรมในเชียงใหม่ลดลงอย่างต่อเนื่อง จากตัวเลขสูงสุด 47.9%
ในปี 2549 ลดลงเหลือ 34.1 ในปี 2553
แม้ว่าแนวโน้มของอัตราการเข้าพักของโรงแรมในเชียงใหม่จะลดลง
แต่ระยะเวลาการเข้าพักปรับตัวเพิ่มขึ้นอย่างต่อเนื่อง จาก 1.8 วัน เป็น 2.04 - 2.05 วัน
รวมทั้งในปี 2553 นั้น มีการส่งเสริมการท่องเที่ยวในประเทศ
ทำให้จำนวนนักท่องเที่ยวไทยเพิ่มขึ้นอย่างมีนัยสำคัญ จาก 1.37 ล้านคน เป็น 1.66 ล้านคน
หรือเพิ่มขึ้นจากปี 2552 ถึง 20%

1.  ธุรกิจบริการ

    1.  ธุรกิจเงินอิเล็กทรอนิกส์ (e-money)

บีทีเอสซีได้จัดตั้งบริษัท บางกอก สมาร์ทการ์ด ซิสเทม จำกัด (“บีเอสเอส”)
เพื่อให้บริการเงินอิเล็กทรอนิกส์ (e-money) พร้อมระบบตั๋วร่วม (common ticketing
system) สำหรับระบบขนส่งต่างๆ และได้ร่วมลงนามสัญญาพัฒนาระบบบัตรโดยสารร่วมกับบริษัท
รถไฟฟ้ากรุงเทพ จำกัด (มหาชน) (“บีเอ็มซีแอล”) ซึ่งเป็นผู้เดินรถไฟฟ้าเอ็มอาร์ที
เพื่อร่วมกันดำเนินงานระบบตั๋วร่วมสำหรับระบบขนส่งมวลชนของทั้งสองฝ่าย ทั้งนี้
เพื่อเป็นการอำนวยความสะดวกแก่ผู้โดยสารให้สามารถใช้บัตรโดยสารเพียงใบเดียวเดินทางกับระบบขนส่งมวลชนทั้งสองระบบ
นอกจากนี้ บีเอสเอสยังเปิดโอกาสให้ธนาคารพาณิชย์ ร้านค้า และผู้ให้บริการต่างๆ
เข้าร่วมใช้ระบบเงินอิเล็กทรอนิกส์นี้ได้เพื่อให้เกิดการใช้งานระบบอย่างกว้างขวางมากขึ้น
และทำให้ผู้โดยสารได้รับความสะดวกมากขึ้นตามไปด้วย

ในปัจจุบัน บีเอสเอสอยู่ระหว่างการขอใบอนุญาตประกอบกิจการที่เกี่ยวข้องกับเงินอิเล็กทรอนิกส์
(e-money) จากกระทรวงการคลัง และกระทรวงเทคโนโลยีสารสนเทศและการสื่อสาร ทั้งนี้
บีเอสเอสมีแผนที่จะเริ่มให้บริการเงินอิเล็กทรอนิกส์ (e-money) ในไตรมาสที่สี่ของปี 2554

ทั้งนี้ บีทีเอสซีตกลงให้สิทธิบีเอ็มซีแอลเข้าลงทุน
และถือหุ้นในบีเอสเอสได้ตามสัดส่วนจำนวนผู้โดยสารเฉลี่ยรายวันและค่าโดยสารเฉลี่ยของบีทีเอสซี
และบีเอ็มซีแอลในรอบ 6 เดือนล่าสุดก่อนวันที่บีเอ็มซีแอลจะเข้าซื้อหุ้น

นอกจากนี้ภายในกำหนดเวลา 3 เดือนนับจากวันที่บีเอ็มซีแอลได้เข้าเป็นผู้ถือหุ้นในบีเอสเอส
หรือระยะเวลาอื่นใดที่คู่สัญญาจะเห็นชอบร่วมกัน
คู่สัญญาตกลงให้สิทธิธนาคารพาณิชย์ไทยที่บีทีเอสซีและบีเอ็มซีแอลเสนอชื่อฝ่ายละหนึ่งรายเข้าเป็นผู้ร่วมลงทุน
และถือหุ้นในบีเอสเอสได้ในสัดส่วนการเข้าถือหุ้นรวมกันของธนาคารพานิชย์ทั้งสองแห่งไม่เกินร้อยละ
10 ของทุนจดทะเบียนทั้งหมด ในราคาหุ้นที่คู่สัญญาจะได้ตกลงร่วมกันต่อไป

ทั้งนี้เมื่อวันที่ 26 เมษายน 2553 บีทีเอสซีได้ขายหุ้นที่บีทีเอสซีถืออยู่ร้อยละ 10 ในบีเอสเอส
ให้กับธนาคารกรุงเทพ จำกัด (มหาชน) ในราคา 20 ล้านบาท
ทำให้บีทีเอสซีถือหุ้นในบีเอสเอสลดลงเหลือร้อยละ 90 ต่อมาเมื่อวันที่ 25 สิงหาคม 2553
บีเอสเอสได้จดทะเบียนเพิ่มทุนกับกระทรวงพาณิชย์จาก 200 ล้านบาทเป็น 400 ล้านบาท ซึ่ง
บีทีเอสซีเพิ่มทุนจำนวน 180 ล้านบาทและ ธนาคารกรุงเทพ จำกัด (มหาชน) เพิ่มทุนอีก 20
ล้านบาทโดยสัดส่วนการถือหุ้นยังคงเหมือนเดิม

นอกจากนี้ ในวันที่ 6 กรกฎาคม 2553 บริษัทฯ ได้จดทะเบียนก่อตั้ง บริษัท บางกอก สมาร์ทการ์ด
เทคโนโลยี่ จำกัด (โดยบริษัทฯ ถือหุ้นร้อยละ 100)
เพื่อให้การสนับสนุนด้านเทคโนโลยีในการดำเนินงานของธุรกิจให้บริการเงินอิเล็กทรอนิกส์
(e-money) และระบบตั๋วร่วม (common ticketing system) โดยเมื่อวันที่ 11พฤษภาคม
2554 ได้เปลี่ยนชื่อบริษัทเป็น “บริษัท แครอท รีวอร์ดส จำกัด”
และเพิ่มการให้บริการเครื่องพิมพ์คูปองอัตโนมัติ (coupon kiosks)
และการให้บริการด้านงานลูกค้าสัมพันธ์ (CRM loyalty program)
ซึ่งคาดว่าจะเริ่มให้บริการในส่วนนี้ได้ภายในปลายปี 2554 นี้

2.  ธุรกิจบริหารโรงแรม

บริษัทฯ ได้ร่วมทุนกับผู้ร่วมทุนซึ่งมีประสบการณ์บริหารโรงแรมมาอย่างยาวนาน เพื่อจัดตั้งบริษัท
แอ๊บโซลูท โฮเต็ล เซอร์วิส จำกัด และ แอ๊บโซลูท โฮเต็ล เซอร์วิส ฮ่องกง ลิมิเต็ด
เพื่อให้บริการและคำปรึกษา และบริหารจัดการโรงแรมภายใต้แบรนด์ “U Hotels & Resorts ”
และ “Eastin” ทั้งที่อยู่ในและต่างประเทศ นอกจาก ยู เชียงใหม่ และ ยู อินจันทรี กาญจนบุรี
แล้ว บริษัท แอ๊บโซลูท โฮเต็ล เซอร์วิส จำกัด ยังมีแผนการที่จะบริหารโรงแรมของกลุ่มบริษัท อีก
2 แห่ง ภายใต้แบรนด์ “U Hotels & Resorts” คือที่เขาใหญ่ซึ่งอยู่ระหว่างออกแบบโครงการ
และที่ซอยอรรถการประสิทธิ์ ถนนสาทร นอกจากนี้
แอ็บโซลูทยังได้ลงนามในสัญญาบริหารโรงแรมกับบริษัทอื่นๆ ทั้งในและนอกประเทศ ซึ่ง ณ ปัจจุบัน
ได้ลงนามในสัญญาบริหารโรงแรมไปแล้วประมาณ 46 แห่ง นับรวมประมาณ 4,353 ห้อง
ภายใต้แบรนด์ “U Hotels & Resorts” และ “Eastin” ซึ่งเป็นโรงแรมที่เปิดให้บริการแล้ว 7
แห่ง

3.  ธุรกิจรับเหมาและรับบริหารงานก่อสร้าง

บริษัทฯ ได้จัดตั้งบริษัท ฮิบเฮง คอนสตรัคชั่น (ประเทศไทย) จำกัด
เพื่อดำเนินธุรกิจรับเหมาและรับบริหารงานก่อสร้างโครงการต่างๆ เช่น
โครงการโรงแรมบริเวณสถานีบีทีเอสสุรศักด์ โครงการ Abstracts Sukhumvit 66/1 โรงแรม
ยู อินจันทรี กาญจนบุรี และ โครงการ Abstracts Phahonyothin Park เป็นต้น

4.  ธุรกิจสนามกอล์ฟ

บริษัทฯ ดำเนินธุรกิจสนามกอล์ฟในโครงการธนาซิตี้ ซึ่งเป็นสนามที่ออกแบบโดย Greg Norman
บนถนนบางนา-ตราด ผ่านบริษัทย่อย ชื่อบริษัท ธนาซิตี้ กอล์ฟ แอนด์ สปอร์ต คลับ จำกัด
ซึ่งให้บริการกอล์ฟคลับ และสนามกอล์ฟมาตรฐาน 18 หลุม
โดยได้ว่าจ้างผู้บริหารสนามกอล์ฟซึ่งเป็นบุคคลภายนอกที่มีความชำนาญพิเศษชื่อ บริษัท แอ๊บโซลูท
กอล์ฟ เซอร์วิส จำกัด เป็นผู้บริหารจัดการ บริษัทฯ
ได้ปรับปรุงสภาพสนามและการตกแต่งภายในใหม่ทั้งหมด
และได้เปิดบริการเต็มรูปแบบแล้วในเดือนตุลาคม 2553

ปัจจุบันสนามกอล์ฟธนาซิตี้ได้รับการตอบรับเป็นอย่างดี ทั้งจากสมาชิกและบุคคลทั่วไป โดยในปีบัญชี
2554 บริษัท ธนาซิตี้ กอล์ฟ แอนด์ สปอร์ต คลับ จำกัด มีรายได้ 101 ล้านบาท

2.  โครงการในอนาคต

    1.  ธุรกิจระบบขนส่งมวลชน

    1.  ระบบอาณัติสัญญาณ

ปัจจุบันบีทีเอสซีมีแผนการที่จะเพิ่มประสิทธิภาพของระบบอาณัติสัญญาณ
และได้ลงนามในสัญญากับกลุ่มบริษัทบอมบาร์ดิเอร์ (Bombardier) ในเดือนกุมภาพันธ์ 2550
เพื่อปรับเปลี่ยนระบบอาณัติสัญญาณของระบบรถไฟฟ้า บีทีเอสทั้งหมด
ซึ่งระบบใหม่นี้จะสามารถรองรับการให้บริการในส่วนต่อขยายของระบบรถไฟฟ้าได้ดีขึ้น
ช่วยลดค่าใช้จ่ายในการซ่อมบำรุงเนื่องจากเป็นระบบที่ทันสมัยขึ้น นอกจากนี้
ระบบใหม่นี้ยังทำให้บีทีเอสซีพึ่งพาผู้ให้บริการน้อยลงเนื่องจากตามสัญญาบีทีเอสซีจะได้รับข้อมูลทางเทคนิคที่จำเป็นต่อการดำเนินงานมากขึ้น
ทั้งยังจะได้รับการฝึกอบรมจากบริษัทบอมบาร์ดิเอร์ ซึ่งทำให้บีทีเอสซีสามารถดำเนินการต่างๆ
ได้ด้วยตนเอง

การติดตั้งระบบอาณัติสัญญาณใหม่นี้ บีทีเอสซีจะต้องใช้เงินลงทุนทั้งหมดประมาณ 16.86 ล้านยูโร
และ 583.67 ล้านบาท ซึ่ง ณ วันที่ 31 มีนาคม 2554
บีทีเอสซีมีกำหนดชำระเงินลงทุนที่เหลือในการเปลี่ยนแปลงและปรับปรุงระบบอาณัติสัญญาณการเดินรถเป็นจำนวนเงินประมาณ
255.8 ล้านบาท และ 0.6 ล้านเหรียญยูโร ภายในปี 2554 ทั้งนี้
ระบบใหม่จะเริ่มใช้งานในสายสีลมก่อน และใช้งานได้ทั้งสองเส้นทางภายในปี 2554
หลังจากเริ่มใช้งานระบบใหม่ทั้งสองเส้นทางแล้ว
สัญญาซ่อมบำรุงระบบอาณัติสัญญาณกับซีเมนส์ก็จะถูกยกเลิก
โดยบีทีเอสซีจะเป็นผู้ดูแลรักษาและซ่อมบำรุงระบบอาณัติสัญญาณดังกล่าวเอง
โดยบริษัทบอมบาดิเอร์จะฝึกอบรมพนักงานของบีทีเอสซีสำหรับการดูแลรักษาและซ่อมบำรุงระบบดังกล่าว
นอกจากนี้ บริษัทบอมบาดิเอร์มีศูนย์วิจัยและพัฒนาอยู่ในประเทศไทย
จึงง่ายต่อการประสานงานกับบริษัทบอมบาดิเอร์

2.  การสั่งซื้อรถไฟฟ้าเพิ่มเติม

เพื่อรองรับจำนวนผู้โดยสารที่จะเพิ่มขึ้นจากการเปิดให้บริการของส่วนต่อขยายสายสุขุมวิท
จากสถานีอ่อนนุชถึงสถานีแบริ่ง บีทีเอสซีได้ลงนามสัญญาซื้อรถไฟฟ้าเพิ่มเติมอีก 35 ตู้
จากซีเมนส์ในเดือนกันยายน 2553 เพื่อเพิ่มตู้โดยสารของรถไฟฟ้า 35 ขบวนเดิมให้เป็น 4
ตู้ต่อขบวน โดยคาดว่าจะทยอยนำรถไฟฟ้าดังกล่าวเข้ามาใน
ปี 2556 ทั้งนี้ บีทีเอสซีจะต้องใช้เงินลงทุนทั้งหมดประมาณ 43.2 ล้านยูโร และ 81.9 ล้านบาท
ซึ่ง ณ วันที่ 31 มีนาคม 2554 บีทีเอสซีมีกำหนดชำระเงินลงทุนที่เหลือประมาณ 43.8 ล้านบาท
และ 21.6 ล้านเหรียญยูโร ภายในปีบัญชี 2556 โดยบีทีเอสซีใช้แหล่งเงินทุนจากเงินกู้ในลักษณะ
Project Finance

3.  ระบบขนส่งมวลชนอื่นๆ

นอกเหนือจากที่บีทีเอสซีได้รับการว่าจ้างเป็นผู้ให้บริการเดินรถและซ่อมบำรุงรถไฟฟ้าส่วนต่อขยายสายสีลมนั้น
บีทีเอสซีก็ยังมีความสนใจจะรับเป็นผู้ดำเนินการของโครงการรถไฟฟ้าในอนาคตทั้งที่เป็นส่วนต่อขยายจากระบบรถไฟฟ้าบีทีเอส
และระบบขนส่งมวลชนอื่นๆ ไม่ว่าจะเป็นแบบรับจ้างบริหารและดำเนินงาน หรือแบบที่บีทีเอสซีเป็น
ผู้ลงทุนบางส่วนหรือทั้งหมด ทั้งนี้ บริษัทฯ และบีทีเอสซี จะพิจารณารายละเอียด ความเสี่ยง
และคำนึงถึงประโยชน์แก่บีทีเอสซี และผู้ถือหุ้นของบีทีเอสซี

ส่วนต่อขยายที่บีทีเอสซีมีความสนใจเป็นพิเศษคือเส้นทางรถไฟฟ้าส่วนต่อขยายสายวงเวียนใหญ่ -
บางหว้า ซึ่งมีลักษณะต่อเนื่องกับระบบรถไฟฟ้าบีทีเอส
ซึ่งบีทีเอสซีเชื่อว่าบีทีเอสซีมีโอกาสที่ดีในการได้รับการคัดเลือกเป็นผู้บริหารเส้นทางส่วนต่อขยายหรือรับสัมปทาน
เนื่องจากโดยสภาพของรางรถไฟฟ้าที่ต่อเนื่องกันเป็นสายเดียว
การบริหารด้วยผู้ประกอบการรายเดียวย่อมมีประสิทธิภาพสูงกว่า

สำหรับโครงการอื่นๆ โดยเฉพาะส่วนต่อขยายสายสีเขียวจากหมอชิตไปสะพานใหม่
และจากแบริ่งไปสมุทรปราการ ซึ่งภาครัฐยังอยู่ระหว่างการเตรียมการ
และยังไม่มีการสรุปแนวทางและบทบาทที่จะให้ภาคเอกชนมีส่วนร่วมนั้น
บีทีเอสซีมีแผนการที่จะติดตามอย่างใกล้ชิด
และจะประเมินโอกาสในการเข้าร่วมประมูลไม่ว่าจะเป็นแบบที่
บีทีเอสซีเป็นผู้บริหารและดำเนินงานเท่านั้น
หรือแบบที่บีทีเอสซีต้องลงทุนก่อสร้างโครงสร้างพื้นฐานเอง
หากโอกาสดังกล่าวก่อให้เกิดมูลค่าเพิ่มแก่บีทีเอสซี บีทีเอสซีก็จะพิจารณาลงทุน

ส่วนรถไฟฟ้าสายสีม่วงนั้น
การรถไฟฟ้าขนส่งมวลชนแห่งประเทศไทยได้เปิดขายเอกสารข้อกำหนดและเงื่อนไขในการจัดหาเอกชนเพื่อรับสัมปทานโครงการรถไฟฟ้าสายสีม่วง
ซึ่งบีทีเอสซีได้ยื่นข้อเสนอเพื่อเข้าร่วมลงทุนในโครงการรถไฟฟ้าสายสีม่วงดังกล่าวในเดือนกุมภาพันธ์
2554 โดยลักษณะของสัมปทานจะเป็น PPP Gross Cost
โดยภาครัฐจะรับภาระความเสี่ยงในเรื่องของรายได้จากผลประกอบการ
ในขณะที่ผู้รับสัมปทานจะต้องจัดหาระบบและเดินรถและซ่อมบำรุงตลอดอายุสัมปทาน
โดยภาครัฐจะชำระเงินคืนในส่วนของการลงทุนและค่าจ้างเดินรถและซ่อมบำรุงให้
โดยคาดว่าจะทราบผลผู้ได้รับคัดเลือกให้เข้าทำการเจรจาเพื่อรับสัมปทานอย่างเป็นทางการในไตรมาสที่สี่ของปี
2554

นอกจากนี้ บีทีเอสซียังมีความสนใจที่จะประกอบธุรกิจระบบขนส่งมวลชนอื่นๆ อาทิเช่น
รถไฟฟ้าขนาดเบา (Light Rail)
อีกทั้งบีทีเอสซียังมีความสนใจที่จะประกอบธุรกิจระบบขนส่งมวลชนในต่างประเทศ
โดยใช้ประโยชน์จากประสบการณ์ของบีทีเอสซี โดยอาจเป็นการทำธุรกิจในรูปแบบต่างๆ กัน
ไม่ว่าจะเป็นการรับจ้างดำเนินการ การลงทุน หรือการเป็นที่ปรึกษา

2.  ธุรกิจสื่อโฆษณา

สำหรับธุรกิจสื่อโฆษณาบนระบบรถไฟฟ้าบีทีเอสนั้น วีจีไอมีแผนที่จะขยายพื้นที่โฆษณาเพิ่มเติม
โดยการเข้าบริหารพื้นที่โฆษณาบนรถไฟฟ้าขบวนใหม่ของบีทีเอสซีอีก 12 ขบวน
ตั้งแต่ต้นเดือนเมษายน 2554 และรถไฟฟ้าอีก 35 ตู้
ซึ่งคาดว่าจะทยอยนำรถไฟฟ้าดังกล่าวเข้ามาในปี 2556 นอกจากนี้แล้ว ในส่วนของสถานีนั้น
วีจีไอจะแสวงหาโอกาสในการบริหารพื้นที่โฆษณาและร้านค้าบนสถานีรถไฟฟ้าซึ่งก่อสร้างโดยกทม.
เช่น สถานีในส่วนต่อขยายสายสีลม และสถานีในส่วนต่อขยายสายสุขุมวิท ตอนที่ 1 จากซอยสุขุมวิท
85 – ซอยสุขุมวิท 107 (อ่อนนุช – แบริ่ง) รวมถึงสถานีต่อขยายในอนาคต
โดยจะเข้าร่วมกับบีทีเอสซีในการเจรจากับหน่วยงานภาครัฐที่เกี่ยวข้องกับส่วนต่อขยายต่างๆ ต่อไป

นอกจากนี้ ในเดือนพฤศจิกายน 2553
วีจีไอได้รับสิทธิจากบีทีเอสซีในการบริหารจัดการพื้นที่โฆษณาในรถ บีอาร์ทีสายแรก (ช่องนนทรี -
ราชพฤกษ์) จำนวน 25 คัน มีอายุสัญญา 7 ปี
และวีจีไอยังมีแผนที่จะขยายพื้นที่โฆษณาเพิ่มเติมในบริเวณสถานีบีอาร์ทีทั้ง 12 สถานีในเฟสต่อไป
สำหรับธุรกิจสื่อโฆษณาในร้านค้าปลีก
กลุ่มวีจีไอมีโอกาสในการขยายขอบเขตของธุรกิจโดยพัฒนาประเภทของสื่อโฆษณาใหม่ๆ
และพื้นที่สื่อโฆษณาที่มีอยู่ตามสัญญาปัจจุบันไปตามจำนวนร้านค้าปลีกที่มีปริมาณเพิ่มขึ้นอย่างต่อเนื่อง
โดยกลุ่มวีจีไอจะพิจารณาถึงความคุ้มค่าในการลงทุนพัฒนาพื้นที่โฆษณาของแต่ละโครงการ

3.  ธุรกิจอสังหาริมทรัพย์

4.5.3.1 อสังหาริมทรัพย์ที่อยู่ในแนวเส้นทางรถไฟฟ้าบีทีเอส

  (1) โรงแรมบริเวณสถานีบีทีเอสสุรศักดิ์

บริษัท บีทีเอส แอสเสทส์ จำกัด เป็นเจ้าของโครงการโรงแรม 4 ดาว สูง 33 ชั้น จำนวนกว่า
400 ห้อง ตั้งอยู่บนที่ดินเนื้อที่ 2 ไร่ 1 งาน 57 ตารางวา บนถนนสาทรใต้
ซึ่งสามารถเชื่อมต่อกับสถานีรถไฟฟ้าสุรศักดิ์ได้และเป็นหนึ่งในไม่กี่โรงแรมในแนวเส้นทางรถไฟฟ้าบีทีเอสที่สามารถเชื่อมต่อกับสถานีรถไฟฟ้าบีทีเอสโดยตรง
โดย ณ วันที่ 31 มีนาคม 2554 โครงการได้ดำเนินการก่อสร้างแล้วเสร็จกว่าร้อยละ 64
และคาดว่าจะสามารถก่อสร้างเสร็จและพร้อมเปิดให้บริการภายในสิ้นปี 2554 และ ณ วันที่ 31
มีนาคม 2554 โครงการได้ลงเงินลงทุนไปแล้วประมาณ 1,656 ล้านบาท
โดยเงินลงทุนเพิ่มเติมที่คาดว่าจะต้องใช้เป็นเงินประมาณ 1,530 ล้านบาท
ซึ่งจะมาจากสินเชื่อเงินกู้ Project Finance จากสถาบันการเงิน

ณ เดือนกันยายน 2553 ราคาประเมินที่ดินและสิ่งปลูกสร้างดังกล่าว เป็น 1,539 ล้านบาท

  (2) โครงการ ABSTRACTS บริเวณสถานีรถไฟฟ้าพญาไท

บริษัท ก้ามกุ้ง พร็อพเพอร์ตี้ จำกัด มีแผนการที่จะพัฒนาโครงการคอนโดมิเนียมพักอาศัยสูงกว่า 40
ชั้น ประกอบด้วยห้องชุดจำนวนประมาณ 400 ห้องชุด พร้อมสิ่งอำนวยความสะดวกครบครัน
ภายใต้แบรนด์ ABSTRACTS ซึ่งตั้งอยู่บนที่ดินเนื้อที่ประมาณ 2 ไร่ ติดกับสถานีรถไฟฟ้าพญาไท
อันเป็นสถานีเดียวในปัจจุบันที่เป็นจุดเชื่อมต่อของรถไฟฟ้า 3 ระบบ กล่าวคือ รถไฟฟ้าบีทีเอส
รถไฟฟ้าแอร์พอร์ตลิงค์ และรถไฟฟ้าสายสีแดง
ซึ่งขณะนี้อยู่ในระหว่างการออกแบบก่อสร้างและดำเนินการเพื่อยื่นขอความเห็นชอบในรายงานการวิเคราะห์ผลกระทบสิ่งแวดล้อมและยื่นขออนุญาตก่อสร้าง

  (3) โครงการ BTS Square

บริษัท บีทีเอส แอสเสทส์ จำกัด เป็นเจ้าของที่ดินเนื้อที่กว่า 15 ไร่ ตั้งอยู่บนถนนพหลโยธิน
ใกล้ที่ตั้งสำนักงานใหญ่ของบีทีเอสซี ซึ่งขณะนี้อยู่ในระหว่างการออกแบบแนวความคิด (Conceptual
Design) ในรูปแบบต่างๆ
เพื่อศึกษาและพิจารณาความเป็นไปได้ในการสร้างกลุ่มอาคารเนื้อที่รวมประมาณ 200,000
ตารางเมตร ซึ่งจะประกอบด้วยอาคารสำนักงาน อาคารที่พักอาศัย พื้นที่เพื่อการพาณิชย์
และอาคารจอดรถ โดยอาคารทั้งหมดจะมีทางเดินถึงกันและเชื่อมต่อเข้ากับสถานีรถไฟฟ้าหมอชิตได้
โดยคาดว่าจะต้องใช้เงินลงทุนสำหรับทั้งโครงการกว่า 7,000 ล้านบาท

ณ เดือนกันยายน 2553 ราคาประเมินที่ดินดังกล่าว เป็น 1,104 ล้านบาท

4.5.3.2 อสังหาริมทรัพย์ที่อยู่ในทำเลอื่นๆ

  (1) โรงแรม ยู สาทร

  โรงแรม ยู สาทร เป็นโครงการโรงแรมภายใต้แบรนด์ “U Hotels and Resorts”
  บนที่ดินเนื้อที่ประมาณ 16 ไร่ ตั้งอยู่ในซอยอรรถการประสิทธิ์ ใกล้ถนนสาทรและศูนย์กลางธุรกิจ
  โดยบริษัทฯ จะพัฒนาเป็นโรงแรมแนวราบบนที่ดินที่จะเช่าจากกรมธนารักษ์เป็นระยะเวลา 30 ปี
  ซึ่งขณะนี้กำลังอยู่ระหว่างการรอลงนามในสัญญาเช่ากับกรมธนารักษ์และจะคาดว่าเริ่มก่อสร้างได้ภายในปีนี้

  (2) โรงแรม ยู เขาใหญ่

  ที่ดินโครงการโรงแรม ยู เขาใหญ่ มีเนื้อที่ประมาณ 20 ไร่ ตั้งอยู่ที่ ตำบลโป่งตาลอง
  อำเภอปากช่อง จังหวัดนครราชสีมา ใกล้กับเขตวนอุทยานแห่งชาติเขาใหญ่ โดยบริษัท เมืองทอง
  แอสเซ็ทส์ จำกัด เป็นเจ้าของที่ดินและมีแผนการที่จะพัฒนาที่ดินนี้เป็นโรงแรมภายใต้แบรนด์ “U
  Hotels and Resorts” โดยโครงการดังกล่าวยังอยู่ในขั้นตอนการออกแบบและวางผัง

  ณ เดือนกันยายน 2553 ราคาประเมินที่ดินดังกล่าว เป็น 8 ล้านบาท

  (3) โครงการปราณคีรี

  ที่ดินบริเวณ ตำบลโป่งตาลอง อำเภอปากช่อง จังหวัดนครราชสีมา เนื้อที่กว่า 600 ไร่
  โดยกลุ่มบริษัทเป็นเจ้าของที่ดิน
  และมีแผนการจะพัฒนาให้เป็นโครงการที่พักอาศัยบนเนินเขาที่มีภูมิทัศน์และคุณภาพสิ่งแวดล้อมที่ดี
  และรายล้อมโครงการโรงแรม ยู เขาใหญ่
  โดยขณะนี้ยังอยู่ในระหว่างดำเนินการเพื่อขอจัดสรรกับทางหน่วยงานที่เกี่ยวข้อง

  ณ เดือนกันยายน 2553 ราคาประเมินที่ดินดังกล่าว เป็น 270 ล้านบาท